text: ताछुम् ताछुम्
  कोन्ती माता सूपिनो ह्वै गए , ताछुम् ताछुम् ।
  पांडु का सराधक1 चैंद गैण्डो , ताछुम् ताछुम् ।
  ओडू आवा नेडू मेरा पाँच पंडाऊँ , ताछुम् ताछुम् ।
  तुम जावा पंडऊँ गैंडानाकि खोज : ताछुम् ताछुम् ।
  सराध क चैंद पंडौ , गैंडा की खाल , ताछुम् ताछुम् ।
  तब पैट्या पंडौ , गैंडा की खोज , ताछुम् ताछुम् ।
  नारी दुरपता तप कना बैन बोदा , ताछुम् ताछुम् ।
  मैं भी मेरा स्वामी , संगमांग औंदू , ताछुम् ताछुम् ।
  भूख लगली , मैं भोरजन ह्वै जौलो , ताछुम् ताछुम् ।
  प्यास लगली , मैं जली ह्वै जौलौ , ताछुम् ताछुम् ।
  ऊकाल2 लगली , मैं लाठी बणी जौलो , ताछुम् ताछुम् ।
  पसीना होली स्वामी , रुमैल ह्वै जौलो , ताछुम् ताछुम् ।
  सेज की बगत मैं , नारी होई जौलो , ताछुम् ताछुम् ।
  जुद्ध लगलो , मैं कालिंका होई जौलो , ताछुम् ताछुम् ।
  त्वैकू नी होलू मेरी नारी , भूषण बस्तर , ताछुम् ताछुम् ।
  तू घर रली बैठी दुरपता , ताछुम् ताछुम् ।
  तब घूमदागैन पडऊँ , गैंडा की खोज , ताछुम् ताछुम् ।
  ऐ गैन पंडऊँ , हरियाली का ताल , ताछुम् ताछुम् ।
  वख देखी तौंन , सीतारामी गैण्डी , ताछुम् ताछुम् ।
  तब सीतारामी गैंडी , कना बैन बोदी , ताछुम् ताछुम् ।
  मैं छऊँ पंडौ , जनानी की जात , ताछुम् ताछुम् ।
  मैं मारी तुमारो , काम नी होण को , ताछुम् ताछुम् ।
  तुम जावा पंडौ , गागली का बण , ताछुम् ताछुम् ।
  मेरो स्वामी रंदो , वख स्वामीपाल , ताछुम् ताछुम् ।
  तब गैन पंडौं , गागली का बण , ताछुम् ताछुम् ।
  गैण्डा को ग्वैर , छयो नागार्जुन , ताछुम् ताछुम् ।
  मालू ग्वीरयाल मेरो , गैंडो नी खांदो , ताछुम् ताछुम् ।
  पीली छचरी , मेरा गैंडाक चैंदी , ताछुम् ताछुम् ।
  तब मारे पंडौं न , स्वामीपाल गैंडो , ताछुम् ताछुम् ।
  तब गाड़े पंडौन , गैंडा की खगोती3 , ताछुम् ताछुम् ।
  
  सूरज कौंल (सूरज कुँवर)
  सजैदे बखड्या घोड़ी कांसी का घूंघर ,
  घोड़ी को पैरेदे मेरी नेओरी की माला ।
  सजयाले सूरजूतिना सरपेंच कलंकी ,
  पैर्याले कुंवर तिन बखतरो जामो ।
  काँघि माँ धर्याले तिन चौंसी को गलेप ,
  धर्माले बगल तिन , पैनी समशीर
  सजीगे सूरजू आज कांठ सी सूरज ,
  ह्वेगये कुंवर झट घोड़ी को सवारी ।
  मार्याले घोड़ी को तिन निगुरो कुरडा ,
  तेरी घोड़ी जै लागी बाला वीं काली बदली ।
  तेरी घोड़ी पहुँची बाला सूरज मंडल ,
  तेरी घोड़ी पहुँची गे , बाला वे मेघ मंडल ।
  तेरी घोड़ी यैगये बाला वीं थाली चौरडी ।
  पौंछिगे1 सूरजू आज नागणीं का सेरा2 ,
  मिलीगे कुंवर त्वीकू हिमा मारछयाल ।
  त्वीकुणी कुंवर हिमा बुझौंणी बुझौंद ,
  नागणीं का सेरा बाला चुड़ीणू का घेरा ,
  मल्यो रंग घोड़ी तेरी धावड़ी लगौंद ।
  नौ दिन नौ राति रैगे नागिण्यों का घेरा ,
  बिपदा का मारा जादू गुरु का सुपीना ।
  रैगउं गुरजी आज चुड़ींण का घेरा ,
  फूक्याले गुरु न गाड़ी धुनी की बभूत ।
  चचड़ैकी उठी बालो बबरैकी बीजे ,
  गाड्याले कुंवर तिन नंगी समशीर ,
  मार्याले कुंवर तिन रांड कि चुड़ीण ।
  घोड़ी को सवार पौंछी3 उचां खैटाखाल ,
  धार मा बैठीक तिन आसण लगाये ।
  खैटाखाल रौंदी बाला खैट की अछरी4 ,
  बजौण सूरजू बैठी नौसुर बांसुरी :
  मुरली की धुन पौछी धार वार पार ,
  मुरली को सुर पौछी आछरयूं का कान ,
  नौछमी मुरली बाजी अनमनी भाँति ,
  डांडि कांठी गूँजी गये मुरली को सुर ।
  सूणीं सूणीं सुरसौरी बेसुध ह्वेगेना ,
  को ह बोलू हौंसिया5 इनो बंसी को बजैया
  अछरी निमानी यैने सूरजू का पास ,
  राणियूं को रसिया छैंठे फूलू को हौंसिया ।
  नौदिन नौराति रैग आछिरयूं की फेरा ,
  आछिरयूं तैं बाला तब बुझोणी बुझौंद ,
  मैंन जाणा दगड्यों6 आज बालुरी भौटन्त ,
  मैंन लाणा दगडूँयों आज जोतरा को डोला ।
  मौटेन्त औलू रौलो भी तुम्हारा पास ,
  पौछिगे सूरजू हुणियों का देश ,
  एक खुट्यू को राज जौकि बोली निबिगींदी ।
  फेंक्याले सूरजू तिन पजाबी चुंगटी ।
  पोड़िगे राक्सु जख मां काली को ज्वाप ,
  तेरी घोड़ी पहुँची में तब बिषैली कांठी ,
  नौ दिन ह्वैगेन तब त्वीकू विष लागी गेयै ।
  एक हड़ सूरजू तेरा किरम पड़ी गेना ,
  तब जांद सूरजू फेर गुरु का सुपीना
  रैगउं गुरु जी आज बिषूली कांठ्यूं ।
  गाड़ी याला गुरु न संजीवनी विद्या ,
  हैंसदाज्यूँ दाल7 बालों बबरैकि बीज ,
  तेरी घोड़ी जैलागी गैरी रुंदरी ।
  तेरी घोड़ी पौछिगे बाला वे बांका भोटन्त ,
  जै लाग्या कुंवर बालां ताता लूहागढ़ ।
  चान्दनी का चौक बाला घुड़दौड़ लगौंद ,
  देख्याले सूरजू तिना भावी को बंगला ।
  नजरु ये गये त्वीकू राणी जोतमाला ,
  नजरु यैगये बाँकू घोड़ी को सवार ।
  जाधऊँ हे छोरी स्वारा पूर्व की मोरी ,
  को बैख यैहोलो मेरी चान्दनी का चौक ।
  ओडू येजादी मेरी आज स्वारा छोरी ,
  ल्ही औदी सूरजू मेरा छतीश अवासू ।
  बैठिगे कुंवर जैकि सुतरी8 पलंग ,
  त्वी सणी जोतरा बाला बोली मरदी ।
  तब बैठी पलंग पैली पांसा खेली याला ,
  गाड़ीने जोतरा तीन हार जीत पांसा ।
  रांड की जोतरा पैली भोजन दीयाला ,
  नौ दिन ह्वेगेना मिना भोजन नी जीम्यों ।
  भोजन जिमै की खेल हार जीत पांसा ।
  बणैन जोतरा तिन बावन बिजन9 ,
  निर्पाणी10 की खीर सौर सदबेली घिऊ ।
  औ बाला सूरजू झट भोजन जीम्याल ,
  भोजन जीमिकि गाड़े हार जीत पांसा ।
  गाड़ीन जोतरा तिन हस्ती दाँत पाँसा ,
  खेलण बैठीगे बाला पांसड्यों को खेल ,
  खेलदखेलद नौ दिन ह्वेई गेना ।
  खेलदखेलद हारमान होइगे ,
  बोलद सूरजू भारी प्यास लगीगे ।
  जाधऊं तू स्वाणीं छोरी जल लेऊ भोरी ,
  हरगिज नी पिऊँ पाणी छोरी को लयूं ।
  अपणा हाथ को पाणी मीं तै पिलै याल ,
  तब लौंद जोतरा भैर11 जेकी जल भोरी ।
  झट उठे सूरजू बैठे जीत की तरफ ,
  पैलेपैले12 को दऊं डाले धरती का नऊं ,
  दूजो दंऊ डाले पंचदेवों का नऊँ ।
  तीजो दऊं जीते तिन धन दी दरब ,
  चौथी दऊं जीते तिन भावी को बंगला ।
  पांच्चीं दऊं जीते तिना राणी जोतमाला ,
  जै लाग्ये , जोतरा बालो नौरंग तिवारी ।
  राणी का आवास मा जांदा छतीस भवन ,
  पैर्याले जोतरा तिन ल्होसेडो घाघरो ।
  पैर्याले जोतरा तिन मखमखी आंगी ,
  धर्याले शिर मा तिन पामड़ी दुशालो ।
  पाये का पोलियां पैर्या शिर शीसफूल ,
  तेरा नौ कू सूरजू मिना स्वाँग धरियाले ।
  यैगये जोतरा तब गगन सोड्यूं पर ,
  पौछिगे जोतरा जैकि चाँदनी का चौक ।
  तेरा बाना जोतरा छोड़े नौ लाख कैतुरा ,
  सजी गये जोतरा तेरो औला सारी डोला ।
  मार्याले घोड़ा कू तिना निगुरों कुरड़ो ,
  पोछिगे सूरजू यैको नौ लाख कैतुरा ।
  तेरी घोड़ी पोंछिगे बाला भीमली बजार ,
  पौछिगे भीमली बाला जोतरा को डोला ।
  धर्याले जोतरा राणी छतीसू अवास ,
  नौलाख कैतुरा तैका मांगल गयेला ।
  बाजली भीमली आज आनन्द बधाई ।
  नौरंग तिवारी तख हास बरेंद ,
  बुलायें सूरजू तिन भुली13 सूरजी ,
  घर बौड़ी14ह्वेऊं भुली राजे दैजो ल्हीजा ।
  दियाले सुरजी त्वीक द्वी बैलों की जोड़ी ,
  गायूं गोठियार देई बाखुरियों की ताँदी
  तू हवेली सूरजू सोंचो सिंहणो को जायो ।
  
  मेरी बिचारी
  बालापन1 से ही मिन2 गैल्या3 , सदा दुख का दीन बितैने ,
  खोटीखारी4 लोखू5 की सुणिने , इथैंउथैं6 की ठोकर खैने ।
  हूँद7 कंपिकी कटीने रात , रूड़ो8 डाल्यूँ9 का छैल10 बितैने ,
  वर्षा ऋतु मा दिवरों उनाये , कई एक चिन्ता तब ऐने ।
  2 .
  कभी कबड्डी गिलिडंडा ही , खेलिखेलिकी दीन गँवैने ,
  पढ़िलिखि छौं फिर कविता कैने , ओरपोर11 का ध्यान मिटैने ।
  इना मयाल्दू12 त्वै ये की भी , द्वी छूवी13 त्वैमा कभि नि लगैने ,
  अपणा दुख का दुखड़ा सुणैकी , रोज त्यारा भी आँसू बगैने ।
  3 .
  कभी खूब सी आँगड़ी14 चदरी , धोती मैं त्वै कुनी ल्हायो ,
  मेरा मोर15 तिन अरो बिचारी , कभी पेट भरि खाणु नि खायो ।
  हँसुलीधगुली16 दूर रई पर , एक सूत भी मिन17 नि गढ़ायो18 ,
  त्यरा19 नाक को मुरखलु20 तक भी , पापी पेट की भेंट चढ़ायो ।
  4 .
  लाईंपैरीं21 देखि बिराणी22 , कभी त्वै कु तैं डाह नि आयो ,
  अलाणि23 चीज ल्हाँ , फलाणि24 ल्हाँ , बोलकि मेरो ज्यू25 नि जलायो ।
  जाणदू छौं मैं कभी एक दिन भी , त्वै सन सुख नि दे पायो ,
  किन्तु त्वै सनै रत्ती भर भी , पछतावा याँ को नि आयो ।
  5 .
  ऐ26 छौ त्वै सन सुखी करण को , मैं मु27 जब कुछ समय बिचारी ,
  हाय विधाता निष्ठुर त्वै सन , छिनण लग्यूँ छ मैं से प्यारी ।
  चोट लगैकी भारी मन पर , जाणी छै तू अरी अगाड़ी28 ,
  जै29 ले , कखी जग्वाली30 मैं सन , औलो मैं भी त्यरा पिछाड़ो31 ।
  
  कालू भण्डारी
  होलो कालू भण्डारी मालू1 मा को माल ,
  अन्न का कौठारा2 छा वैका , वसती3 का भण्डारा ।
  गाडू4 घटड़े5 छई , धारू6 मरूड़े7 ,
  धनमातो8 छौ , अनमातो9 ,
  जोवनमातो छौ कालू स्यो भण्डारी ।
  कालू भण्डारी छौ जब सोल बरस को ,
  आदी रात मा तैं सुपिनो होयो ,
  सुपिना मा देखे बैन स्या ध्यानमाला ,
  देखे वैन वरफानी काँठो10
  बरफानी कांठा देखे ध्यानमाला को डेरो11 ।
  चाँदी की सेज देखे , सेना का फूल ,
  आग जसो आँख देखी , दिया जसी जोत ।
  वाणसी अरेण्डी12 देखी , दईसी तरेण्डो13 ,
  नौणसी गलखी14 देखी , फूलूसी कुटखी15 ।
  हिया सूरज देख , पीठी मा चन्दरमा ।
  मुखड़ी को हास देखे , मणियों कू परकाश ,
  कुमालीसी ठाणा16 देखे , सोवन17 की लटा ।
  तब चचड़ैक18 उठै कालू , भिभड़ैक19 बैठे ,
  तब जिया20 बोद21 : क्या ह्वैलो मेरा त्वई ?
  आज को सुपिनो जिया , बोलणो नी औन्दो ।
  ना ले बेटा कालू सुपिना को बामो22 ,
  सुपिना मा बेटा , क्या नी देखेन्दो ?
  कख नी जायेन्दो , क्या नी खायेन्दो ?
  मैन ज्यूण मरण जिया हिंवाला ह्वैक औण ,
  तख रन्दी माता , वा बाँद23 ध्यानमाला ।
  कालू भण्डारी मोनीन24 मोयाले25 ,
  तब पैटी26 गए वो तैं नवलीगढ़ ।
  भैर27 को रूखो छयो कालू भीतर को भूखो ।
  कथी28 समझाये जियान29 वो ,
  चली आये वो ध्यानमाला का गढ़ ।
  ध्यानमाला औणी छै पाणी का पंद्यारा30 ,
  देखी औन्द कालू भण्डारीन वा ,
  हे मेरा परभू वा बिजली कखन छूटे हैं
  सुपिना मा देखी छै जनी31 , तनी32 ही छ नौनी या
  आछरीसी सची , सरप कीसी बची ,
  अर देखे ध्यानमालान कालू भण्डारी वो ,
  बांको ज्बान छौ वो , बुराँस कोसी फूल ।
  तू मेरी जिकुड़ी छै बांकी ध्यानमाला ,
  त्वै मा मेरो ज्यू छ ।
  सुपिना मा देखी तू , तब यख आयूँ ,
  आज तू मैसणी33 प्रेम की भीख दे ।
  तब ली गये वै तैं ध्यानमाला अपणा दगड़ा34 ,
  कुछ दिन इनी ही रैन वो गुपती रूप मा ।
  तब बोलदो कालू भण्डारी ,
  कब तैं रण रौतेली इनू लकी लूकीक ।
  तब ध्यानमाला का बुवा35 धरमदेव ,
  कालू भण्डारी मिलण गैगे ।
  सूण सूण धरमदेव ,
  मैं आयौं डाँड्यों36 टपीक37 , गाडू38 बगीक39 ।
  मैंन जिऊण मरण राजा ,
  तेरी नौनी ध्यानमाला ल्याण ।
  ऐलैन्दो बैलोन्दो तब राजा धरमदेव ,
  मेरा राजा मा आयाँ होला
  हैका राज से पाँच भड़ ,
  साधी40 लौलो ऊँ तै जु कालू भण्डारी
  ब्यौवोलो त्वे ध्यानमाला ।
  कालू भण्डारी का जोंखा41 बबरैन42 ,
  वैकी छाती का बाल जजरैन43 ।
  उठाये तब्री वैन नंगी शमशीर ,
  चली गये हैका शैर भडू साधण ।
  इतना मा गंगाड़ी हाट44 को रूपू ,
  आये ध्यानमाला मांगण ।
  ब्यौ को दिन तब निच्छै ह्वै गये
  पकोड़ा पकीन , हल्दी रंगीन ,
  नवली गढ़ मा कनौ उच्छौ45 छाये ।
  कालू भण्डारी लड़दू रैये भडू का सात ,
  तैका कानू मा खवर नी पौंछी ।
  पिता की मरजी , अपणी नी छै वीं की ,
  करांदी46 छ किराँदो47 वा नौनी ध्यानमाला ।
  तब सुमिरण करदे वा कालू भण्डारी ,
  तेरी मेरी प्रीत दूजा जनम ताई ।
  किसमत फूटे मेरी विधाता ,
  जोडी को मलेऊ फंट्याओ ।
  तब दैखे वैन ध्यानमाला रोणी छै बराणी ।
  जाणी याले वैन होई गये कुछ खटको ,
  रौड़दोदौड़दो आये माला का भौन ।
  हे मेरी माला , क्या सोची छयो मैन ,
  अर क्या करी गये दैव ?
  कालू भण्डारी , हे कालू भण्डारी ,
  मेरा पराणू को प्याो होलो कालू भण्डारी ।
  मेरो सब कुछ तू छ , मैं छऊँ तेरी नारी ।
  देखे वीन कालू भण्डारी , क्वांसी48 आँख्योंन ,
  हाथ बुरैया49 छा वैका , खुटा50 छा फुक्यां51 ,
  काडो52सी होयूं छौ वो सूखीक ।
  मेरा बाबा येन कतना तरास सहे ?
  गला लगाये वींन तब कालू भण्डारी ,
  मरण जिऊण मैंन येक ही जाण ।
  तब बोलदू कालू भण्डारी :
  तेरी माया ध्यानमाला मैंकू स्वर्ग का सामल53 ।
  कु जाणी क्या हेन्द विधाता की लेख ,
  पर मैं औलू व्यौ का दिन ,
  तू मेरी माला आखरी फेरो ना फेरी ।
  तब वखन चलीगे वो कालू भण्डारी ।
  कुछ दिन बाद आये ब्वौ को दिन ,
  गंगाड़ीहाट मा तब बरात सजे ,
  ब्यौ का ढोल दमौऊँ धारू गाडू गाजीन ।
  नवलीगढ़ राज मा भी बजदे बड़ई ,
  मंगल स्नान होंदू , माला लैरेन्दी54 पैरेन्दी ,
  धार55 मा गँणी56 सी देखेदी माला ।
  बोलदी तब वींकी जिया57 मुल58 हैंसी ,
  ध्यानमाला होली राजौं का लैंख59 ।
  गंगाड़ोहाट का रूपू गंगसारा की
  तब नबलीगढ़ बरात चढ़े ।
  मँगल पिठाई होये , षट रस भोजन ।
  तब व्यौ को लगन आये , फेरों की बगत ,
  छं फेरा फेरीन मालान , सातों नी फेरे
  मैं अपणा गुरू देखण देवा ।
  तबरेक60 ऐ गये तख साधू एक ,
  कालू भण्डारी छ कालू भण्डारी ,
  पछाणीयाले61 मुखड़ी वैकी मालान
  वीं की आँख्यों मा तब आस खिलीगे ,
  प्रफूल ह्वैगे तब वा ध्यानमाला
  मेरा गुरू जी होला तरवारी62 नाच का गुरू ,
  मैं देखणू चाँदऊँ जरा नाच आज ऊँको ।
  तब गुरूसाधु वेदी का धोर63 ऐगे ,
  नंगी शमशीर चमकाई वैन ,
  एक फरकणा64 फुन्डो65 मारी , एक मारे उन्डो66
  पिंडालू67 सी काटीन वैन , मोदड़ा68 सी फाड़ीन ।
  कुछ भागीन , कुछ मान्या गईन ,
  मान्या गये वो रूपू गंगसारो भी ।
  तब वख मू ध्यानमाला ही छुटी गये ।
  लौटी औन्दू तब वीं मू कालू भण्डारी
  ओ मेरी माला आज जनम सुफल होये ,
  अगास69 की जोन70 पाये मैंन फूलूसी डाली ।
  तब जुकड़ा71 लेगे हाथू मा धरीले वा
  आज मेरा मन की मुराद पूरी होये ।
  तबरे लुक्यूँ उठे रूपू को भाई
  लूला गंगोला वैको नऊँ छयो
  मारी दिने वैन कालू भण्डारी धोखा मा ।
  रोये बराये तब राणी ध्यानमाला ,
  भटके जनी ऊखड़72 सी माछी ।
  मैं क तैं पायूँ सोहाग हरचे73 ,
  मैंक तैं मांगी भीख खतेण74 ,
  कनो मैंक तई दैव रूठे ?
  रखे दैणी जंगापर वींन कालू को सिर ,
  बाई जांग पर धरे वो रूपू गैगसारो ।
  रौंदी बरांदी चढ़े चिता ऐंच ,
  सती होई गये तब ध्यानमाला
  
  द्वी हजार आठ भादौं का मास
  द्वी हजार आठ भादौं का मास
  सतपूली मोटर बौंगीन1 खास
  से2 जावा भै बन्दो अब रात ह्वैगी
  रुणझुण , रुणझुण बारसि लैगे ,
  काल की सी डोर3 निदंरा यैगे
  घनघोर निंदरा जूब सबू येगी
  मोटर का छत पांणी भोरे गे
  भादौं का मैना रुणझुण पांणी
  हे पापी नयार क्या बात ठांणी
  सबेरी उठीकी जब औंदा भैर
  बौगीकि4 औंदान सांदण खैर5
  डरैबर6 कलैंडर सबी कठा होवा
  अपणी गाड्यो मा पत्थर मोरा
  गरी ह्वै जाली गाड़ी रुकि जालो पाणीं
  हे पापी नयार क्या बात ठांणी
  अब तोड़ा जंदेऊ कफङ्यों खोला
  हे राम , हे राम हे शिव बोला
  डरैबर कलैंडर सबी भेंटी7 जौला
  ब्याखन बिटीन येखूली रौला
  भग्यानू की मोटर छाला8 लैगी
  अभाग्यों की मोटर डूबण लैगी
  शिवानन्दी को छयो गोबरदन दास
  द्वी हजार रुप्या छया तैका पास
  गाड़ी बगदी जब तैन देखी
  रुप्यों की गड़ोली9 नयार10 फेंकी
  हे पापी नयार कमायों त्वैकू
  मंगसीर का मैना ब्यो छऊ मैकू
  सतपूली का लाला तुम घौर जैल्या
  मेरी हालत मेरी माँमा बोलल्या
  मेरी माँ मा बोल्यान तू माजी मेरी
  तो रयो माँ जो गोदी को तेरी
  मेरी माँ को बोल्यान नी रयी सास
  सतपूली मोटर बौगोन खास ।
  
  उलान्या मास ऐगे, खुदेड़ वगत
  उलान्या मास ऐगे , खुदेड़ वगत ,
  बार रितु बौडी ऐन , बार फूल फूली गैन
  औंदौ की मुखड़ी न्याल्दू ,
  जांदौं की पिल्वाड़ी ।
  एक दाणी चौलू बोदी , मैं उमली औं ,
  निरमैतीण छोरी बोदी , मैं मैंत जौं
  भग्यान्यौं का भाग होला ,
  जौंका पीठी जौंला भाई
  मैत बोलाला , रीत जणाला
  जौं दिशौं ध्याण्यो का गोती होला मैती ,
  तौ दिशौं ध्याणी मैत जाली देसु
  सरापी जायान माँजी , विधाता का घर
  जनी कनी पुतरी चुली माँ जी ,
  एक विराली पालदी
  कुत्ता पालदो , पैरो जागा देन्दो ।
  केक पाली होलू माँ जी ,
  मैं निरासू सी फूल ।
  
  पोखरी का हीत, जय जश दे
  पोखरी का हीत1 , जय जश दे ,
  तेरा जाति2 आयो जय जश दे
  भेंटुली3 क्या लायो , जय जश दे ,
  सोवन4 धुपाणी5 लायो जय जश दे
  मोत्यों6 भरी थाल लायो जय जश दे ,
  जाति तेरा आयो जय जश दे
  पोखरी का हीत जय जश दे
  
  जा भाग्यानी तू मैत न्है जा
  जा भाग्यानी तू मैत न्है जा
  मेरो रैवार बई मूं ली जा
  इनु बोल्यान तुम बई मूं मेरी
  खुद लगी छ बल बई तेरी
  बाबा को बोयान तुमन भलों करे
  रुपयों खैक मेरो बुरो करे
  बाबा न दिने चौ डाण्डों पोर
  भायों न करे रुपयों जोर
  भौजी क बोल्यान मैं जागी रौ लो
  यूँ की हालात तबो लौलो
  ये गौं छ पाणी दूरो
  मऊ पूस क छ जाड़ो बूरो
  भावार्थ
  ' जा भाग्यशालिनी , तू पीहर को चली जा ,
  मेरा सन्देश माँ के पास ले जा ।
  ऐसे कहना : तुम मेरी माँ हो ,
  तुमसे मिलने की बहुत भूख लगी है , माँ
  पिता से कहनातुमने अच्छा किया ,
  रुपए खाकर तुमने मेरा बुरा कर डाला ।
  पिता ने मुझे चार पहाड़ों के पार दे दिया
  भाइयों ने भी रुपया लेने पर ज़ोर दिया ।
  भाई जी से कहना : मैं बाट जोहूंगी
  यहाँ की हालत तभी सुन लेना ।
  इस गाँव का पानी बहुत दूर है , माँ
  माघपूस का जाड़ा भी बहुत बुरा है । '
  
  जाग जाग नरसिंह बीर बाबा
  जाग जाग नरसिंह बीर बाबा ,
  रूपा को तेरो सोटा जाग , फंटिगू की तेरी मुद्रा जाग ,
  डिमरी रसोया जाग , केदारी रौल जाग
  नेपाल तेरो चिमटा जाग , खरुबा की तेरी झोली जाग
  तमा की पत्री जाग , सतमुख तेरो शंख जाग
  नौं लड्या चाबुक जाग , ऊर्दमुखा तेरो नाद जाग ।
  गुरु गोरखनाथ का चेला जाग ,
  पिता भस्मासुर माता महाकाली जाग
  लोह खम्ब जाग । जागरन्तो होई जाई बीर बाबा नरसिंह ।
  वीर तुम खेला हिण्डोला वीर उच्चा कैलासू ,
  हे बाबा तुम खेला सोवन हिंडोला
  हे वीर तुम मारा झकोरा अब चौद भुवन मा ,
  हे वीर तीन लोक पृथि , सातौं समुद्र बाबा ।
  हिण्डोलो घूमद घूमद चढ़े बैकुण्ठ सभाई । बीर इन्द्र सभाई ,
  तब देवता जागदा होई गैन , लौंदन फूल किन्नरी ।
  शिव जी की सभाई पेंदन भाँग की कटोरी ,
  सुलपा की रौंण पेन्दनराठ वाली भाँग ।
  तब लैग्या भाँग का झकोरा ।
  तब जाँदू बाबू कविलासी गुम्फा
  जाँदू गोरख सभाई , जाँदू बैकुंठ सभाई
  
  सिंहनाद
  पैलि गढ़देश त्वीकू नमस्कार छ ।
  तेरि हम पर दयादृष्टी अपार छ ।
  तेरि दया म हमकू बड़ी मौज छ ।
  वीरपुत्र की तेरी खड़ी फौज छ ।
  पैलि उन्नीस सौ पन्द्र का लाम मा ।
  जर्मनीफ्रांस का घोर संग्राम मा ।
  सातसागर तरी देश का का कू ।
  जाति का और ब्बे1 बाबु का नाम कू ।
  ये गया बेधड़क बैठि की जाज मा ।
  देरि ही नी करे राज का काज मा ।
  लोग ब्बेबाबु भी छोड़ि गैने इख ।
  घर क्वी भागि ही लौटि ऐने इख ।
  फ्रांस की भूमि जो खून से लाल छ ।
  उख लिख्यूं खून से नाम गढ़वाल छ ।
  रैंदि चिंता बड़ौं तैं बड़ा नाम की ।
  काम की फिर्क रैंदी , न ईनाम की ।
  ‘राठ’ मा गोठ गौं को अमरसिंह छयो ।
  फ्रांस को लाम मा भर्ति ह्वै की गयो ।
  ज्यौं करी घर मूँ , लाम पर दौड़िगे ।
  फ्रांस मां , स्वामि का काम पर दौड़िगे ।
  नाम लेला सभी माइ का लाल को ।
  जान देकी रखे नाम गढ़वाल को ।
  शास्त्र मा कृष्ण जी को लिख्यूँ साफ छ ।
  धर्म का वास्ता खून भी माफ छ ।
  न्याय का वास्ता सैरि दुनिया लड़े ।
  भाइ तें भाइ को खून करनो पड़े ।
  आतमा अमर छ , बीर नी मरदन ।
  शोक ऊँ कू किलै खामखाँ करदन ।
  रणम करन से मिलदो स्वर्गधाम छ ।
  जीत ह्वैगे त होन्दो अमर नाम छ ।
  भार्या वे कि छै देवकी नाम की ।
  वा सती छै बड़ी भक्त ही राम की ।
  स्वामिजी तब बटी2 लाम पर ही रया ।
  चिट्ठी भी वो कभो भेजदा ही छया ।
  जब कभी स्वामि की चिट्ठी आंदी छई ।
  देवकी वींवीं सब्यूं मू पढ़ांदी छई ।
  चिट्ठी सुणी खुशी हूँदि दै देवसु ।
  स्वामि की याद से रुंदि छै देवकी ।
  सासुससुरा कि सेवा म रांदी छई ।
  कै का मुख पर नजर नी लगांदी छई ।
  स्वामि का नाम को व्रत लेंदी छई ।
  भूखाप्यासौं तई3 भीख देंदी छई ।
  जब कभी स्वामि की याद आंदी छई ।
  रातदिन रुंदि रुंदि बितांदी छई ।
  स्वामिजी छन म्यरा4 फ्रांस की लाम मा
  घर छौं भी अफू लोलि आराम मा ।
  वो न जाणे कया कष्ट सहणा छन ?
  या कखी भूखाप्यासा हि रहणा छन ।
  पेटमोरी कि या भी नि खांदी छई ।
  रात दिन स्वामि की सोच रांदी छई ।
  एक दिन वो छया घर मु जब छया ।
  हैंसदाखेलदा ही कना दिन गया ।
  भूख नी छै हमू प्यास नी छै कभी ।
  रात दिन प्रेम पूर्वक बितैने सभी ।
  हाय भगवान वे जर्मनी को मरे ।
  पापि न या किलै घौं लड़ाई करे ।
  साथ का लोग घर बौड़ि5 गैने सभी ।
  वो न जाणे लिै की नि ऐने अभी ।
  चिट्ठी भी भौत दिन से नि आई इख ।
  तब बटी कुछ खबर भी निपाई इख ।
  ऊँकि चिट्ठी किलैक नि आंदी होली ?
  काम से सैत6 फुरसत नि रांदी होली ?
  घर च जो अफू लोलि आराम मा
  वा क्या जाणो कि क्या बीतदीं लाम मा ।
  चैत भी बौड़ि बौड़ीक ऐगे इख ।
  देवकी बाठा देखो कि रेगे इख ।
  डांडिकांठी सभी हैरि ह्वैने चुचों ।
  डालिबूटी सभी मोलि गैने चुचों ।
  घुगति भी लाम से लौटि ऐने इख ।
  फूल कै भाति का फूलि गैने इख ।
  चन्द्रमा को जबौं लौअि ऐगे कभी ।
  रौतु को नौनु भी घर ऐगे अभी ।
  देवि दैव्तौं तई भी मनांदी छई ।
  रात दिन वा पुछारू पुछांदी छई ।
  पुछणु कू बाट का बट्बै मू गये ।
  औंदा जांदौं तई पूछदी वा रये ।
  रात दिन एक सी बितांदी छई ।
  हर घड़ी स्वामि की सोच रांदी छई ।
  पर लिख्यूँ भाग मा जोकि जैका रयो ।
  फिर वही अंतमा ह्वै कि रहणो छयो ।
  फ्रांस से मौत को तार छूटी गये ।
  ”देवकी को बलभाग फूटी गये“ ।
  आदमी सोच दो त बड़ी दूर छ ।
  हून्द वी जो विधाता कु मंजूर छ ।
  वैन जो कुछ करे न्याय , सहणो पड़े ।
  सबकु मजबूर चुपचाप रहणो पड़े ।
  रोज दुखः सुख इथा ? आप सहणा छवाँ ।
  एक दिन , जब जरा घाम छौ धार7 मा ।
  रूम्कै8 पड़णी छई सैरि9 संसार मा ।
  बोण10 का गोरु जब घअर आणा छया
  पंछि अपड़ा बसेरों मु जाणा छया ।
  गौंकि सब बेटिब्बारी11 मि धाणी12 बटी13 ।
  रमकदीझमकदी14 घासपाणी बटी ।
  क्वीं थकीं , क्वीं डरीं , क्वीं कणाणी छई ।
  भारि कै15 बै करी घअर आणी छई ।
  घअर मू कैकि सासु खिजेणी16 छनअ ।
  जो नि देणो इनी मैकि देणी छनअ ।
  क्वो करवी दूदिको नोनु17 रोणू छयो ।
  यां परै द्वी झणों18 झगड़ा होणू छयो ।
  क्वी पंदेरी19 पंदेरा मु आणी छई ।
  वाजि20 लमडेर21 , जन्दी22 लगाणी छई ।
  कुटणु कू ब्वारिभारी ल्हि जाणी छनअ ।
  क्वी झणो गौड़िभैंसी पिजाणी23 छनअ ।
  ज्वान जोरा तमाखू उडाणा छया ।
  बूडबुड्डया मि बरड़ांद24 जाणा छया ।
  मौज हूणी छई इनि जबारी उखअ
  काबुली एक ऐगे तबारी उखअ ।
  लम्बु भारी बदन एक चोला छयो ।
  हींग देंदो रुप्ये एक तोला छयो ।
  कैरणी25 आंखि , मैलोकुचैलो बड़ो ।
  भूतसी , ऐकि सोंदिष्ट26 ह्वेगे खड़ो ।
  आज तक जो क्या सूणि छै जै न भी ।
  भूत सैंदिष्ट देखी नि छो कैन भी ।
  देखि तै छोटा छोरा भग्या रात मा ।
  आज क्या हूणिजाणी ण , परमात्मा ।
  नौनु व ेदखि ; की एक रोये जबअ ।
  बूडबुड्यों को यो हुक्म होये तबअ ।
  रात रहणू जगा तै नि देलो कईअ ।
  नौनु सैंल्यूंपल्यूं27 जी छले लो28 कुई ।
  दूर गौं से अलग एक कूड़ो29 छयो ।
  घअर , तैं रात बती आदमी नी रयो ।
  देवकी एक विधवा विचारी छई ।
  वा अफी पापि किस्मत कि मारी छई ।
  स्वामि का नाम को व्रत ल्हेंदी छई ।
  भूखाप्यासों तई भीख देंदी छई ।
  चौक मा काबुली पोंछि ऊंका गये ।
  पापि बाकारुणा30 कैकि रोणू रये ।
  ”दीदि देदे जगा आज की रात ही ।
  फेर चलि जौलु मी मोलपरभात ही“
  भोलिभालि , कपटछल नि जणदी छई ।
  हौरू को दिल भि अपणोंसि गणदी छई ।
  छै दयावन्ति घ्ज्ञरकी अकेली रई ।
  खालि छो ओबरो31 बोड32 रांदी छई ।
  ओबरा का किनारा जगा रात मा
  पेट भोरी मिले खाणु भी साथ मा ।
  जबकि संसार समसूत33 ह्वेगे छई ।
  कुक भुकणा छया दूर , गौं मा कई ।
  गाड34गदरों कु स्वीं स्याट होणू छयो ।
  सालि35 का मूड़ि36 की स्याल् रोणू छयो ।
  सैरि संसार आराम पाणी छई ।
  नींद पर काबुली तैं नि आणी छई ।
  खड़उठी वो , सुरक भैर आणू छयो ।
  बौड की देलि भू बैठि जाणू छयो ।
  आंदोजांदो छयो द्वार भी खेल दो ।
  देकि धक्का , छयो रोष मा बोल दो ।
  जो भलो चांदि तब खोलिदे द्वार तू ।
  खांमखां केकु खांदी म्यरी मार तू ?
  दूर छौ गों , विचारी अकेली रई ।
  क्या करो ? वेकि सब बात सुणणी छई ।
  रुन्दि छै भारि , धिडुड़ी37 सि रिटणी38 छई ।
  भांडाकूंडा लगै द्वार किटणी छई ।
  काबुली भैर , भीतर छई वा खड़ी ।
  नी खुल्या द्वार जब देर ह्वेगे बड़ी ।
  भागसेद्वार भी एक कच्चो रये ।
  फेर भीतर की सांकल भी टूटी गये ।
  जबकिकैको बुरो वक्त आंदअइण अ ।
  खून भी वैकु आपड़ो नि रांदअ इखअ ।
  अपड़ि छाया जु रहंदी सदा साथ मा ।
  साथ नी रैंद वा भी चुचों , रात मा ।
  मिरग पर बाण मरदअ शिकारी जबअ ।
  खून ही पेड़ अपड़ी बतान्दअ तबअ ।
  लाल आंखी करी , छौ छुरा हाथ मा ।
  पौंछिगे काबूली क्रोध का साथ मा ।
  वीन बोलेअरे , भैर जा , मान तू ।
  खांमखां खुंदि अपड़ी किलै ज्यान तू ?
  खूंदु छै उख , जखी खांदु छै गास तू ।
  कै मुलक को छई चोरबदमाश तू ?
  तू सियींसिंहणी तैं जगाणू छई
  आगि पर हाथकेकू लगाणू छई ।
  पर नि मान्यो कतै , वीं डराणू रये ।
  होरि39 डडो पकड़णू कु आणू रये ।
  स्वामि सुमरी , उठी बात की बात पर ।
  खैंचि खुंकरी सिंराणा बटी हाथ पर ।
  मूलिगे क्या च वा , नी रई होश मा ।
  भूखिसी सिंहणी वा छुटे रोश मा ।
  क्रोध से वे परैं ब्रजसी टूटिगे ।
  हाथ से काबुली को छुरा छूटिगे ।
  बिजलीसी रात खुकरी चमकणी छई ।
  आगसी तन बदन वीं का जगणी छई ॥
  
  छाँछ छोली रौड़ी
  छाँछ1 छोली2 रौड़ी ,
  डाँड3 मा फूल फूल्याँ , आई रितु बौड़ी4 ।
  खणी5 जालो च्यूणो ,
  चार दिन होन्द , मनख्यों क्वू ज्यूणो6 ।
  सड़क की धूम ,
  द्वि दिनक रंदी , प्यारी जवानी की धूम7 ।
  भेरा8 लीगे भैराक9 ,
  द्वि दिन की जवानी प्यारी , बथौं10 सी हराक11 ।
  पाड़ काटे घास ,
  सदा नी रंदो प्यारी , यो दिन यो मास
  आँगूड़ी का तौया ,
  सदा नी रंदा प्यारी , पाड़12 उन्दू छोया13 ।
  पड़ बैठे गोणी14 ,
  हौर चीज लेणी देणी , ज्वानी15 फेर न होणी ।
  लगी जालो तैक ,
  ज्वानी नो ओणी , मरी जाण हात फट कैक ।
  गौडी16 को मखन ,
  दुनियान मरी जाण , क्या लिजाण यखन ।
  थोड़ी को मकर ,
  दुनियान मरी जाण धरती अमर ।
  गंगा जी को औत17
  तराजू नौ18 तोलि लैणी , कै कि माया19 बौत20
  खलियाण दाँदो21
  माया लाँदा तोय मां , तू गंगा को जांदो
  राजा जी की राणी
  रगडू22 नो सूकि जाणा , रई स्यलवाणी23 पाणी
  सड़के की ऊँटणी
  तेरी मेरी माया सूआ , चूलू24 की चटणी
  मौली25 जाली दूब
  तेरा मन माया लाण , मेरा मन खूब
  अंखेड की बूँकू26
  देणी लेणी फूंडो फूको27 , मैं माया कू भूकू
  झंगोरा की बाल
  जवानी भरी , सुरेसी , जैसा गौं का ताल
  दाथुड़ा की धार
  कखन दीखेणे पंछी , देवता की चार28
  दूद की जमुन29
  जनम जनम हूण30 , मूंगा माया को जनम31
  धरती अमर
  तेरी मेरी माया सूआ , लपलप32 चमर33 ।
  हाती बुणी माणी34
  माया मसूरी मां लाई , दुटली35 तो जाणी
  मंडुआ की धूंसी36
  अपना जोबन देखो , आफी ह्वैं छे खूसी
  चाँदी को बटण37
  तोय कैन किकाये38 सूआ , माया को जतन
  झंगोरा की धाण
  जै कि माथा घनाघोर , आँखियों माँ पैछाण39 ।
  
  गढ़ू सुम्याल (सुमरियाल)
  खिमासारी1 हाट रन्दो , गढ़ू2 स्यो सुमन्याल3 ,
  मालू4 मा को माल होलो , वो सुमन्याल
  तरवर्यिा5 माल होलू , गढ़ू त सुमन्याल
  जैका बाबू दादान , तरवार मारे ,
  वेको बेटा भी , तरवार मारी लालो
  खिमासारी हाट मा , पड़े धुरमी6 अकाल ,
  तड़की तड़फी मरीन , लोक उखड़7सा माछा8 ,
  जागू9जागू पड़ीन , डाला कासा गेंडा10
  स्वागीण11 रांड ह्वैन , कोली12 का मरीन बाला13 ,
  ज्वाती14 नी भुंचा15 कैन , जिन्दगीनी भोगी
  तड़ीतपड़ीकरीं , कमाई सब खाई याले ,
  भूख मरण लैगे , गढ़ू सुमन्याल
  चल मेरी जिया16 , लीला देई ,
  आरुणी17 जंगल जौला , जड़ीबूटी खौला
  माता लीक तब गढ़ू , माल ऐगे आरुणी जंगल ,
  जिया लीला देईतब , बोलण लै गए :
  कनो कलोबलो18 वण छ , देखदौं मेरा गढू़ ,
  सुणदौ19 , दीपीकोट20 मा रन्दो , तुमारो बड़ा21 दीपू ,
  तू लीजा वख22 , मेरी नौ लाख हँसुली23 ,
  अपणा बड़ा24 मुँगै25 , भैंसी लीओ मोल
  आरुणी जंगल मा , दूध पर दिन बितौला
  तिन ठीक बोले मेरी जिया ,
  धरे गढू़ मालन , नौ लाख हँसुली ,
  जाई लगै ते , दीपीकोट मा
  ओ मेरी जदेऊ26 मान्यान , तुम मेरा बड़ा जी
  खिमासारी हाट मा , पड़ीगे अकाल
  मेरी जियान दिने , या नौ लाख हँसुली ,
  तुम देवा बड़ा जी , मैं भैंसी दुधाल
  दीपू बडान तब , गढू़ की आदर करे खातर
  पकाये मालक27 , निरपाणी की खीर ।
  सुतपुल्या28 घीऊ29 दिने , पौंडल्या30 दई ,
  खिलायेपिलाये वैन , गढू़ सुमन्याल
  तब दीपून मन्सूबा ठाणो , मन्त्र किराये ,
  बुलाया तब वैन , वैका सात लड़ीक ,
  हे मेरा बेटों , ये मारी द्यान ,
  नितर31 येई32 छुटेड़33 , भैंस क्वी द्यान
  बाटा लैग्या स्ये , दीपू का साती सपूत ,
  तब बोलदू दीपू , जा मेरा गढ़ू़ माल ,
  डाँडा34 मरुढ़ो35 होली , लैंदी36 भैंसी
  तब अगाड़ी फुल्डू , बाटा लगे गढ़ू माल ,
  साती भायों का मन मा , कपट सूझीगे
  गाडीन37 साती , गंगलोड़ी38 हात ,
  पर विधाता की , माया देखा ,
  तब गढ़ू सुमन्याल की , भुजा नलकदाब39 ,
  आँखी फफराँदी40 , तब वा वैकी
  क्या जी होई होलो , यो सगुन ,
  तब घूमीक पिछाड़े , देखद गढ़ू सुमन्याल
  भलू करे भायों , तुमून मैं नी मारयों ,
  तुम साती भाई मेरा , कौजाड़ा41 मुंगक42 नी छा
  तब चली गैन , वीं डाँडा मरोड़ी ,
  दिखाए साती भयोंन भैंसी एक छुटेड़
  या च मेरा दिदा43 , भैंसी दुधाल ,
  सात पथा सबेर देंदी या , सात पथा साँज
  उठै गढ़ू मालन , भैंसी कखरियाली44 धरीले ,
  रौंड़दों45दौड़दो , आरुणी जंगल ऐगे ,
  ले मेरी जिया , तेरा जिठाणा को दिन्यूँ भैंसो ।
  तब कायरी46 होन्दी , जिया47 लीला दे ,
  छोड़ दी पथेणा48 नेतर49 ।
  इना भैंसा मा गै , मेरी नौ लाख हँसुली ,
  सती होली मैं , आपणी माता की जाई ,
  सते होला जु , पंचनाम देवता
  त ई भैंसी पर , दूद आई जान
  तब आरुणी जंगल वा , जड़ी खलौंदी बूटी ,
  भैंसी पर दूध , पैदा ह्वैगे
  गढ़ू माल तब , चैन की निन्द सेंद ,
  भैंसी चरोंद , दूद घुटक पेंद
  आरुणी जंगल होलू , भलो रौंत्यालु50 ,
  डाँडी51 काँठी52 जनी , मन मोहदी ।
  गढ़ू सुमन्याल होलू , उलान्या53 मुरल्या54 ,
  मुरली त होली वैकी , जनी जादून भरी
  तै जंगल मा रन्दी छई , सुरमा एक रौतेली ,
  रोज मोहन मुरली सुणदी ,
  मन मा मन्सूबा गणदी55
  इनी तैकी मुरली , अफू56 कनो होलू ?
  तब वींको चित्त , ह्वैगे चंचल , मन ह्वैगे उदास ,
  दीदी भुल्यों मा , कना वैन बोदी :
  जावा दीदी भुल्यों , तुम घर जावा ,
  मेरी माँ मु बोल्यान , सुरमा बाघन खैयाले ।
  जावा मेरी दगड्याण्यों57 , तुम घर जावा ,
  मेरी माँ मु बोल्यान , सुरमा भेल58 पड़गे ।
  जावा मेरी जोड़ी सौंजड्यों59 , मैत60 जावा ,
  मेरी मां मु बोल्यान , सुरमा गाड61 बगगे62 ।
  बाबरो ह्वैगे पराण , मुरल्या की खोज पैठीगे63 ,
  मरणू होई जान , मैन मुरल्याक जाणा ।
  गढ़ू माल होलू , तानियो64 मा को तानी ,
  सुरमा देखीक , मुरली छिणै देन्द ।
  नौ दिन नौं रात , ह्वैगीन मुरल्या की खोज ,
  पर रौतेलीन , कखी मुरल्या नी पायो ।
  दसवाँ रोज देखेणे , गढू स्यो सुमन्याल ,
  काँठा मा कोसी सुरीज , शेर कोसी बच्चा ।
  ढकुली65 ढवौन्दी सुरमा , माथो नवौंदी :
  मैं तुमारी राणी छौं प्रभु , तुम मेरा पराणी
  लीगे तब गढू वीं तै , जीया का पास
  
  बालो छ बदरी झूमैलो
  बालो छ बदरी , झुमैलो
  परबत आई , झुमैलो
  गढ़वाल आई , झुमैलो
  दिनु का दाता , झुमैलो
  राजा का सामी , झुमैलो
  भावार्थ
  ' बदरी बालक हैझुमैलो
  वह पर्वत पर आ गया झुमैलो
  वह गढ़वाल में आ गया झुमैलो
  वह दीनों का दाता हैझुमैलो
  वह राजा का स्वामी हैझुमैलो
  
  अंग्रेज जमाना नेरु, गरीब को तबाई, झम
  अंग्रेज जमाना नेरु , गरीब को तबाई , झम ।
  अंग्रेजी जमाना नेरु , बेंट थई बेगार झम ॥
  अंग्रेजी जमाना नेरु , अमीरु की शान , झम ।
  गरीबू की कमई नेरु , अमीरुन चाटी , झम ॥
  जनता का मुख नेरु , कनो लगयो ताला , झम ।
  दस का प्राण देदी नेरु , कांगरेसी टोली , झम ॥
  सुमन , नगेन्द्र मोलू नेरु , गढ़वाल का वीर , झम ।
  भारत का गरीब नेरु , तेरा ही सास , झम ॥
  
  पंछी पंचक
  अरे जागा जागा कब बिटि1 च कागा उड़ि उड़ी
  करी . . . ‘काका’ ‘काका’ घर घर जगोणू तुमसणी ।
  उठो गैने पंछी करण लगि गैने जय जय ,
  उठा भायों जागा भजन बिच लागा प्रभुजि का ।
  धुगूती धुगूती धुगति2 धुगता की अति भली
  भली मीछी बोलो मधुर मदमाती मुदमयी ।
  हरी डांड्यो3 धुनि पर धुनि जो छ भरणीं
  हरी जी की गाथा हिरसि हिरसी स्या च करणीं ।
  ‘कुऊ कूऊ कुऊ कुउ कुउ कुऊ कूउ कुउऊ’
  छजो4 धारू धारू5 बणु बणु बिटी गूंजण लगीं ।
  हिलांसू6 की प्यार जिउ खिंचण बारी रसभरी
  सुरीली बोली स्या स्तुति भगवती जी कि करद ।
  . . . ‘तुही तूही तूही’ सुरम बणु मां सार सिंचिक ,
  पुराणू शास्त्रू को मरम मय बोली बिमल मां ।
  प्रभू की ख्याती कोयल च करणीं तार सुर से
  ”तु तूही में तूही महि सब हि तूही तुहि तुही“
  टिटो7 च्यौलो म्यौली छितरि तितरी ढैंचु मंडकी
  रसीली तानू कू भरि भरि हरी जी कु भजद ।
  उठा प्यारों प्यारी भिनसरि8 कि लूटा विभक्ता ,
  छ जो छाई नाना प्रकृति जननी का रहसु से । ।
  
  रामी
  ‘बाटा गोड़ाई1 क्या तेरो नौं2 छ , बोल , बौराणि3 कख तेरो गौंछ4 ? ’
  ‘बटोहीजोगी न पूछ मैकू । केकु पुछदि , क्या चैंद दवैकू ?
  रौतु5 की बेटि छौ , रामी नौछ । सेटु की ब्वारि छौं , पालि गौछ ।
  मेरा स्वामी न भी छोड़ी घबर । निर्दयी ह्वे गैने मई पअर ।
  ज्यूरा6 का घर नी जगा मैकू । स्वामि विछोह होयूं च जैंकू ।
  रामी तैं स्वामी को याद ऐगे । हायकूटिल7 छूटण लैगे ।
  ‘चल , बौराणी , छैलू8 बैठी जौला । आपड़ी खैरी9 उखीमू लीला । ’
  ‘जा , जोगी , अपड़ा बाठा लागण । मेरा सरील ना लऊ आगअ ।
  जोगी ह्वेकी भी आंखी नि खूली । छैलू बैठलि त्यरि दीदीभूली । ’
  ‘बौराणी गाली नी देणी भोतअ । करव रैंद गौंको सयाणो रौतअ ? ’
  जोगी न गौं मा अलंक लाई । भूखो छौं , भोजन देवा मई ।
  बूडडी माइ तैं दया ऐगे । खेतु से ब्बारी बुलौण लैगे ।
  ‘घअर और ब्वारी तू । झट कैकअ । घर मू भूखो चअ साधु एकज । ’
  ‘सासु जी , कैकू बुलाये रौलअ10 । ये जोगी लगीगै आज बौलअ11 ।
  ये जोगी कू नि पकांदू रोटी । गालि देने येन खोटीखोटी ।
  ये पापी जोगी शरम नीचअ । कैकुतैं आये हमारा बीचअ ? “
  ‘अपड़ी ब्वारी समझऊ भाई । भूखो छौं , मात बणावा जाई । ’
  रामि रुसाड़ों12 झुलयोण लैगे । स्वामी की याद भी औण लैगे ।
  ‘मा लू का पात मा धारे मातअ । भी तेरा भात नी लांदु हाय ।
  रामी का स्वामी की थालि माजअ भात दे , रोटि मै खैलो आज । ’
  ”खांदु छै जोगी तअखाई लेदा । नी खांदो जोगी तअजाई लैदी ।
  भतेरा जोगी झोलीऊ ल्हीकअ । रोजाना घूमि निपौंदा भीकअ । “
  जोगी न आखीर भेद खोले । बूडडी माई से इनो बोले ।
  ”मैं छऊं माता तुम्हारी जायो । आज नौ साल से घअर आयों । “
  
  जै हिन्द, अखीडू की साई, नेता जी, जै हिन्द
  जै हिन्द , अखीडू की साई , नेता जी , जै हिन्द ,
  जै हिन्द , बर्लिन पौंछीन नेता जी , जै हिन्द ,
  जै हिन्द , आजादी ताई नेता जी , जै हिन्द ,
  जै हिन्द , आरसी को ऐना नेता जी , जै हिन्द ,
  जै हिन्द , हिटलर मिलीक नेता जी , जै हिन्द ,
  जै हिन्द , सिंगापुर गैना नेता जी , जै हिन्द ,
  जै हिन्द , हिन्द लुबा गड़ी सरी नेता जी , जै हिन्द ,
  जै हिन्द , सिंगापुर जैक नेता जी , जै हिन्द ,
  जै हिन्द , फौज खड़ी करी नेता जी , जै हिन्द ,
  जै हिन्द , कपड़ो की गाजी नेता जी , जै हिन्द ,
  जै हिन्द , नेता जी लगै नेता जी , जै हिन्द ,
  जै हिन्द , हिन्द , प्राण की बाजी नेता जी , जै हिन्द ,
  जै हिन्द , फाँडी जाली ऊन नेता जी , जै हिन्द ,
  जै हिन्द , सुफल फलीगे नेता जी , जै हिन्द ,
  जै हिन्द , तुमारो खून , नेता जी , जै हिन्द ,
  जै हिन्द , बाखरा की गूदी नेता जी , जै हिन्द ,
  जै हिन्द , धनि ऊँ मात पितौंक जै हिन्द ,
  जै हिन्द , जौन पिलाये दूदी नेता जी , जै हिन्द ,
  जै हिन्द , लगोठी का बाद नेता जी , जै हिन्द ,
  जै हिन्द , त्वैन लड़े लड़ै नेता जी , जै हिन्द ,
  जै हिन्द , हम होया आजाद नेता जी , जै हिन्द ,
  जै हिन्द , धातु गड़े पारो नेता जी , जै हिन्द ,
  जै हिन्द , मा गुंजीगे नेता जी , जै हिन्द ,
  जै हिन्द , को नारो नेता जी , जै हिन्द ,
  सड़की को सूत , सुमन , सडकी को सूत ले ,
  टीरी मा पैदा ह्वैगे , सुमन , सुमन सपूत ले
  
  गढ़ू सुम्याल (सुमरियाल)
  ले मेरी जिया1 , मैं राणी आज लायूँ ,
  आरुणी जंगल , जड़ी खाली बूटी ,
  घास काटीक लाली , भैंसी मेरी चराली ,
  तेरी सेवा करली माता , ब्वारी2 तेरी सुरमा
  तबरी3 बिटैने4 तौंकी , होणीखाणी ह्वैगे
  गढ़ू सुमन्याल , चैन की मुरली बजौन्द
  अन्न का भण्डार ह्वैन , ऊँका धन का कोठारा ,
  तौंक तई तै , आरुणी जंगल मा ही , सोनों बरखे
  तब सूणीयाले दीपू बडान5 , तौंकी होणी खाणी ,
  ऐ दिन वैन , हात धरे लाठी ,
  रोन्दोबरांदो तब , आइ गए आरुणी जंगल ।
  जदेऊ6 पाँछो मेरा , बड़ा जी जेटा पाठा ।
  आशीष मेरा बेटा , गढू माल
  नी रये क्वीकत , बेटा हमारा वंश मा ।
  बार बरस को मामलो7 , ऐला तैला सलाण रैगे ।
  तेरा बाबून तरवार मारे , तू तरवार मारलो ,
  तू होलू बेटा छेतरी बंगल , हमारू अंगस8
  तिन जाणा बेटा , तैला9 मैला सलाण ,
  मामलो उगै10 लौण ।
  तब जिया लीलादेई , इना बैन बोदी :
  जि जााू बेटा , तै सलाण बैरियों का ,
  नि जाण गढू , काल का डिस्याण11 ।
  तौं सलाण्योंन12 , तेरो बाबू मारे ,
  तू होलू गढ़ मेरो , एकलो एकून्त
  हे जिया , सचू होलू मैं , ई बाबू को बेटा ,
  सलाण साथीक लौलू , बैरी बाँधीक
  पैरीने13 वैन14 अपणी , ऐड़ी हत्यारी15
  सुरमा रौतेली , पथेणा16 नेतर छोड़ दे :
  कना जाला स्वामी , विराणा विदेश ,
  आरुणी वण मा हम , आनन्द रौला ।
  आज जाणू छौं सुरमा , भोल औलू बौड़ी17 ,
  कायरो18 नी करणो , तिन ज्यू अपणो
  जाणक जावा स्वामी , एक बात मेरी ली जावा ,
  एकुला न चल्या बाट , विराणी19 न बैठ्याँ खाट ।
  प्रफूल ह्वैक दीपू , गैगे अपणा दीपू कोट ।
  गढू बैठे अपणी , भँवरपंख घोड़ी ,
  सलाण मा तब , खबर या पौंछीगे
  जेको बाबू हम लोग न मारे ,
  वैको बेटा यख पौंछीगे
  तब खोदीयाले तौन , सौ जरीब खाड20
  बख मा पलंग बिछैगे , पलंग मा चदर ।
  सलाण का लोक तब , कठा21 होई गैन ,
  औ ज्वान ज्वान छोरी , स्यूँद22 गाडदी23
  अब आयो हमारो पदान24
  तौं लोगून बड़ो , सतभौ दिखाए ,
  लाई ऐन तब बै , पलंग मा बैठौणा ।
  याद आये तब गढू , सुरमा की बोलीं
  पलंग मारी वेन , बेत की चोट ,
  चदर उन्दू लैगे , खाड देखेण गैरी ।
  भली मैमानी25 करी , तुमन मेरी भायों ,
  तुमारो ऐसा न , कबी न भूलूँ ।
  कनो होये माल26 , घोड़ी असवार
  छौलोबुक27 छौलो , ह्वैगे घोड़ी
  कलासी कच्यैन28 वैन , गाबा29 सी काटीन
  साधीयाले तैन , स्यो सलाण ,
  मामलो उगाई याले
  गज करो30 , मुण्ड करो , स्यूँदी सुप्पो लगैले ।
  खिमासारी तब , पैटीगे31 माल ,
  घर मू दीप न मदों , मन्सूबा ठाण्याल्या ,
  गढू़ न मरी जाण , सुरमा मैन अपणा नौनाक32 ल्यौण ।
  तब वो सुरमा का मामों , एक खाल रुप्या देन्द ,
  सुरमा रौतेली , बुलैले मामाकोट ।
  दीपीकोट बिटी33 ह्वैन बरात की त्यारी
  सुरमा की माम्योंन , देखे सुरमा रूपवन्ती ,
  तीन जाणी नी , ना पछाणी , सोचे
  या हैकी सौत आई , कखन काल हमारी ।
  अनजाणा मा तौन , बीं विष खेलैले ,
  सुरमा अंगुडी34 छई , पघुण्डी ढलीगे ।
  दीपून धरयाले तब , वा डोला पर ,
  पर विधाता की लेख , इनी होंदी
  रस्ता मा गढू़ माल , खाणा छौ पकौणू ।
  सुरमा रौतेली की , तब आँखी खुलीन ,
  रोन्दी छ तुड़ादी तब , वा चाखुड़ी35 सी बराँदी ।
  मैं छऊँ सुरमा राणी , गढ़ू माल की ,
  कु छ मैं सणी , डोला पर लिआणू ।
  डोला से नजर लगे , माल का रस्वाड़ा36 ,
  भादों जसो बेला37 छयो , मगन पड्यूँ ,
  डेड हात पीठ छई , डेड हात छाती ।
  होलू त सी होलू मेरो , स्वामी प्यारो ।
  फेंकदी तब गारा , सुरमा रस्वाड़ा मा ,
  टपराँदो38 तब गढ़ू सुमन्याल
  अला39 कैको आये यो काल ,
  कैन मेरा रस्वाड़ो पथराये ।
  डोला से देखे वैन , हात अगाड़ी बढ़द ,
  उंडो देखे वैन फुंडो , रौड़दो छ दौड़दो ।
  गढू़ माल , डोला मु जाँदो ,
  सुरमा रौतेली माथो नवौंदी
  मैं छऊँ स्वामी , विपता की मारी ,
  किस्मत की हारी , छऊँ तुमारी नारी ।
  दुश्मनुन जैर खलै , मैं बेहोश होयूँ ,
  तुमारा बड़ा40 जीने41 , या कुदरत कराये ।
  गढ़ू माल चढ़े , छेतरी को रोष ,
  तैकी छाती का , बाल बवरैन
  ओंठ बबलैन वैका , भुजा फफड़ैन
  आँख्यों मा वैका लोइ सरे ,
  दीपू बडान , यो क्या त करे ?
  मारीन तब बैन , दीपू का साती लड़ीक ,
  दी बड़ा भी दगड़े , स्वर्ग पौंछाए
  तब दीपीकोट मा वैन
  कोटू बोणो कर याले
  बैरी को एक नी रखे ,
  रीझाना कोसी शेष ।
  तब सुरमा लोक , गूढ़ू सुन्याल ,
  खिमासारी ऐगे ,
  माता न बोलो भेंटें ,
  ब्वारीन सासू का पैर छुयाँ ,
  खिमासारी कोट मा , बजे आनन्द बढ़
  मर्द मरी गैन , बोल रई गैन ,
  मर्दू का पँवाढ़ा , गाया गैन
  
  कैसो च भंडारी तेरा मलेथ?
  कैसो च भंडारी तेरा मलेथ ?
  देखी भलौ ऐन सैवो मेरा मलेथ
  लकदी गूल मेरा मलेथ
  गाँऊँ मूड़ को घर मेरा मलेथ
  पालंगा की बाड़ी मेरा मलेथ
  लासणा की क्यारी मेरा मलेथ
  गाइयों की गोठ्यार मेरा मलेथ
  भैंसी को खुरीक मेरा मलेथ
  बांदू का लड़क मेरा मलेथ
  बैखू का ढसक मेरा मलेथ
  भावार्थ
  ' ओ भंडारी राजपूत , कैसा है तेरा ' मलेथ ' गाँव ?
  देखने में भला लगता है , साहबो , मेरा मलेथ ।
  ढलकती नहीं है वहाँ , मेरा मलेथ ।
  गाँव की निचान में घर है मेरा , मेरा मलेथ ।
  पालक की बाड़ी है , मेरा मलेथ ।
  लहसुन की क्यारी है , मेरा मलेथ ।
  गौओं की गोठ है , मेरा मलेथ ।
  भैंसों की भीड़ है , मेरा मलेथ ।
  कुमारियों की टोली है , मेरा मलेथ ।
  वीरों का धक्कमधक्का है , मेरा मलेथ ।
  
  दसरत को लछीमन बाल जीत
  दसरत को लछीमन बाल जीत ।
  चौदा बरस तपोवन रहियो , ताप नि लाग्यो एक रती ।
  चौदा बरस हिमाचल रहियो , जाड़ो नि लाग्यो एक रती ।
  चौदा बरस सीता संग रहियो , पाप नि लाग्यो एक रती ।
  खोला किवाड़1 , चला मठ भीतर
  दर्शन देओ लाई , अंबे झुलती रहों
  गाय को गोबर चोपड़ माटी
  चौका देवत माई अंबे झुलती रहो
  
  खुदेड़ बेटी
  बोड़ि1बोड़ी ऐगे ब्वै2 । देख । पूस मैना ।
  गौंकि बेटो ब्वारि ब्वै । मेतु3 आइ गैना
  मैतुड़ा4 बूलालि ब्वै । बोइ5 होलि जौंकी ।
  मेरि जीकूड़ी6 म ब्वै । कूयड़ी7 सि लौंकी8 ।
  मूल्वड़ी9 वासलि ब्वै । डाड्यूं10 चैत मासज ।
  भौलि गैने डालि ब्वे । फूलिगे बुरांसज ।
  माल की धूगति ब्वै । मैत आंदि होली ।
  डाल्युं मां हिलांस ब्वै । गीत गांदि होली ।
  ऊलरि मैनो कि ब्वै । ऋतु बोड़ि ऐगे ।
  हैरि ह्वेने डांडि ब्वै । फूल फूलि गैने ।
  घूगती घुरलि ब्वै । डाल्यूंडाल्यूं मांजअ ।
  मैतुड़ा बुलालि ब्वै । बोह होलि जौंकी ।
  मेरि जीकूड़ी म ब्वै । कूयड़ीसि लौंकी ॥
  लाल बअणी होलि ब्वै । काफुलू11 कि डाली ।
  लोग खान्दा होला ब्वै । लूण रालि राली ।
  गौंकि दीदीभूलि ब्वै । जंगुल न जाली ।
  कंडि मोरिमोरि12 ब्वै । हींसर13 बिराली ।
  ‘बाडुलि14 लागलि ब्वै । आग भभराली15’ ।
  बोई बोदि होलि ब्वै । मैत आलिआली ।
  याद ओंद मीत ब्वै । अपड़ा भुलौंकी ।
  मेरि जोकूड़ी म ब्वै । कूयड़ीसि लौंकी ॥
  ल्हालि कूरो16 गाडिब्वै । गौं कि बेटिब्वारी ।
  हैरिभरीं होलि ब्वै । गेंउजो , कि सारी17 ।
  यं बार मैनों कि ब्वै । बार ऋतु आली ।
  जौंकि बोई होलि ब्वै । मैतुडा बुलाली ।
  मैतु ऐगै होलि ब्वै । दीदिभूलि गौंकी ।
  मेरि जीकूड़ी म ब्वै । कूयड़ीसि लौंकी ॥
  स्वामिजी हमेशा ब्वै । परदेश रैने ।
  साथ का दगड़या18 ब्वै । घअर आइ गैने ।
  ऊंकु प्यारी ह्वेगि ब्वै । विदेशू को वासअ ।
  बाठा देखीदेखी ब्वै । गैनि दिनमासअ ।
  बाडुलि लागलि ब्वै । आग भभराली ।
  या त घअर आला , ब्वै । या त चिट्ठिं आली ।
  चिट्ठि भी नी आइ ब्वै । तब बटी तौंकी ।
  मेरि जीकूड़ी म ब्वै । कूयड़ीसि लोंकी ॥
  बाबजी भी मेरा ब्वै । निरमोही रैने ।
  जौन पाथो19 भोरि ब्वै । मेरा रूप्या खैने ।
  गालि देंद सासु ब्वै । मैंबाबु20 कि मारी ।
  बासि खाणू देंद ब्वै । कोलि मारी मारी ।
  बोद तेरो बाबु ब्वै । जो रूपया नि खांदो ।
  मेरो लाड़ोप्यारी ब्वै । विदेशू नि रांदो ।
  बाबा न बणये ब्वै । इनि गति मेरी ।
  ज्वानि तअ उड़िगे ब्वै । वाठो हेरीहेरी ।
  चिट्ठी भी नी आइ ब्वै । तब बटी तौंकी ।
  मेरि जीकूड़ी21 म ब्वै । कूयड़ीसि लौंकी ॥
  
  ऊँचि डांड्यू तुम नीसि जावा
  ऊँचि डांड्यू तुम नीसी जावा
  घणी कुलायो तुम छाँटि होवा
  मैकू लगी छ खुद मैतुड़ा की
  बाबाजी को देखण देस देवा
  मैत की मेरी तु त पौण प्यारी
  सुणौ तु रैवार त मा को मेरी
  गडू गदन्य व हिलाँस कप्फू
  मैत को मेर तुम गीत गावा
  भावार्थ
  ' हे ऊँची पहाड़ियो तुम नीची हो जाओ ।
  ओ चीड़ के घने वृक्षो तुम समने से छँट जाओ ।
  मुझे मायके की याद सता रही है ,
  मुझे पिता जी का देस देखने दो ।
  ओ मेरे मायके की हवा
  मेरी माँ का सन्देश सुना ।
  ओ नदीनालो ओ हिलाँस पक्षी ओ कप्फू
  तुम सब मिल कर मेरे मायके का गीत गाओ । '
  
  ओं नमो वभूत, माता वभूत, पिता बभूत (राखावली)
  ओं नमो वभूत1 , माता वभूत , पिता बभूत ,
  वभूत तीन लोक तारिणी ।
  ओं नमौ वभूत , माता वभूत , पिता वभूत ,
  सब दोष की निवारिणी ।
  ईश्वरल औणी2 गोजलि छाणी3 ,
  अनन्त सिद्धों ने मस्तक चढ़ावणी ।
  चढ़े वभूत नि पड़े हाऊ ,
  रच्छा करे आतम विश्वासी गुरू गोर्क4 राऊ ।
  जरे जरे5 धरेतरी6 फले , धरेतरी मात गायत्री7 चरे ,
  सुषे सुषे8 अगनि मुख जले ।
  स्या वभूत नौ नाथ पुर्षकूं चढ़े ,
  स्या वभूत हैंसदा कमल कूं चढ़े ।
  चतुर्थी वभूत चार वेद कूं चढ़े ,
  पंचमें वभूत पंचदेव कूं चढ़े ।
  हंसन देखे तुमारू नाऊं ,
  आप गुरू दाता तारो , ज्ञान खड्ग ले कालै मारो ।
  औंदी डैकणो9 द्यालो पताल ,
  त्वै देऊं रे डाकणी बजुर का ताल ।
  दुख10 नावे सुष बैठे बस कंुवार किकरे माया ,
  इस पिंड की अमर काया ।
  अमर पथी बजुर11 की काया ।
  घर घर गोरक वैकर सिद्धि काया निरमल निधी ।
  सोल कला सा पिंड वाला घट पिंडक गोरक रखवाला ।
  
  जौ जश दे धरती माता
  जौ1 जश दे धरती माता
  जौ जश दे कुरम2 देवता
  जौ जश दे भूमि का भम्याल3
  जौ जश दे गंगा की सौणी4 धार
  जौ जश दे पंचनाम देव
  जौ जश दे भायों5 की जमात
  जौ जश दे देऊ भूम गढ़वाल
  
  जावा गैल्याण्यों, तुम मैत जावा
  जावा गैल्याण्यों , तुम मैत जावा ,
  मेरो रैबार , माँजी मू लि जावा ।
  मालू भैंसी को खटो दई ,
  बई मा बोल्यान रोणीकि छई ।
  बाबाक बोल्यान देखीक जाई ,
  सासु सैसरों समझाई आई ।
  
  जसी
  रूप आगलि1 होली वा धर्मावती राणी ,
  रूप आगलि होली सेली2 सीतली3 ।
  भुका देखीक बा खाणू नी खांदी ,
  नांगा देखीक बस्तर नी लांदी ।
  जनी4 छई राणी बल तनी छयो राजा ,
  दान्यों मा दानी होलो बल हरिचन्द राजा ,
  रिंगदी5 डिंड्याली6 छै जैकी उड़दी7 अटाली8 ,
  धारु9 गरुड़े10 छै जैकी गाडू11 घटूडे12 ।
  ढुंगा13 जसो धन छयो मेघ जसो मन ,
  गाडू का ढुंगा पूजीन राजान , धारु का मशाण ,
  पर राजा का घर बेटा नी जरमे ।
  तब सुमरदो राजा पंचनाम देव ,
  जरमी गए नौनी एक वैकी देवतौं का वर न ।
  बुलौन्द राजा गया का बरमा14 , काशी का पंडित
  तुम मेरा बरमो , देखा मेरी कन्या को राश भाग ?
  भली होये नौनी तेरी राजा जसीली15 , जसी नौ16 की ।
  जौन17 सी टुकड़ी नौनी , फ्यूँलीसी कोंपली ।
  सेरा18 का बीच जना साट्यों19 की बोटली ,
  तनी कबलांदी20 डालीसी वा ह्वै सुघर तरुणी ।
  वीरुवा भण्डारी होलो भडू मा को भड़ ,
  नौं को ही बीर छयो बड़ा बाबू को बेटा ।
  लम्बी भुजा छई वैकी चौड़ी छई छाती ,
  वीरुवा भण्डारी वांको होलो ज्वान ।
  व्यौं की बात होये ढोल बज्या खुशी का ,
  नारैण आये लगसमी21 व्याण ,
  मादेवन जनी पारवती पाये ।
  वीरुवा जसी की बांधेणे मलेऊ22 जसी जोड़ी ।
  अगासन23 जोन24 पाये फूल तै मिले भौंर ।
  धरती तै स्वाग25 मिले , मनखी तैं भाग ।
  तब जसी बीरुवा को ह्वैगे माछी पाणी ज्यू ,
  एका बिना हैका26 नी खांदो ,
  एक बिना हैको नी रन्दो ।
  द्वि होला वो पर एकी होलो शरील ।
  धातुओं मा सोनू जनो होन्द जसी
  तनी नारियों मा वा होली नार ।
  मायान27 लुपटाणे जिकुड़ी वीं की ,
  शर्त28 मा जनी होन्दी माखी29
  घर बार भूले बीरुवा भूले संगसार ।
  तब एक दिन वै सुपिनो ह्वै गये
  सुपिना मा अपणो बुबा30 देखे वैन
  चचड़ैक31 बैठे वीरु , भिबड़ेक32 बैठे ।
  मैं जान्दू गया जसी राणी ,
  मैंकू बणाऊं कलेऊ , गाड33 वस्तर मेरा ।
  तेरी माया34 मेरा दगड़ी35 ईश्वर कीसी छाँया ।
  मैना36 दुय्येक37 मा घर औलो ,
  आँगड़ी38 टालखी39 त्वैक लौंलो
  रोन्दी दणमण40 तब जसी नारी ,
  तुम होला स्वामी मेरा सिर का छतर ,
  गला की माला होला , स्वाग की बेन्दी
  छुड़ाये भण्डारीन वीं की अंग्वाल ,
  तब भण्डारी गया गैगे ।
  रातू की सेन्दी नी जसी तब , दिनू कू खांदी नी ।
  लांदी नी वा पैरेन्दी नी च ,
  वीं क तैं बस सोच एक ही होई च ।
  मैंलो ह्वैगे घुमैलो रूप वीं को ,
  फूल नी अलसै वा , घूल जसी ह्वैगे ।
  सासू छै वीं की पावती ,
  व्वारी41 देखी वीं की आँखी होंदी छई लाल ,
  ईन करे मेरा नौना पर जाप42 ,
  बै का नौ अब बै43 नी बोदो ,
  पूत पालीक होई ब्वारी भौंदो44 ।
  दांत किटकारी सासू कालसी भिटगदी45 ।
  भ्वाँ 46 तड़गे47 तमानो48 नी च ईं को ,
  अभागी राँड की जाई49 या ,
  पाणी तक को स्वारी50 नी भरोसो जैंको ।
  हलकदी51 ढलकदी तब एक दिन जसी ,
  पाणी पंद्यारा52 पैटे53 ।
  लोसेन्दी54 घाघुरी पैरी वींन , सूवापंखी55 धरे ।
  हिंवालू56 मा नन्दा जसी गागर लीक पाणीक गैगे ।
  पैटीन दीदी भुली चौदिशा बिटा57
  बीच मा चलदी जसी गैणी58 जनो59 ।
  दगड़ा60 दगड़याणी घर ऐन वर ,
  जसी पंद्यारा नहेन्दी च धोयेन्दी खूब कैकी ।
  तब हेरदे61 वा छैलुड़ी62 वा पाणी मांग63 ,
  दुई छैल64 देखीक वा चौदिशा नजर लांदी ।
  
  गाँव का पंचून सोचे बात, श्रमदान मा देणहात
  गाँव का पंचून सोचे बात , श्रमदान मा देणहात ।
  हात की साबली हात रैन , परवाणा देखी छक्का छुटी गैन ।
  पाड़ से जुइयां एक छंदा जवान , साबली चलौंदा जना काबुली खान
  जनतान इनु करे यो सांसो , ये पाड़ तोड़ला हम जनु काँसो ।
  ये काम से न हम मुख मोड़ला , पड़ तैं हम हातून फोड़ला ।
  घणु की चोटुन पाड़ थर्राए , डाँडू वीठू मा सड़क आए ।
  
  मलेथा की कूल
  धौली1 का छाला2 पले किनारो ,
  ऊँचा माँगै मलेथो3 को सेरो
  एक दिन छयो रुखो मलेथो
  एक दिन छयो भूखो मलेथो
  कोदो गत्थू को गौं छयो
  सटी नी नऊं को होंद छयो
  दूर बटि4 ब्वारी मुंउ मुं गैठी
  लादी छै पाणी पीणू कू तैंई
  तबी की बात तख रैंद छयो
  माधू भण्डारी मासूर छयो
  दूर तैं मानता जैकी छयी
  राज दरबार मा धाक छयी
  एक दिन माघू कोसू चल्यूं
  राज दरबार बटी ए थक्यंू
  भूख की ज्वाला छै पेट लागी
  खाणू को रोटी , भावी मा मांगी
  रोटी त छैंचा पर साग नीच
  बोली भावी ला चटणी बी नीच
  लूण अर मिर्च पीसिका ल्हौ
  उनि खै ल्यूं लो द्वि रोठला घौं
  बोले माधू ना भावी कू तैंयी
  भावी स्या लूण सिपणू कू गैयी
  जरा अबेर5 भावी कू ह्वेगे
  माधू कू कोध की ज्वाला लैगे
  मिलता समझे भावी जी कखे
  त्वे पर जलड़ा जकड़ी का लगिगे
  तान मा ताना भावी ला धाया
  एक की द्वी तैंला सुणाया
  गै छौ वं क्यारी मी मिर्च ल्हांणा
  गोबी छन जख आलू लगाणाँ
  कूल ल्हैं त्यारो कूल्याँदो क्यूँ
  पाणी ल्है त्यारो पणचाये क्यूँ
  क्यारी की क्यारो उख प्याज की छै
  पुँगड़ी6 पालिंगा अर मेथी की छै
  पाणी का घट्ट जख धुरकदा छन
  जौंल मगरा बी धदकदा छन
  माधो भण्डारी का नाम लागे
  छत्रि छौ वेको अभिमान जागे
  माधू ठाकुर उतड़ीण बैठे
  भावी कू रोष मा बोली बैठे
  तूयी ल्ही औंदी घौं कूल गाड़ी
  तुयी ल्ही औंदी घौं गाड बाँधी
  मित्र वटि भावी को क्रोध बाढ़े
  भैर मुसकैक बोलण बैठे
  त्यारा रौंदा जी मिल कूल ल्हाणा
  तवै छौंदा जी मिल हौल बाणा
  ता बुवा माधू धिकार त्वेकू
  ता चुचा माधू , छुछकार त्वेकू
  जोंगा मूँडीका विन्दी लगौ तू
  स्युंद गाडी का भिंटुली बणौं तू
  वीर क्या जैमा बबराट नीच
  ‘स्यू’ क्या जैमा घुघराट नीच
  भावी का ताना तानौ की बात
  बज्र सी पोड़ी माघो का माथ
  साबली कूटली गैंती फौड़ो
  धैरी काँदमा दाथी कुल्हाड़ो
  कूल खणणू कू अब जाण बैठे
  जोश का बोल बोलणा बैठे
  गणपती भूमिया देवी की जै
  जन्म भूमि गढ़माता की जै
  ब्यूंत कूली को अब दिखणा बैठैो
  रौल्यूं रौल्यू माधो जाणा बैठो
  साबली बजणी च खणाखण . . . ॥
  धमकदा फौड़ो तैको दनादन . . . ॥
  गैंती चलदी च जश तीर होवा
  कूटी वा जनो शमशीर होवा
  चल्दा पैनी कुलाड़ी चटाचट
  डालौं तैं काटी धोल्दा खटाखट
  छीना चट्टान का चूराचूरा
  खणी चट्टाणू का बूराबूरा
  ऐगे भंडारी स्वरंग क्वरदा
  दाँती अंखेड़ सी फोड़दफोड़दा
  माधू का एक नौन्याल छयो
  शेर को पूत हूँणयाल छयो
  जैं जगा डांडा7 सोरंग कोरी
  तख बटी खन्द एक भारी पोड़ी
  माधो का नौना का मूंड लैगे
  फोड़ि बरमंड का खंड कैगे
  असगुनी कूल स्या अपजसी रै
  सिरगतो बाल की जैला बलि ल्हे
  चित्त माधो को बैंरागी ह्वेगे
  ज्ञान की जोत चमकणा लैगे
  बीरु तैं शोक नी करणो चेंदो
  तैथैं मिरतू मा नी रोण चैंदो
  रौऊ को बांध माधू ला खोले
  माई गंगा की जै बोले , बोले
  पाणी खकलाट गगलाट कैकी
  छल्की छल्की का फकप्याट कैकी
  माधो की कृती यश गाँदागाँदा
  आज तैं कूल तख बग्द जांदा
  
  सूरज कौंल (सूरज कुँवर)
  जाँदी मऊ कू बेटा अडयी नि लांदी ।
  बिराणा देशा को बेटा गारो बैरी होन्दा ,
  नि जाणो कुंवर मेरा बैरयूंकी भकौणा ।
  मान जा सूरजू बेटा माता की अड्याई1 ,
  दानों2 कू बोलियूं बाला ओला3 को सवाद ।
  तेरो होलो सूरजू बाला भिमलो बजार
  कनि होली कुंवर तेरी नौरंगी तिवारी ।
  तेरि खोली गणेश वाला मुख च झूमदो ,
  तेरी भुली सुरजी बाला दणमण4 रोंदा ।
  कुदेलो5 दिदाजी6 भीमली को दैजो7 ,
  को ऋतु जणाली , को बसन्त बौडाली ।
  मिन जांणा सुरजी भुली8 ताता लूहागढ़ ,
  मी ल्हौलो सुरजी त्वीकू मल्यागिरी सोनो ।
  मल्यागिरि सोना की त्वीकू सोन चूड़ी गडौलो ।
  त्वी को लौलो सुरजी भुली भिमली को दैजो ।
  घर बौडी येजौली द्यीलो सरनामी दैजो ।
  त्वी ऋतु जणौलो त्वी बसन्त बौडोलो ।
  आज का भोल भुलो भौं कुछ ह्वेजैन ,
  मरदू को बचणो भुली चार दिन हुन्द ।
  त्वीतई9 जिया10 ब्वै बाला बुझौणो बुझौंद ,
  मान्याला सुरजू बेटा दाना11 की अडज्ञयीं12 ।
  त्वी सणी कुंवर बाला नयो ब्यो करुंला ,
  नयो ब्यो करुंला नाम जोतरा धरुंला ।
  तेरी तिल्लू बाखरी बेटा छटपट छयूंदा13 ।
  निल्हेणो सूरजू तिना जोतरा को भामो ।
  मैंन जाणा इजा ब्वै आज भोटन्त का राज ,
  मौरणो ह वैजाना इजा जोतरा का बाना14
  नयो ब्यऊ करीली तू सूरत कौक ल्हैली ,
  घर बौड़ी येजौजू इजा तिलू मारी खौलो ,
  भैं15 कुछ ह्वैजैन जाण बालुरी भीटन्त ।
  त्वी तई इजा ब्वै बाला बुझौंणी बुझौंद ,
  तू जांदी सूरजू गुरु गोरख का पास ,
  बागुरी गोरख तेरी रकसा16 करलो ।
  जैलागे सूरजू गुरु गोरख की धुनी ,
  गोरख की धुनी होला नौ नाथ की सिद्धी ।
  बारा नाम बैरागी सोल नाम संन्यासी ।
  गोरख का पास बाला अलक लगौंद ,
  तू बोल सूरजू बाला कै काम को आयो ।
  मैसणी देदणा गुरु सांबर17 की विद्या ।
  बोकासी18 जाप देणा पंजाबी चुंगटी ।
  तै दिन गोरख त्वी कू समझौंण लागे ,
  तेरो माता को छई बेटा तु येको येकन्तू ।
  मान्याल सूरजू बाला भोटन्त नी जाणों ,
  सुपीना की बात जन बगड़ का माछा
  जो गैना भोटन्त बाला घर बौड़ी नी आया ।
  तै दिन सूरजू बोदा भौं19 कुछ ह्वे जैना ,
  मैंन जाणा गुरजी आज भोटन्त का राज ।
  जो बैरी जांचदा वैकू हत्यार भीड़ देदों ,
  जो माता जंचदी गुरु थाल छोड़ि देदों
  तिरिया को जांचणौं मीकू मरणों ह्वे गये ।
  नौ दिन नौ राति रैगे गोरख का पास ,
  धूनी लगौद चला आसण बिछौंद ।
  गाड़ याले गोरख तिन हाथ ताल छुरी ,
  तालछुरी गाडू तैकि मूंड्यिाले ।
  रूपसी20 कन्दूणियं21 धनी खुरसानी चीरा22 ,
  पैरने सुरीज त्वीकु फटीक23 मुन्दरा ।
  सुफेद कपड़यूं भगोया चायांले ,
  पैराये गुरु त्वींकू भगोया मुड्वासी ।
  काँधू मां धर्याले तेरा खरवा की झोली ,
  एक हाथ देये तेरो तेजमली सोटा ,
  दूजा हाथ देये तेरा नौपुरी को बांस ।
  धर्याले बगल पर बगमरी आसण ।
  त्वीसणे दिाले बाला कानू को मंतर ।
  बोकसाडी24 जाप देये कांवर की धूल ,
  साबर25 की विद्या देये पंजाबी चुंगटी ।
  त्वीकुणे कुंवर जब बिपदा पड़ली ,
  मीकुणी सूरज तब याद करी याली ।
  ऐगये सूरज लौटी नौलाख कैंतुरी ,
  पकैदे जिया ब्वैं मींक द्वी पाथा26 कलेउ
  चौपथा27 सामल28 मीक बाटा29 को धरियाल30 ,
  मिन जाँणा जिया ब्वै आज ताता लूहागढ़ ।
  औडू नेडू ये जादी मेरी तेलिया बाड़णी ,
  लगैदे बाडणी31 मेरी जुलफिऊंमा32 तेल ।
  औडू नेडू देजादी मेरी हे माला धोबणीं ,
  लगैदे धोबड़ी मेरा कपड़ौ छुयेड़ों ।
  कपड़ि सजैदे मेरी तूमी जसो फूल ,
  मिन जाणा धोबणीं वे बांका भोटन्ता ।
  पैराले सूरजू तीन झिलमिलों33 जामो34 ,
  ओडू नेडू बुलावा मेरी घोड़ी का बखड्या35 ।
  गाड़ीदे बखड्या मेरी सुर्जमुखी घोड़ी ,
  मल्यो रंग घोड़ी मेरी सजाई देवा ।
  
  नागलोक में अर्जुन
  द्रोपती अर्जुन , सेयां छया ।
  रातुड़ी1 होये थोड़ा , स्वीणा2 ऐन भौत3
  सुपिना मा देखद अर्जुन
  बाली4 वासुदन्ता , नागू की धियाणी5 ।
  मन ह्वैगे मोहित , चित्त ह्वैगे चंचल ।
  वीं की ज्वानी मा , कनो उलार6 छौ ,
  वीं की आँख्यों मा , माया7 का रैबार8 छौ ।
  समलीक मुखड़ी वीं की , अर्जुन सोचण लैगे
  कसु9 कैक जौलू , नाग लोक मा ।
  तैं नाग लोक मा , नाग होला डसीला ,
  मुखड़ी का हंसीला होला , पेट का गसीला ।
  मद पेन्दा हाथी होला , सिंगू वाला खाडू10 ,
  मरक्बाल्या भैंसा होला , मैं मार्न औला ।
  लोहा की साबली होली , लाल बणाई
  चमकदी तरवीरी होली , उंकी पल्याई11 ।
  नागू की चौकी बाड़ , होली पैहरा ,
  कसु कैक जौलू मैं , तैं नागलोक मा ।
  कमर कसदो अर्जुन तब , उसकारा भरदो ।
  मैन मरण बचण , नागलोक जाण ।
  रात को बगत छयो , दुरपदा सेयीं छयी ,
  वैन कुछबोल न चाल्यों , चल दिने नागलोक ।
  मदपेन्दा हाती वैन , चौखालू चीरेन ,
  लुवा की साबली , नंगून तोड़ीन ।
  तब गैं अरजुन , वासुदन्ता का पास ।
  तब देखी वासुदन्ता , हाम12 से हाम13 ,
  धाम से14 धाम , पूनो जसो चाम ।
  नोणीवालो15 नामो , जीरा16 वालो पिंड17 ,
  सुवर्ण तरुणी देई , चन्दन की लता ,
  पायी पतन्याली , आँखी रतन्याला ,
  हीरा कीसी जोत , जोन सी उदोत ।
  तब गै अरजुन , सोना रूप बणी ,
  बासुदन्तान वो , उठीक बैठाये अर्जुन ,
  वीं को मन मोहित होई गये
  तब वींन जाण नी दिने घर वो
  तू होलो अर्जुन , मेरो जीवन संगाती ,
  तू होलो भौंर , मैं होलू गुलाबी फूल ,
  तू होलो पाणी , मैं होलू माछी
  तू मेरो पराण छई , त्वै मैं जाा न देऊँ ।
  तब तखी रगे अरजुन , कई दिन तई ।
  जैन्तीवार मा , दुरपदा की निंदरा खुले ,
  अर्जुन की सेज देखे , वीनकख गैहोला नाथ ?
  जाँदी दुरपदा , कोन्ती मात का पास
  हे सासु रौल तुमन , अपणू बेटा भी देखे ?
  तब कोन्ती माता , कनो स्वाल देन्दी
  काली रूप धरे , अर्जुन तिन भक्ष्याले ,
  अर भैंमू सच्ची होण क आई गए ।
  तब कड़ा बचन सुणीक दुरपती ,
  दममण रोण लगदे ।
  तब जांदे दुरपती , बाणू कोठड़ी ,
  वाण मुट्ठी वाण , तुमन अर्जुन भी देखे
  तब बाा बोदान , हम त सेयां छा ,
  हमून नी देखे , हमून नी देखे
  औंदा मनखी , पूछदी दुरपता ,
  जाँदा पंछियो , तुमन अर्जुन भी देखे
  रोंदी छ बरांदी तब , दुरपता राणी ,
  जिकुड़ी पर जना , चीरा धरी होन ।
  तीन दिन होईन , वीन खाणो नी खायो ,
  लाणो नी लायो ।
  तब औंद अर्जुन को , सगुनी कागा
  तेरो स्वामी दुरपती , ज्यूंदो छ जागदो ।
  नागलोक जायूं छ , वासुदन्ता का पास
  तब दुरपता को साँस ऐगे ,
  पर बासुदन्ता को , नौ सुणीक वा
  फूलसी मुरझैगी , डालीसी अलसैगी ।
  तबरेक रमकदो छमकदो
  अर्जुन घर ऐगे ।
  
  खोली देवा खोली देवा, ए दौड़ पड़दा
  वरपक्ष की ओर से
  खोली देवा खोली देवा , ए दौड़ पड़दा1
  देखू मैं कन्या को रूप ।
  कन्या पक्ष का उत्तर
  हमारी कन्या छ गौरी स्वरूप , तुमारो बन्दड़ा श्याम स्वरूप ।
  केन होय केन होय श्याम स्वरूप ,
  बन्दड़ा पर लगे जेठ की धूप ।
  वरपक्ष की ओर से
  खोली देवा खोली देवा , ए दौड़ पड़दा ,
  देखूँ मैं कन्या को रूप ।
  कन्या पक्ष का उत्तर
  हमारी कन्या छ सावित्री स्वरूप ,
  तुमारो बन्दड़ा , चमार सी कालो ।
  बन्दड़ा पर लगे , जेठ की धूप ।
  
  बुड्या जवाई
  1 .
  बुढ्याकू बेटि क्या देणि छ
  मुणडमा आपदा लेणि छ ,
  वर्ष द्वी मांज मरि जाँदो छै
  छोरि1 कू रांड करि जांदो छ ।
  2 .
  मुर्खलो2 खोसि जब रोंदी वा
  दुःख का बैन यना बोदि वा ,
  बाबा जी तुमन क्यों सैंत्यो मैं
  फेंकणया होइ कनु व्वेकु मैं ।
  3 .
  माजि तिन कोखि क्यों राख्यो मैं
  होंद ही केकु नी फेंक्यो मैं ,
  केकुतैं लाड़ करि पालयो मैं
  फेर ये दुःख मां डाल्यों मैं ।
  4 .
  त्वेन जो बेटि नी जाण्यों मैं
  गोरू या भैंससी जारयों मैं ,
  पन्द्रसौ लेणिछै त्वैमेरी
  यांकुही होइ तू मां मेरी ।
  5 .
  धर्मदी कर्म नीजाण्यों जो
  जात्यादी रूपभी नीमान्यों जो ,
  शोचदा वर्ष मैनौकी छौं
  साठ का बुढ्या कू दीने छौं ।
  6 .
  बेचितैं पुडांड़ि3 अर कूडी4 कू
  पन्द्रसौ दीनि त्वे पापी कू ,
  बाबा जी त्वेकू ह्वै सौकारी
  मेरारै भाग मा जीलारो ।
  7 .
  कीराकी होइ दै जो काले
  चाँदिसी चमकदी वो वाले ,
  हारादी छड़ा छन सी मैकू
  दैव यनु ना करी तू कैकू ।
  8 .
  माजि तिन थैलि पर दीने डीठ
  बेटिकू फेरी जो यनि पीठ ,
  त्वेकू वा थेली ही रई जान
  लोक परलोक ना हो यो यान ।
  9 .
  कै घड़ी दिन्या तिन मैंकु बांद
  वर्ष का बीच ह्वैग्युं राँड ,
  त्योंखि भी मैकू तैंनीछ आज
  दैव ही रखलो मेरी लाज ।
  10 .
  गैणा जो लोगु का पर थारी
  तौं की भी बात रै दिन चारी
  नाक पर मुर्खलो रये मेरा
  स्योभि छै मासमा गये डेरा ।
  11 .
  मार अर गालि देंदान सोरा
  सैसुरी मैतिनी क्वीभि मेरा ,
  पूछरो आज नी क्वीभि मैकू
  बाबा जी रोण मिन क्या आज त्वेकू ।
  12 .
  क्वीभि शुभ काम जब होंदान
  मैकू तैं क्वीभिनी बोदान ,
  सभी मा बैण वख जांदिन
  गीत अर मांगल गाँदिन ।
  13 .
  कब्बि जो भूलिकी गैगी मैं
  राँड निर्लज्ज बस ह्वैगी मैं ,
  मैकु तैं डैणा सब बोदान
  देखि मैं खाण जनु औंदान ।
  14 .
  राँड कू बारनी त्यौहार
  राँड कू केकुछौ शृंगार ,
  राँड ह्वै डोमू से भि नीच छ
  राँड को जगतमा क्वीभि नीछ ।
  15 .
  मुख भी स्वामि को नी देख्यो
  सुख संसार को नी देख्यो ,
  स्वीणा नी देखे सुख की रात
  लाण औं खाणकी क्या बात ।
  16 .
  बालि ही राँड मैं ह्वैग्यूं जो
  जन्म की दुःखिया रैग्यू जो ,
  दोष यां माँग नी क्वी मेरो
  बाबा जी पाप छ यो तेरो ।
  17 .
  दुखि ये चित्त की हड्कार
  रोणु बी पीटणू फिड्कार ,
  कल्लो तै बंश को संहार
  जागलो तब्बि यो संसार ।
  18 .
  थैलि कै काम जो ऐ जाली
  भैंसि वा भेल कू ह्वै जाली ,
  मुकद्मा जोर को लै जालो
  थैली ”योगीन्द्र“ वो खैजालो ।
  
  चन्द्रावली हरण
  द्वारिका मा लै गैन कृष्ण घणी1 सभा ,
  कबीर कमाल बैठ्या , नारद मुनिरिषि ।
  कछड़ी2 बैठी गैन कृष्ण का सूरदास
  अंतरजामी कृष्ण को अंतरध्यान होइगे
  सुकली3 कोठड़ियों लगी सुतरी4 पलंग ,
  सुतरी पलंग गेलुवा5 विछोणा ।
  तख कृष्ण बैठी छई सत्यभामा राणी ,
  दूध केला , छई राणी रुकमणी ।
  राणी रुकमणी प्रभो , इना बैन बोलदी
  तुम बतावा बांदो6 , प्रभु मैं बतौलू बैखू7 ।
  द्वारिका नारैण कृष्ण पूछण लै गैन
  बतावा रुकमणी बैखू मा बैख
  तुम बतावा बैखू , मैं बतौलू बांदू ।
  हां बैखू मा8 बैख होलू सांवलो नारैण
  मैंन बतैन बैख प्रभु , तुम बतावा बाँदू ।
  बांदू मा की बांद इन्दर की परी ।
  मैं सी रूपवंती सी न भुंच्यान9 ज्वानी10 ,
  सबू से रूपवंती मेरी बैण11 चन्द्रावली ।
  चन्द्रगढ़ मा रंदी बैण चन्द्रावली
  तैंका रूपन सूरज धुमैलो12 ,
  रूप की बातुली13 होली बाली चन्द्रावली ।
  तब समझलू मैं तुम रौलू को रौतूलो ,
  जब बेवैक14 लाला मेरी बैणी चन्द्रा ।
  द्वारिका ठाकुर खरो दीलो आणो15 ।
  तब मेरा नारैण कृष्ण पूछा लैगैन
  बतावा रुकमणी तुम खरो मनसूबो ,
  कनकैक बिवै ल्यौण तेरी बैण चन्द्रा ।
  तुम बणा भगवान बद्री16 का फेरवाल17 ,
  तब जावा नारैण चन्द्रावली गढ़ ।
  अपणी चाडी18 को कृष्ण ब्रम तिलक पैरी ,
  कृष्ण तब बणी गेन फग्वाल ।
  मातमी फेग्वाल छऊँ , टीका पैन्याला चंदन ।
  सूणी चन्द्रान बोलण लैगे ।
  जा दू स्वांरा19 चेली20 , टीको लौ परसाद
  तब जांदी स्वांरा चेली फेग्वाल का पास ,
  तेरा हात चेली , मैं टीकू नी देन्दू
  टीकोपरसाद द्यूलो राणीबौराण्यों21 ,
  टीकोपरसाद द्यूलो पदों का डोलौ22 ।
  स्वांरा चेली जांदी चन्द्रावली का पास ,
  नी देन्दू फेग्वाल वो टीको चन्दन ।
  राणी चन्द्रावली तब बोलण लै गैन :
  वो फेग्वाल नी छ , वो छ द्वारिका नारैण ।
  द्वारिका भेना की तेरी जोई23 राँड ह्वान ।
  तब मेरा नारैण ऐगे24 श्रवण25 द्वारिका
  बतौवा रुकमणी हैकौ मनसूबा ,
  कनकैक26 बेवैक27 ल्यौणे तुमारी वैण चन्द्रावली ?
  तुम धरा नारैण छोरा28 को भेष ,
  चन्द्रावली का सात तुम नौकर होई जावा ।
  गरीब गता29 करे कृष्णन , चीरी30 लत्ता31 ।
  तब जांद कृष्ण चन्द्रावली का गढ़ ।
  मैं गरीब छौरा छौं क्वी नौकर धन्याला ।
  इनू पूछद सुँवार , तू नयो छोरा छई ,
  तिन32 तनखा क्या लेण ?
  हजार बैठण की ल्यूलो , हजार उठण की ।
  इनू पूँछ सुँवार , तिन काम क्या देण ?
  पेन्दो33 बाछलो34 न पकड़ौं ,
  रोन्दो बच्चा नी थामौं ।
  नौकर छोरा नी यो , यो छ द्वारिका को भेना ।
  द्वारिका भेना , तेरी जोई रांड ह्वान ।
  तब कृष्ण भगवान निराश ह्वैक ,
  लुबड्याँदी35 घौणी36 , तिरछी मोणी37 ,
  श्रवण द्वारिका लौटीक आई ।
  हे रुकमणी , मेरी कनी फजीती होई
  कुनकै38 बेवैक39 लयौण राणी चन्द्रावली ?
  दया ऐगे तब राणी रुकमणी ,
  तुम धरा विष्णु रुकमणी को रूप ।
  तु जावा नारैण त चन्द्रागढ़ ,
  चन्द्रावली मा बोल्यान40 तुम रोइक
  तेरो भेना41 चन्द्रा , स्वर्गवासी ह्वैन
  आज भुली42 चन्द्रावली तेरी दीदी राँड ह्वैगे ।
  दणमण43 आँसू धोल्यान44 तुम ,
  तोई छोड़ी भली , कुई आसरो नी मेरो ।
  अपणी चाड़ी45 को भगवान धरे रुकमणी को रूप ,
  स्वाग46 उतारे , वणी गैन रांड
  पहुँचीने भगवान चन्द्रा का भौन47 ।
  छोड़दे पथेणा48 नेतर49 रांग जसा बुंद ,
  आज भुली चन्द्रा , मैं रांड होई गयूं ।
  तेरो भेना कृष्ण स्वर्गवास ह्वै गैन ।
  सेवा लगौंदी बैणी तैं तब चन्द्रावली ,
  लीगे गुप्त कोठड्यों सुतरो50 पलंग ।
  गेलम51 बिछौणा , सुकला भौन ।
  रातुड़ी52 समै53 होय संझा की बेला ,
  होई गये देवतौं की देवा54 देन्दी बगत ।
  मेवा मिष्टान भोजन खलौंदी वा ,
  सेई गैन तब कृष्ण भगवान ।
  चन्द्रावली वीं रात नींद नी आई ,
  देखदी रै वा रुकमणी बैणी ।
  तबरेक55 वीं को ढक्याण56 फरके
  ढबरियाली57 पीठ देखी वीन कंकरियालो58 माथो ,
  जजरियालो59 गात देखे नौन्याली आतमा ।
  देवी चन्द्रावली का मन सुभा60 पड़ीगे ।
  यात होली आतमा बैख को ,
  देवी चन्द्रावलीन सर्सूं को रूप धरे ।
  आफू तब कृष्ण भौंर रूप होइगे ।
  चन्द्रावली न सर्सू61 को रूप छोड़े ,
  पोथला62 को रूप धरे ।
  अगाड़ी63 पोथली भागदे , पिछाड़ी द्वारिका नारैण भौंर64
  चन्द्रावली पौछीगे65 नारैण जमुनी66 छाल67 ,
  चन्द्रावली बणी गए पाणी की माछी ,
  कृष्णन तबारे ही ओद68 को रूप धरियाले ।
  हे कृष्ण मच्छी पकड़ी लैगीन छाला ।
  तब भगवान प्रकट होई गैन ,
  मोर मुकुट पैरे , गाडे69 मोहन मुरली ।
  देवी चन्द्रावली देखदी ही रै गए ।
  तब जंदेऊ70 लगौंदी स्या
  अपण भेना कृष्ण ।
  तब सजे भगवान औंला71 सरी डोला ।
  पंचनाम देवता ऐन , देवी पार्वती ऐन ,
  कुन्ती , द्रोपदी मांगल गांदी
  
  आई गेन ऋतु बौड़ी दॉई जनो फेरो
  आई गेन ऋतु बौड़ी1 दॉई जनो फेरो2 , झुमैलो
  ऊबा3 देसी ऊबा जाला , ऊँदा4 देसी ऊँदा , झुमैलो
  लम्बीलम्बी पुंगड् यों5 मां , रअ् रअ् शब्द होलो , झुमैलो
  गेहूँ की जौ की सारी , पिंगली6 होई गैने , झुमैलो
  गाला गीत बसन्ती , गौं का छोरा7 छोरी , झुमैलो
  डाँडी काँठी गुँजी ग्येन , ग्वैरू8 को गितूना , झुमैलो
  छोटी नौनीनौनी , मिलि देल्यू9 फूल चढ़ाला झुमैलो :
  जौं का माई रला , देला टालुकी10 अंगूड़ी11 , झुमैलो
  मैतु12 बैण्युं कु अप्णी , बोलौला चेत मैना , झुमैलो ।
  
  भानु भौंपेलो
  अपणा कूड़ा1 भितर , त्वै जगा नी देऊँ , त्वै जगा नी देऊँ ।
  मैं मर्द को , मुख नी देखदू ,
  वैको छैल2 भी , धोरा3 नी पड़ण देन्दू ।
  पर फेर वींन , पैरु से सिर तक न्याले4 ,
  माल का शेर जना मोछ छा
  डवराली डीठ , गजभर की पीठ , कंकर्यालो5 माथो ।
  तब अमरावती नौनी , मोहित ह्वै गए
  पकड़ीले छोरा की पाखुड़ी6 , लीगे सुतरी7 पलंग
  हे छोरा तू कुछ , खेलबोल भी जाणदी ?
  तब गाड़े वींन , हस्तिदन्त पाँसो ,
  खेलण लैग्या दुये , वीं डाँडा मरुड़ी ।
  तब ऊँकी आँख्यों से , मिलीन आँखी ,
  दिल से दिल , जुड़ी गैन ।
  तब एक ह्वै गैन वो , जना8 धरती अगास ,
  ऊँका पराणू मा , प्रीत समाये ।
  कख छयो , घास काटणो ,
  दिन भर छोरा , अमरावती का सात , मौज मा रन्दो ।
  फूलू सीं हैंसदा छन दुये ,
  पंच्छियोंसी बोलदा छन ।
  मोससी नाचदा छन , वो बणूबणू माँज9 ।
  तब और छानी वालौंन , चुगली खाई
  ब्याले छोरा , भूत जनो आये ,
  आज रजा की नौनी दगड़े , खेलबोल कर्द ।
  तौन लिखी घणी कागली , भेजे कालूनी कोट ,
  हे सजू कलूनी , तिन अपणी नौनी दगड़े10
  यो नौकर भेजे कि जार ?
  सज कलूनी तब भौत गुस्सा ऐगे ,
  नौनी अमरावती माँगी होली ,
  ग्वाड़छोड़ का रजा , गुरू ज्ञानचन्द की ।
  तब लेखदो राजा तरवारी सवाल , करड़ा बयान
  हे राजा ज्ञानचन्द , छोटी बेटी बाप भौंदी ,
  ठुली11 बेटी आप भौंदी ।
  मेरी बेटी लिजालू त , तुरन्त ली जाई ,
  पिछाड़ी तू वीं का , भराँस12 न रई ।
  गुरू ज्ञानचन्द , गुस्सा ऐगे भौत
  कैको आई होलो , रूठो ऊठो काल ?
  जैन हमारी यांद13 रखणी चाये ।
  राजान हात्योंन का , हलका14 पैटाया15 ,
  पैटेले रैदल16 सैदल ।
  कना पैटीन , रण का हत्यार ,
  पैटी गए गुरू ज्ञानचन्द की फौजी बरात ।
  कालूनी कोट मा , ग्वीराल17 सी फूलीगे ,
  शेर18 मा जगा नी होंदी , जंगलू डेरा पड्याँ ,
  लेखी कागूली वीं डाँडा मरोड़ी सजू कलूनींन ,
  हे बेटी अमरा , घर आई जान ।
  तेरी होली गरै19 की शान्ती ।
  स्वामी , आज जौलू , भोल20 यखी21 औलू ।
  तब जाँदी अमरावती , कलूनी कोट मा ,
  कलूनी कोट मा , ग्वीराल फूल्यूँ छ
  पिता जी का शेर22 मा , क्या तमाशो होल ?
  पौंछी गए अमरा , पिता का भौन
  पितान वीं का , ब्यौ की बात नो सुणाई ।
  राजा बेटी की , नहोणी धुवेणी करौन्द
  अनमन भाँति का , बस्तर पैरोंद ।
  घर से भैर23 वीं जाण नी देन्दो ।
  भानू भौपेलो डाँडा मरोड़ी भैंसी चुगौन्दू ,
  होई गए जब श्यामली बगत ,
  वैन देखे , अमरा नी आई ।
  प्रेम की डोरीन बँध्यूँ छयो ,
  रौड़दोदौड़दो , कालूनी कोट चली आये ।
  तब खोलीवालो24 बोद , भितर जाण को हुकम नी च ।
  माई मरदान को वेला , इथैं25 देखद उथैं26 ,
  देखे वैन राणी अमरावती , पूरब की मोरी27
  फेंके दुपटा तब अमरा न , भौंपेलो भीतर गाड़े ।
  औन्दी तबारी राणी की माता , भोजन लौंदी ,
  तब देखदी भानु भौंपला , तब बोदी
  हट छोरी , त्वैन कनो छोरा यों मराये ,
  भैर तेरी बरात आई छ ,
  यतनों मा येकी28 सगून29 नी पूगणो30 ।
  तब बोदी31 राणी अमरावती :
  हे जिया32 , तौं33 माचदू34 क बोल , चली जावा ।
  भानु मेरो कलेजी को भेंडू35 , जिकुड़ी को साल36 ।
  हे छोरी अमरा , त्वैन कनो छोरा मराये ?
  हे छोरा , अमरा का फरपंचू37 कतै38 न पड़ ,
  भैर39 वीं की बरात आई छ ।
  हाथ्यों का हलका40 होला , घोड़ो का मलका41 ।
  मैंन मरण जिऊण अमरा मेरी छ :
  डाँडा मरुड़ी हमून फेरा फेरयालीन ।
  हे सासु , तुम छन माता का समान ,
  न छीना अपणी , नौनी को सुहाग ।
  हे सासु , इनी बुद्धि बतावा ,
  जाँ से तुमारी बेटी , बैरी न लिजै सको ।
  हे बेटा , सते छई तू जु राजू अंगस42
  तू रागसाड़ी राज से , मांकाली घोड़ो जीती लौलो ।
  तब मैं अपणी बेटी अमरावती
  त्वै दगड़े43 बेवोलो ।
  आज मैं वीं , सैसर44 भेजलो ,
  भोल45 वापीस बुलै दिओलो ।
  हे सासु परसे , तब तेरी बेटी
  दोघर्या46 होई जाली ।
  जाणक मैं जौलू वख , पर बतौ तू
  कथा47 दिन जाणका छन कथा औण का ।
  बार बर्स जाण का छन , बार बर्स औण का ।
  चौबीस बरस मा , अमरा बुधर्या ह्वै जाली ।
  जु48 त्वै49 पर छेतरी50 हंकार51 त
  चौबीस बरस तक का वचन लीले ।
  एक धज52 तोड़ी मैं बामण53 दिऊलो ,
  गुरु ज्ञानचन्द का सात अजुड़दो54 करै द्यूलो ।
  चौबीस बर्स तक अमरा तेरी बाँद55 छ ।
  वचन मांग्याल्या वैन , धरम दियाले ,
  सजाई वैन अपणी घोड़ी , होई गए सवार
  मारी घोड़ी पर वैन , निगर कुलड़ा ,
  तब उड़ी घोड़ी पवन का समान ,
  उडी माल बाँज सी पतेलो56 ,
  नी समझी वैन , उतारी को बथौं57
  नी समझी वैन , उकाली को धाम ।
  मेरो माल सास58 नी ससदो ,
  थूक नी घूटदो , ढाँव नी रुकदो ।
  तब जाँद वो , तीसरा रोज
  
  जय जय बोला जय भगोती नंदा (धार्मिक गीत)
  जय जय बोला जय भगोती नंदा , नंदा उंचा कैलास की जय
  जय जय बोला जय भगोती नंदा , नंदा उंचा कैलास की जय
  जय बोला तेरु चौसिंग्या खाडू , तेरी छंतोळी रिंगाळ की जय
  जय बोला तेरु चौसिंग्या खाडू , तेरी छंतोळी रिंगाळ की जय
  जय जय बोला . . . . . . .
  काली कुलसारी की , देवी उफरांई की . . .
  नंदा राज राजेश्वरी . . .
  बगोली का लाटू की , हीत बिणेसर की
  नंदा राज राजेश्वरी . . .
  बीड़ा बधाण की , जमन सिंह जदोड़ा की , कांसुआ कुवंरुं की . . . .
  नंदा राज राजेश्वरी . . .
  जय जय बोला , माता मैणावती , तेरा पिताजी हेमंता की जय . . .
  जय बोला जय भगोती नंदा , नंदा उंचा कैलासा की जय . . .
  जय बोला . . . . .
  नौटी का नौट्याळूं की , सेम का सेम्वाळूं की . . .
  नंदा राज राजेश्वरी . . .
  देवल का देवळ्यूं की , नूना का नवान्यूं की . . .
  नंदा राज राजेश्वरी . . .
  देवी नंदकेसरी की , छैकुड़ा का सत्यूं की , बाराटोकी बमणूं की . . .
  नंदा राज राजेश्वरी . . .
  जय जय बोला दशम द्वार डोली , डोली कुरुड़ हिंडोली की जय . . .
  जय बोला जय भगोती नंदा , नंदा उंचा कैलासा की जय . . .
  जय बोला . . . .
  डिमर का डिमर्यूं की , मलेथा मलेथ्यूं की . . .
  नंदा राज राजेश्वरी . . . .
  तोती का ड्यूंड्यूं की , खंडूड़ा खंडूड़्यूं की . . .
  नंदा राज राजेश्वरी . . . .
  नैणी का नैन्वळ्यूं की , गैरोळा थपल्यळ्यूं की , चेपड़्यूं का थोकदारूं की . . .
  नंदा राज राजेश्वरी . . .
  जय जय बोला हीत घंड्याळ , तेरा न्योज्यां निसाण की जय . . . .
  जय बोला जय भगोती नंदा . नंदा उंचा कैलासा की जय . . .
  जय बोला
  लाता की मल्यारी की , शैलेसर बनोली की . . .
  नंदा राज राजेश्वरी . . . .
  मनोड़ा मनोड्यूं की , देवराड़ा देवरड्यूं की . .
  नंदा राज राजेश्वरी . . . .
  चमोळी कंड्वळूं की , चौदा सयाणों की , द्यो सिंह भौ सिंह की . . .
  नंदा राज राजेश्वरी . . .
  जय जय बोला तांबा का पतार , तेरा रिंगदा छतारा की जय . . . .
  जय बोला जय भगोती नंदा . नंदा उंचा कैलासा की जय . . .
  जय बोला
  नैनीताल अल्मोड़ा की , रणचूला बैजनाथ की . . .
  नंदा राज राजेश्वरी . . . .
  कोटमाई डंगोली की , दानपुर सनेती की . . .
  नंदा राज राजेश्वरी . . . .
  बदिया बागेसुर की , मारत्वोली जोहार की , छलमिलम मकाया की . . .
  नंदा राज राजेश्वरी . . .
  जय जय बोला ईष्ट देवी नंदा , नंदा कुमौ गढ़्वाळ की जय . . .
  जय बोला जय भगोती नंदा . नंदा उंचा कैलासा की जय . . .
  जय बोला
  
  गढ़ माता को प्यारो, सुमन, सुमन सपूत ले
  गढ़ माता को प्यारो , सुमन , सुमन सपूत ले ।
  अखोडू को कीच , सुमन , अखोडू को कीच ,
  ढंडक शुरु ह्वैगे , सुमन , रवाई का बीच ।
  घाघरी को फेर , सुमन , घाघरी को फेर ,
  गढ़माता की जिकुड़ी , सुमन , पैनो लागे तीर ।
  गढ़माता को वीर , सुमन , पैनो लागे तीर ले ,
  बजायो त धण , सुमन , बजायो त घण ,
  मरि जाण बल , सुमन , घर नी रण
  नौ लखो हार , सुमन , नौ लखो हार ,
  त्वैन शुरु कन्याले , सुमन , आजादी परचार
  गांधी जी का चेला , सुमन , आजादी परचार ,
  काटी जालो कुरो , सुमन , काटी जालो करो
  यो सुमन ढंडकी ह्वैगे , होई जाणो सूरो ,
  कपड़ा को गज , सुमन , कपड़ा को गज ,
  आँगण का बीच , सुमन झण्डा देन्द सज ।
  घास काटे सुमन , घास काटे च्वान ,
  तेरा साथी छन , सुमन , इसकूली ज्वान
  देवता का भोग , सुमन , देवता को भोग ,
  तेरा साथी छन , सुमन गौं गौं का लोग
  बाखुरी को कान , सुमन , बाखरी को कान ,
  सुफ्ल होइगे , सुमन , तेरो स्यो बलिदान
  गढ़माता को वीर सुमन , तेरो स्यो बलिदान
  
  द्रोपदी स्वयंवर
  घूमदा घूमदा तब , गैन पाँचाल देश ,
  दु्रपद राजा की छै , तख एक नौनी ,
  राजौं की नौनी छै , देखणी दरसनी ,
  रूप की छलार1 छै , ज्वानी उलार2 ।
  राजा दु्रपद न , राज्यों भेजीन परवाना
  अर्जुन का पास गैन , तब ब्यास जी ।
  सुणा सुणा पंडऊँ , पांचाल देश मा
  छ द्रोपती स्वयंवर ।
  बामण का भेष मा , छया पाँच पांडव ।
  पौंछी गैन द्रुपद का राज मा
  वै पाँचाल देश मा , आयाँ छया राजा ,
  राजा कर्ण छयो , जरासंध शीशपाल ।
  वै दु्रपद गढ़ मा छयो , लोखर3 को खंभा ,
  तै खंभा का ऐंच , धरीं छई एक माछी
  नीस बिटे , एक तेल की चासण4 ।
  राजा द्रुपद तब , यना बोदो बैन
  जो बालो , बेधलो तैं माछी की आँखी
  वे कुंवर तैं द्यूलो मैं , दुरपता को डोला5 ।
  जु छाति का बालुन , कीवाड़ खोललो ,
  ओ माल6 लिजालो , दुरपता को डोला ।
  जु थामलो सौ मण को , गोला जोंगो7 मा ,
  वे कू बिवौण मैन , राजकिंवली अपणी ।
  तैं तेल की चासण , जो बवोती खेललो ,
  वे राजा द्यलो मैं , दु्रपता लाडली ।
  देसदेस का रजा उठीन , शग्ति अजमौण ,
  कैन मछी की आँखी , बेधी नी सकी ।
  तब दु्रपद राजान , क्षेत्री हँकारीन ,
  क्षेत्री हँकर चढ़े , बीर अर्जुन ।
  भेदी दिने वैन , माछी की आँखी ।
  तब राणी दुरपती , जैमाला अगास फेंकदे ,
  जैमाला रींगीक ऐ गए , अर्जुन का गला ।
  
  नागरजा
  केको भाग लालो , केन करलो स्नान ।
  तब बोदा सांवल भगीवान
  तेरा बांजा वैराट मौसा , मैं चलदू बणौल ।
  यनी फैलाये भगवानन लीला
  गायों का करेन गोठ , भैसू का खरक
  नन्दू का यख लगीन दूध का धारा ।
  दूध का लगीन , नाज का कोठारा1 ।
  बालपन मा ही बणी गये कृष्णा
  नन्दू को ग्वैरे2 , गायों को गोपाल ।
  गऊ चुगौंदू मोहन , वांसुली बजौंदू ।
  चला भाई ग्वैर छोरौं , मथुरा वृन्दावन ,
  बांसुली बजौला , कौथीक3 करला ।
  तब बजाई कृष्णा त्वैन मोहन मुरली ,
  तेरी मुरली सुणीक कामधेनुन चरणो4 छोड़याले ,
  सभी ग्वैर छोरा मोहित करयाला ।
  कुन्दन शैर मंग तेरी मुरली सणी ,
  रुक्मणी रोज रंदी सुणन लगीं ।
  कोंपलू5सी फलरुक्मणि सोना कीसी टुकड़ी ।
  तालसी माछी6 , सरप कीसी बच्ची ।
  सुण्याले तैंन मुरली अनबन7 भांती ,
  मन होइगे मोहित , चित चंचल ।
  भौ8 कुछ होई जाई मैंन मुरल्याक9 जाण ।
  एसी एकी बांसुली अफू10 कनू होलू ?
  पाणी कीसी बूंद की , नौण11सी गोंदकी ,
  तै दिन वा रुकमणि लैरेन्दी12 पैरेन्दी ,
  चलदी चलदी आइगे अघबाट ।
  कृष्ण भगवान इना रैन छली ,
  बीच बाट मां नदी दने उपजाई ।
  अफू ह्वैगे भगवान धुनार13सी लम्बो ।
  लुहारसी कालो , भाड़ कोसी मुछालो14 ।
  तबरेकरुकमणि भली बणीक बांद
  तख15 मुंग16 एक बोलण लैगे
  हे धुनार छोरा तराई17 दियाल18 ।
  तराई क्या लेण छोरा तराई बोल्याल ?
  तराई क्या बेल्ण मैंन , भौं कुछ19 दियान ।
  जनानी की जात , डोंडा20 मा बैठीगे ,
  आधी गाड बीच कृष्ण भगवान
  डोंडू खडू21 करयाले , पाणी मा छोड़याले ।
  हे धुनार छोरा , मैं पल्या22 छोड़ गाड ।
  पाल्या छोड़ लिजौलू त्वे , पैले23 तराई दियाल ।
  कनु छै तू धुनार , अधबीच तराई तू लेन्दू ,
  हजारू को धन दिउलू करोडू की माया ।
  सुण सुण रुकमणी हजारू को धन ,
  नी मांगदू , न करोड़ की माया ।
  जरा रुबसी24 घीचीन25 राणी मैं भेना26 बोल्याल ।
  हि रि27 रि कैक डोंडू लैगे बगण28 ,
  डोंडू बगण लैगे , दिल लैगे डिगण ।
  तै दिन रुकमणि राणी रोंदी छ तुडादी29 ,
  ये काला औधूत तैं मैं भेना नी बोलौं ।
  एक दिन संसार न मरी जाण ,
  त्वै क तैं मैं कभी भेना नी बोलौं ।
  डोंडा का डांड तैन ढीलो करीले ,
  रुकमणि को शरील पंछीसी उड़ीगे ।
  ऐथर देखदी पेथर राणी ,
  हे भेना ठाकुर मैं पल्या छोड़ गाड ।
  गर्वियों का गर्व तोड़या त्वैन ,
  धजियों30 का तोड़या धज31 ।
  तब भगवान न हैको छदम धारे ,
  बणी गए प्रभु बांको चुरेड़32 ।
  हाथ मा धरयालीन33 चूड़ी अनमन भांति ।
  चूड़ी पैरयाला तुम स्वामियों की प्यारी ,
  राजमती34 चूड़ी होली , भानुमती35 छेको36 ।
  ढलकदी छणकदी37 रुकमणी औंदी ,
  बोल रे बोल चुरेड़ , चूड़ियों को मोल ?
  तै दिन भगवान त्वैन वीं को हात पकड़याले ,
  राजौं की कन्या छई , क्या बैन बोदी :
  हजारू को धन दिऊलू , करोडू की माया ।
  हे चुरेड़े तू मेरो हात छोड़ दे ।
  पैली मेरी चूड़ियों को मोल दियाल ।
  सुण्याल रुकमणि , तू मैं कू
  रुबसी घीचीन भेना बोल्याल ।
  नौनी रुकमणि रोंदी छ तुड़ांदी ,
  हेरदी छ देखदी राणी तब बोदी
  हे मेरा भेना , मेरो हाथ छोड़याल
  तब ऐगी रुकमणि मथुरा वृन्दावन ,
  देख कना ऐन गोकुल का ग्वैर ।
  सुण रुकमणि बोद कृष्ण भगीवान्
  बिना ब्यौ राणी त्वै नो रखदू ।
  कठा38 होई जावा मथुरा का ग्वैरू39 ,
  ई का साथ मेरो ब्यौ करी देवा ।
  ग्वैर छोरा क्वी40 बण्या बामण कुई औजी41 ,
  घैंट्या42 केला कुलैं43 का स्तंभ ,
  तै दिन तौंकू ब्यौ होई गये ।
  पूतना रागसेण रदी कंस की बैण44 ।
  कना बैन बोदू तब दुष्ट कंगस
  कु जालू गोकल मेरा बैरी मान्यालो ?
  तब पूतना रागसेण बोदेमैं जौलू गोकल मां
  तू मेरा बैरी मारी औली त पूतना ,
  त्वै मैं आदा राज द्योलो ।
  तब पूतना रागसेण तयार होये ।
  नहेन्दी व धुयेन्दी तब वा ,
  स्यूंद शृंगार तब सजौण लगदे ।
  तब धरे पूतनान मोहनी को रूप ,
  अपनी दूधियों मांज विष चारियाले ,
  रमकदी छमकदी जांदी पूतना रागसेण ,
  रौड़दीदौड़दी गगे गोकुल का राज ।
  यसोदा का पास जांद मुंडली नवौदे ।
  तब पूतना रागसेण कना बैन बोदे
  मैन सूणे दीदी तेरो नौनो होये ।
  उंडो दे दी दीदी अपणा नौना ,
  तुमारो बालक दीदी , भलो छ प्यारो ।
  कृष्ण भगवान गोद मा गाडदे ।
  तब पूतना रागसेण लाड करदे ,
  हाती खुटी फलोसदी , घीची45 छ पेंदी46 ।
  कृष्ण भगवान जी दीनू का दयाल ,
  नरु का नारैन भक्तू का राम ।
  
  को जी होलो औंणू?
  ‘घुगतिबसूती’ घूरी घुगति डालि म ,
  उज्यालि मयलि घूरी घुगती डालि म
  रीटिफीरि आई ऋतु ,
  धड़म बाजी लाठी ।
  फूलु की फूल्यालि आई ,
  गिंवड् यूँ की बाटी ॥ घुगति बसूती .
  डाँडी हैरि डालि मौलि ,
  रंगमती बँसूला ।
  धरती क कंठ आज ,
  फूलु की हंसुली ॥ घुगति बसूती .
  पंथ्या धौलू1 फ्योंलि2 , आरु
  लय्या3 फूशे बुरांस4 ।
  घुंगटंयालि ठुमकदी आई ,
  झपन्यालों , हिलाँस ॥ घुगति बसूती .
  पैत्वल्यों पराजआज ,
  कंठ की बडुली ।
  आज को जी होलु औंणू ?
  डुलदी च लटुली ॥ घुगति बसूती .
  
  भादों की अँधेरी, झकझोर
  भादों की अँधेरी , झकझोर1 ।
  ना बास ना बास , पापी मोर ।
  डुलदो2 तू क्यों , पापी प्राणी ।
  स्वामी बिना मैक , बड़ी खडरी3 ।
  विश्वासी मन जो , औंद भारी ।
  भादों की बरसात जग रूझ4 ।
  मन की मेरो ना , आग बुझ ।
  स्वामी बिना झूठी , लाणीं खांणी5 ।
  मनु की मनुमा , रई गांणी6 ।
  
  जगदेव पंवार
  पंच देवों की सभा लगीं छई ,
  शिव जी ध्यान मा छा , देवी छई पारवती ,
  सभा का मुकुट तिरलोकी नारैण
  तब इना बैन1 बोलदा :
  क्वी दुनिया मा इनो वीर भी होलो
  जो शीश काटीक दान देलो ?
  जैन शीश को दान देण ,
  वैन गढ़वाल को राज लेण ।
  बखी बैठी छई चंचु भाट की बेटी कैड़ी कंकाली ।
  तब बोलदा भगवान , हे कैड़ी कंकाली
  दुनिया को तोल लौ दू , पृथ्वी भाऊं2 ।
  क्वी दुनिया मा शीश काटीक दान भी देलो ।
  तू रन्दी कंकाली मृत्यु मण्डल3 मा ।
  मैं ल्यूलो भगवान पृथी को भेद ,
  तब कैड़ी कंकाली मृत्यु मण्डल ओंदी ।
  वै मलासीगढ़ में रन्द छयो वीं को बाबा4 चंचु भाट ,
  कैड़ी कंकाली छै मलासीगढ़ को प्यारी ,
  मन की मयाली5 छैणै वा कैड़ी कंकाली ,
  भूकों तई खलौंदी छई , रोदौं चण्यौन्दी6 ,
  भूकों देखीक अन्न नी छै खान्दी
  नंगों देखीक वस्त्र नी छै लान्दी ।
  मालसीगढ़ का लोक वीं तई तब
  आंख्यों मा पूजदा छया ।
  वखी वै गढ़ मा रन्द छयो एक बोतल भाट ,
  मति को होणू7 छयों , पेट को नीनू8 ।
  गरीब छयो भौत वो बेताल भाट ,
  चार नौना9 छया वैका10 ,
  जिकुड़ो11 का जना चीरा12 , भाग का जना कांडा13 ।
  भूख न रोंदा छा वो , वे सणी झुरोंदा14
  तब ककाली मू वैन अपणी विपता गाये :
  हे कैड़ी कंकाली , तू होली देवी स्वरूप ,
  मैं छऊँ किस्मत को हारो , विपता को मारो ।
  मेरा होला ये चार बेटा ,
  तू ऊं सणी भीक मांगीक पाली दे दूँ ।
  जिकुड़ी क्वांसी15 छै कंकाली की
  वींन बालीक पालणा स्वीकार करयाल्या ।
  मैंन जाण होलो दुनिया को भाऊ16 लेण ,
  तखी बिटी मांगीक भी लौलू यूं छोरौक ।
  कंकालीन तब हात धरे कमण्डल ,
  जोगीण को भेष बणाये , बभूत रमाए ।
  तब राज राज मा घूमदी कंकाली
  घूमदी घूमदी ऐ गए धारा नगरी ।
  धारा नगरी मा रन्द छरूा जैदेव जगदेव पंवार ,
  जयदेव जगदेव होला पीठी17 जौंला भाई ,
  जयदेव जेठू होलू जगदेव काणसो18 ।
  जयदेव बल मा किरपण होलो ।
  मंगदारों देखीक जो द्वारू लगौंदो ।
  जगदेव मन को टुलो19 होलो , दिल को खुलो ,
  दानियों मा दानी होलो जगदेव पंवार ।
  कैड़ी कंकाली गै पैले जयदेव का पास ,
  द्वार पर जैक वींन अलख रमाई ,
  हे पहरदारू भीतर जैक बोला राजा मू इनो ,
  द्वार पर एक भिखारीन आई छ ।
  तब राजा जयदेव इनो कदो बूध20 ,
  सभी मुसद्यों21 तैं अफू22 जना23 जामा24 पैरोंद ,
  कंकाली तब वै पछाणी नी पौन्दी
  तब बोलदू वोहे कैडी कंकाली ,
  हमारू राजा शिकार जायूं छ ।
  तब हैंसदी हैंसदी कंकाली लौटीक ओन्दी :
  जनू सीखी छ तनी तुमूक होयान ।
  तब सूणीयाले या बात जगदेवन ,
  शरील उठौगे , लाज न बैठीगे ।
  न्यूते तब वैन वा कैडी कंकाली ,
  मैं मुख को मांग्यू त्वै दान द्यौंलो ।
  इनो दानी छयो जगदेव पँवार
  दणक वेको हात नी छौ टिटगदो ,
  कया देऊं , कया देऊँ मन करदू छऊ ।
  तब एक एक करी वैन पूछौन अपणी राणी ,
  बोला , वीं भिखारीणो कया देण , कया देण ?
  कैना रुप्या बोले , कैन बोले पैसा ,
  कैन हाथी बोल्या , कैन बोल्या घोड़ा ।
  वैकी छैः राण्योंन छैः जवाब दिन्या ,
  सातीं राणी छई चौहान्या25 राणी ,
  राजा की छोड़ी छै वा पुंगड़ी26 जनी गोड़ीं ,
  पर वैन वा भी पूछी लीने ।
  तब बोल्दी वैकी वा चौहान्या राणी
  तुम मेरा सिर का छतर छयाई ,
  तुम वोलदाई त स्वामी त मैं
  अपणू सिर देणक भी त्यार छऊं ।
  तब राजान एक एक करीक
  सबी राण्यों तई सिर देणक पूछे ।
  तब बोलदी राणी : हे राजा , तुमू क्या होये ।
  जिन्दगी से प्यारी कभी भिखारिण क्या होली ?
  चौहान्या राणीन तबी मर्दाना बस्तर पैरीन ,
  वीरु को भेष बणाये , सिरंगार सजाए ,
  हौर27 राण्यों न समझे खेल तमाशा छ जाणी ,
  देखदीं कती सजीं ल जनी बुरांससी डाली ।
  मैं पराणू भीख दी सकदूँ राजा ।
  देखी जगदेव न चौहान्या राणी ,
  आंख्यों से आंसू छुटीन , जिकुड़ी से सांस ,
  तू धन्य छै चौहानी , तिन मेरो नाक रखे ।
  तब पंवार का भुजा बलकण लै गेंन ,
  तब छेत्री हंकार चढ़ीगे मरद ।
  औ तू कैडी कंकाली , तू पतरा लीक
  तब पंवारन सोनामुठी28 तेग29 गाडे30
  देखण देखण मा ही तलवार
  वैकी धौणी31 से पार होई गए
  कैडी कंकाली न सिर धरे कमण्डल पर
  धारा नगरीन स्वर्ग चली गए ।
  बख वैठ्यां छया पंचनाम देवता ,
  सभा का मुकुट तिरलोकी नारैण छया ।
  तब बोलदी कंकालील्य , नारैण ।
  यो छ जगदेव को सिर ।
  दुनिया को तोल लायूं मैं पृथी को भाऊ ।
  तब परसन्न होया तिरलोकी नारैण ,
  जगदेव होलू प्राणू को निरमोही ।
  तब पंचनाम देवता धारानगरी ऐन ,
  सिर पर धड़ लगाए तब देवतौन ।
  तब कैडी कंकाली चौहान्या राणी मू बोदी :
  यो छ सिर जगदेव को , जीता32 होई जालो ।
  तब चौहानी राणी ना करदी वीं कू
  दिन्यू दान नी लियेन्दू ,
  थुक्यूं जूक नी चाटेन्दू ।
  तब देवतौंन वीं धड़ पर ही हैकू33 सिर उपजाए ।
  सेतापिंगला चौंल मारीन ,
  जीतों होई गए जगदेव पंवार ।
  देवतौंन तब वे गढ़वाल को राज दिने ।
  वचन चले दिल राई , जैसिंह सभाई ,
  वचन रहा जगदेव पंवार का जिसने
  सिर काट कंकाली को दिया ।
  गढ़वाल देश को राज लिया ।
  
  रणिहाट नी जाणू गजेसिंह, हल जोता का दिन, गजेसिंह
  रणिहाट नी जाणू गजेसिंह , हल जोता का दिन , गजेसिंह
  छिः दारु नी पेणी गजेसिंह , रणिहाट नी जाणू , गजेसिंह
  हौंसिया छै बैख गजेसिंह , बड़ा बाबू को बेटा , गजेसिंह
  त्यरा कानू कुंडल गजेसिंह , त्यरा हातू धगुला , गजेसिंह
  त्वे राणी लूटली गजेसिंह , रणिहाट नी जाणू , गजेसिंह
  तेरो बाबू मारेणे गजेसिंह , राणिहाट नी जाणू गजेसिंह
  बैरियों का बदाण गजेसिंह , सांपू का डिस्याण , गजेसिंह
  बड़ा बाबू को बेटा गजेसिंह , दरोलो नी होणो , गजेसिंह
  मर्द मरी जाँदा गजेसिंह , बोल रई जांदा , गजेसिंह ।
  
  सबु कि बौ, बदेणि बौ
  सबु कि बौं1 , बदेणि2 बौ
  त्यारो घुँघरू बाज्यो छम ।
  धणा गौं का बाठा औंदी तु बाँदी
  दुहाते3 माया4 बाँटदी जाँदी
  गजब कदी तू आँख्यौंन खाँदी
  इतरि नि छै तू जमकम ।
  हातु नि पकड़ंदी , भुयाँ नी धरेंदी
  क्वी धड़ि आँख्यौंन फंुडुनी करेंदी
  तरसेंद त्वै पर , जै भी दिखेंदी
  चालिसि चंचल चमचम ।
  बीच बजार मा मेलो लग्यूँ च
  हर कौथगेर5 त्वे पर मर्यूँ च
  खौल कि तेरो खिरचा खत्यूँ च
  खिरचा खत्यूँ च छम छम ।
  
  छम घुँगरू बाजला
  छम घुँगरू बाजला ,
  छम छमाछम घुँगरू बाजला
  छ घुंगरू बाजला , मांडा की उकाली1 मा
  भली नथुली2 साजली तडतडी3सी नाक मा ,
  तू फूल मा फूल छई , बाँद4 छई लाखों मा ,
  मैं मायादार5 तेरो , सरानी रखलो हाथ मा ।
  
  रणू रौत (रावत)
  सिरीनगर1 रन्द छयो , राजा प्रीतमशाई ,
  कुलावाली कोट मा , रन्दी रौतू औलाद ।
  हिंवा रौत को छयो भिवाँ रीत ,
  भिंवा रौत को छयो रण रौत ।
  रणू रौत होलो मालू2 मा को माल ,
  जैको डबराल्या3 माथो छ , खंखराल्या4 जोंबा5 ,
  घुण्डौं6 पौंछदी भुजा छन जोधा की ,
  मुंगर्याली7 फीली8 छन , मेरा मरदो ।
  माल की दूण9 रांजड़ा ऐन ,
  तौन कागली10 सिरीनगर भेज्याले ।
  रुखा रुखा बोल लेख्या तीखा लेख्या स्वाल ।
  बोला बोला मेरा कछड़ी11 का ज्वानू
  मेरा राज पर कैन त यो धावा बोले ?
  मेरा गढ़वाल मा कु इनु माल12 होलू
  जु भैर13 का मालू तैं जीतीक लालू ।
  तबरेक उठीक बोलदू छीलू भिमल्या ,
  ई तरई को माल होलो कुलवाली कोट ,
  हिंवा रौतन तरवार मारे ।
  रणू रौत् भी तरवार मारलो ।
  रणू रौत होलो तरवान्या ज्वान ,
  जैका14 मारख्वाल्या15 छन बेला16 ,
  जैका चौसिंग्या17 खाडू18 होला , खोल्या होता कुत्ता ।
  कुलावाली कोट को वो रणू रौत ,
  मेरो भाणजो मालू साधीक लौलो ।
  प्रीतमशाई माराज तब कागली19 लेखद ,
  हे बुवा रणू रौत तू होलू बांको भड़ ,
  भात खाई तख , हात धोई यख ,
  जामो20 पैरो तख तणी21 बाँधी यख ।
  कागली पौछीगे रौत का पास ।
  तब बांचद कागली रौत
  शेर जसा22 मोछ छया रौत ,
  तैका मणि23 का मान धड़कन लै गैन ,
  तैकों हातू की मुसली24 बबलाण25 लै गैन ,
  कण्डील26 वंश को कांडो जजरान्द27 ,
  निरकुलो पाणी डाली सी हिरांद28 ।
  तब धाई29 लगौन्द रण राणो भिमला ,
  मैं त जांदू राणी सैणी30 माल दूण ,
  मेरा वासता पकौ निरपाणो खीर ।
  राणी भिमला तब कुमजुल्या31 ह्वैगे ,
  नयी नयी माया छै ऊँ की ज्वानी की ,
  नयों नयों ब्यौं छो ?
  राणी भिमला डाली सी अलस्यैगे ।
  छोड़दी पथेणा , नेतर रांगसा बुन्द
  मैं छोड़ीक स्वामी तुम जुद्धक पैट्या ,
  सुमरदो तब रौत देबी झालीमाली ,
  ढेबरा32 लुकदा , बाखरा लुकदा ,
  मर्द कबी नी रुकदा , शेर कबी नी डरदा ,
  लुबा जंगी जामा पैरेण लैग्या ,
  सैणा33 सिरीनगर ऐ गए रणू ,
  जैदेऊ माल्यान गर्दनी मालीक ।
  हे रौत आज को जैदेऊ त्वैक च बुवा ।
  तू छै मेरा रणू मालू मा को माल ,
  त्वैन मारणन बेटा त्वै चटा माल ।
  राजा को आदेसू पैक रौत चलीगे ,
  माल की दूण कुई माल बोदा
  ये तैं चुखनी 34 चुण्डला35 , आँगूली36 मारला
  तब छेत्री को हंकार चढ़े रौत ,
  मारे तैन मछुलीसी उफाट ,
  छोड़े उडाल तरवार ।
  तैन मुण्डू37 का चौंरा38 लगैन ,
  तैन खूनन घट्ट रिंगैन39 मरदो ।
  तै माई मर्दू का चेलान मरदो ,
  सी केला सी कच्यैन , गोदड़ा सी फाड़ीन ।
  बैरी को नी रखे एक , ऋणना कोसी शेष ।
  छीलू भिमल्या छयो रणू को मामा ,
  तै मामा को एक नौनो होलो झंक्रू ।
  झंक्रूहोलो मातो40 उदमातो41 ,
  राणियों को रौंसियो42 होलो वो , फूलू को हौंसिया43 ।
  रणू रौत की बौराणी44 भिमला पर
  वैकी लगीं छै आँखी ।
  रणू तैं जुद्ध मा जायूं सुणीक
  वो चली आये भिमला का पास ।
  सेवा मानी मेरी बौ45 भिमला ।
  ज्यू जागी दिऊर लाख बरीस ।
  धोलीन झंकरुन टलपला आँसू
  हे मेरी बौ , दादू46 मरीगे माल की दोण47
  तनी न वोल मेरा द्यूर48 झँकरु ,
  उ मालू मा का माल छन ,
  ऊं सणी कु मारी सकदो ?
  सची माण मेरी बौ भिमला ।
  मैं दादू की गति49 करि आयूं मुगति ।
  तब राणी भिमला कनी कदी कारणा ?
  छोड़दे पथेणा50 नेतर राँग51 जसा52 बुन्द
  तब झंक्रू बुझौणी बुझौदबौ ,
  मामा पुफू का भाई होन्दान , कका53 बड़ौ54 का दाई55 ,
  जनो माल दिदा छयो तनी मैं भी छऊं ।
  मैंन आज दादू का पलंका सूतो56 होण ,
  मैंन दादू की थाल ठऊँ जिमण ।
  एक बात बोली द्यूर हैकी ना बोली ,
  मैं शेरना की सेज स्याल नी सेवाल्दो ,
  मैं स्वामी की थाल कुत्ता नी जिमौंदू ।
  माल की दूण रणू रौत सूतो छयो ,
  झाबीमाली देबी वैका सुपिना चलीगे ।
  चचलैक57 उठे रणू झबकैक58 बैठे
  मेरी कुलावाली कोट कु चोरड़ा59 आइगे ।
  लत दिन रात कैक रणू घर पौंछे ,
  रात चौक मा तब तैको जोड़ो60 बजीगे ।
  जोड़ो बजीगे , घोड़ो खंकरैगे61 :
  चोर जार कू नीन्दरा नी होन्दी ,
  झंक्रू का तरेण्डा62 टुटी गैन
  खड़ी उठ हे मेरी बौ63 भिमला ।
  भेर बजीगे माई को जोड़ो , घोड़ो खंकरैगे ।
  थरथर कम्पद झंकरू राम राम जम्पद
  अलै जाँदू64 बलै मेरी बौ भिमला ।
  मैं छनी आज बचौ ।
  
  बार ऐन बग्वाली, माधोसिंह
  माधोसिंह
  बार ऐन बग्वाली , माधोसिंह ,
  सोल ऐन सराध , माधोसिंह ।
  मेरो माधो नी आयो , माधोसिंह ।
  त्वै जागो रैन , माधोसिंह
  तेरी राणी बौराणी , माधोसिंह ।
  दाल दलीं रै , माधोसिंह ।
  चौंल डङ्यां रया , माधोसिंह ।
  तेरी ब्बै रोंदी रे , माधोसिंह ,
  मेरो माधो नी आयो , माधोसिंह ।
  
  देन्णा होई जाया बें सेळी धरती
  देन्णा होई जाया बें सेळी धरती
  देन्णा होई जाया बें भूमियाळा दयोऊ
  देन्णा होई जाया बें माईऽऽमडूली
  देन्णा होई जाया बें रितू बसंता
  देन्णा होयां देवताओं उलामुला मासा
  देन्णा होयां देवताओं चुलामुला बारा
  ऋतू बौडी औगया बै दाई जसो फेरो
  ऋतू बौडी औगया बै बारूणी बगत
  उलापैटा मासा बै बौडी कै नी औना
  ऋतू फेरी बसंता बै फेर बौडी औगे
  सूकुओ का सनणा बै मौली कै नी औना
  हरी भरी सनणा बै फेर मौळी औगे
  कनु औगे दयाल्तायों चौपन्थी चौखाळ
  मौळणाऊ लैगे बै चांचर की धूप
  ऋतू चाडों बासना ऋतू ऋतू बोना
  ऋतू चाडी बासनी मैतामैता बोनी
  ओखाडा की फाग्यूं माँ कफ़ूणा बासलों
  सान्योंसान्यों बासा बै घुघूती घूरली
  सैळा जैटा बारां बै सैळी सूरी बासा
  माळनो की घुघूती पराबतूं आगे
  
  सुणा मेरा स्वामी जी सावण आयो
  सुणा मेरा स्वामी जी सावण1 आयो ।
  रूणझुणया2 वर्षा , घनघोर लाया ।
  दौड़ी दौड़ी कुयेड़ी3 , डाडू मा आयो ।
  कुयेड़ी न स्वामी , अंधियारों छायो ।
  
  दीवा जसी ज्योति
  चन्दी गड़ी बन्दी ,
  कैकी सुआ ह्वैली इनी , लगुती1 सी लफन्दी ,
  दीवा जसी ज्योति ।
  चदरी , की खाँप
  कैकी सुआ ह्वैली इनी , सैलूजसी लाँप ,
  दीवा जसी ज्योति ।
  पाणी जसी पथलीं2
  रुआँ3 जसी हपली4 ।
  डाली जसी सुड़सड़ी ,
  कंठ की सी बड़ली ।
  बखर्यों की तान्द ,
  कैकी सुआ ह्वैली इनी , टपरान्दी चकोर ,
  दीवा जसी ज्योति ।
  धुआँ जसी धुपेली ,
  नौ गज की धमेली ।
  राजुला जसी राणी ,
  केला जसी हतेली ।
  की टकोर ,
  कैकी सुआ ह्वैली इनी , टपरान्दी चकोर ,
  दीवा जसी ज्योति ।
  स्वींणा सी लिख्वार की ,
  पिरथी की सि मोल ।
  बालो सूरिज बाँको ,
  सोना जसीतोल ।
  वास की बडुली
  मिरग सी आँखी सुआ कुमर्यालि लटूत्ता ,
  दीवा जसी ज्योति ।
  नौ सोर मुरली का ,
  गिताँग जसी गैली ।
  बुराँस जनी फूल ,
  फ्योंलि जनी रौतेली ।
  लगुड़ी लचीली ,
  कै चाल चलदी सुआ , साज सी सजीली
  दीवा जसी ज्योति ॥
  
  नागरजा
  सभा लैगे1 द्वारिका , सभा लैगे गोविन्द ,
  सोवन2 द्वारिका होली , सभा लैगे गोविन्द ।
  सभा बैठी गैन , तेतीस करोड़ देवता ,
  सभा बैठी गैन , सोल सोऊ राणी ।
  इनो रइ भगीवान , गर्वियों का गर्व चलैन ,
  पाप्यों का मोचद पाप , बिर्बलियों को छै बल ।
  राण्यों को रौंसिला3 छई , फूलू कू हौंसिया4 ।
  धनि पारबरम , मैं लेन्दू तेरु नऊं ,
  तेरो नऊं लेन्दू , सांझ सबेर ।
  तेरो नऊं लीक संकट कटेन्दी , बिप्ता बंटेंदी ,
  दुख होन्दू दूर , काया होंदी कंचन ।
  इना रैन भगीवान् राँडू का मालिक ,
  छोरौं का बाप , अनाथू का नाथ ।
  नंगा देखी खाणू नी खायो ,
  भूखा देखी वस्त्र नी लायो ।
  तिन लिने जन्म देवकी का कोख ,
  देवकी का कोख कंसकोट राजा मा
  वैरियों की भूमि , मामा की मथुरा ।
  माता तेरी देवकी , पिता वसुदेव ।
  सुण्याला5 कंसू तुम देवकी का आठवां गर्भ ,
  होण कंसू को छै ।
  एक गर्भ होये तौन नदी सौंप करे ,
  दूजो गर्भ होये तौन नदी सौंप करे ,
  तीजों चौथो पांचों सातों गर्भ होये ,
  तौन नदी सौंप करे ।
  तब ह्वेन भगवान आठवाँ गर्भ ।
  तेरी जिया6 देवकी एको लगे मास ,
  तेरी जिया देवकी दूजो लगे मास ।
  कंस कोट राजा मां बुरो ठाण्याले ,
  कंस कोट लग अब शीशा को मेलाण7
  सौ मन शीशा की गागर बणैले ।
  चलीगे देवकी तब निकट जमुना ,
  ल्यौ वैणी8 देवकी गागर भरी ।
  नौ दिन नौ राती गागर नी भरेणी ,
  भरेण क भरेगी , मैं कनै उठौलू ?
  कायरी होइगे देवकी राणी ,
  इन रया भगवान निर्धन्यों का धनी ,
  गर्वियों का गर्व करदू चूर ।
  तै दिन भगवान , निरणी को बालो ,
  सु गर्भ छुई लांदो ,
  सुन जिया कायरो नी होणू ।
  तै दिन देवकी राणी गागर उठौंदी ।
  इनी माया तेरी भगवा
  कनी ह्वैगे गागर बुरांस कोसी फूल ।
  ल्या भाई कंसू ई गागर उठावा ,
  सुणीक ंस पिछुंडा9 ढलीग्या10 ।
  दस मास लैगे श्यामल भगवान ,
  वीं देवकी लैगे बैठण्या वेदन ,
  पिता वसुदेव तौन बंदीगिरै घरीले ।
  भदर मास छयो , शुक्ल पक्ष ,
  रोहणी नक्षत्र छयो बुधबार ।
  कई पैरादार छा धर्यां , सुण्याला पैरादोरु11 तुम
  जु होलू गर्भ तै करिया हाजिर ।
  वसुदेव सुणीक इनो कुरोध लांदो ,
  सुण्याला कंसू तुम
  बैठीक विनत , उठीक अरज ।
  न लया कंसू तुम कन्या को पातक ।
  तब भगवान पृथ्वी पैदा नी होंदा ,
  तेरी जिया छई कलीबेकली ।
  मैं त मेरी माता पृथ्वी पैदा होन्दू
  तू कायरी ना होई मेरी जिया ।
  तब कृष्ण द्वारिकानाथ पैदा होई गैन ।
  देवता सभी खुश होइन , पिता की बेड़ी टूटीन ।
  चली आयो स्यो देवकी का पास ,
  क्या होये राणी तेरा गर्भ ?
  तब भगवान इनो बोदः
  सुणा सुणा मेरा मात पितौं मेरी अरज ,
  मैं कू लीजा पिता जी धौ12 बै का पास ।
  नंदू मौसा का त डेरा ।
  तै वक्त भगवान उठैले पिता न ,
  रस्ता लगी गैन , आईन अधवार ।
  निकट जमुना आईन ।
  तब भगवान का चरण छूण ,
  जमुना अथाह होई गैगे ।
  पिता वसुदेव को उत्सा ख्वैगे13 ।
  कनु14 कैक रे बाला मैंन पार ली जाणी ?
  सुणा मेरा पिता जी कायरो नी होई ।
  कृष्ण बालो घनश्याम खुटी बढ़ौंद ,
  चरण चूमीक जमुना जी घटी गैन ।
  चलदा चलदा तब स्ये पहुँच्या
  नंदू का बांजा15 बैराट16 ।
  जनम का औता17 था स्ये , कर्म का नाटा18 ।
  तै दिन बोदो नन्दू मौसा
  ये बांजा बैराट बाला
  क्या खालू19 तू , क्या त पेलो20 ?
  
  पाण्डव जन्म
  परगट ह्वै जान , परगट ह्वै जान ,
  परगट ह्वै जान , पाँच भाई पंडऊं1 ।
  परगट ह्वै जान कोन्ती माता ,
  परगट ह्वै जान राणी द्रोपता ।
  कोन्ती माता होली पंडौं की माता ,
  नंगों कू बस्तर देंदी , भूकों को अन्न ।
  नंगों देखीक वस्त्र नी लांदी ,
  भूकों देखीक खाणू नी खाँदी ।
  कोन्ती माता होली धर्म्याली माता ,
  बार बरस तैं करदी रै दुर्बासा की सेवा
  तब रिषि दुर्बासा परसन्न ह्वैन ,
  कोन्तीं माता तैं पुत्र बरदान दीने
  तेरा पाँच पुत्र होला छेतरी2 माल3 ,
  काटीक नी कटोन मारीक नी करोन ।
  तब पाँच मंत्र रिषीन दीन्या ,
  रण लैगे कोन्ती तब मैत4 घर ।
  एक दिन धर्म्याली तीर्थ नहेन्दी ,
  सूरज तैं वा पाणी चढ़ौंदी ।
  मंत्र जाप करे तब वीन
  प्रभु की लीला छई , कर्ण पैदा ह्वैगे
  बार वर्ष पढ़े मातान धर्म मंत्र ,
  धर्म मंत्र पढ़ीक ह्वै गैन धर्मराज
  बार वर्ष पढ़े मातान वायु मंत्र ,
  पैदा ह्वैन तब बली भीमसण
  बार वर्ष करे मातान इन्द्र को जाप ,
  पैदा ह्वै गैन हाँ जी , अजुन धनुर्धारी
  तब बार वर्ष पढ़े मातान पाँडु मंत्र ,
  त पैदा ह्वैन नकुल कुँवर
  बार वर्ष पढ़े माता ने ब्रह्म मंत्र ,
  पढ़ीक कनो ह्वैगे सहदेव ब्रह्म
  पाँच पुत्र पंडौ छा कुन्ती का ,
  धरती की शोभा छया , देवतौं माण्याँ
  धर्मराज युधिष्ठर होला धर्म का ज्ञानी ,
  जौन गरीब नी संतायो , बुरो नी मप्यायो
  बंध्या रैन जु धर्म की डोरी ,
  धर्मराज होला सत का पुजारी
  अरजुन राजा होलू बीर भारी ,
  कृष्ण सारथी जैका रैन
  वैका बाण बैरियों का काल ,
  वैको गुस्सा जिन्दड़ी5 को ज्यान6
  कनो होलो स्यो वीर विभीषण7 ,
  सौ मण की गदा होली नौ मन की ढाल
  आगी को खेलाड़ी होलो बीर ,
  ऐड़ी हत्यारी8 को पैरवारी9
  जंगल जंगल भाबर10 , भाबर
  होईन बीरु , तुमूक प्यारा ।
  बार मास रये , बणवासी जोगी ,
  कंदमूल खैक , दिन बितैन ।
  दुरजोधन छयो , कौरव राजा ,
  हस्तिनापुर को राज , पंडौं नी देन्दू ।
  लोराछापरसी , तब पंडोऊँ ,
  बणूबणू रीड़दा छा , लूकीलूकीक ।
  ऊँक तैं धाम नी छौ , नी छौ पाणी ,
  पेट की नी छै , रुड़ी11 सी बणाँग ,
  भूक नी छै , तीस ऊँकू ।
  
  बुरो संग
  अकुलौ1 माँ माया2 करी , कैकी3बी नी पार तरी ।
  बार4 बिथा सिर थरी5 , कू रोयेंद6 ।
  जख तख मिसे7 लांद , झूटाफीटा8 सऊँ9 खंद ।
  दियुं लेयुं तने10 जांद , अपजस पायेंद ।
  आगो पाछो देखी जाणी , खरी खाणी चुप्प चाणी ।
  किलै11 कद झुटि स्याणी12 , गांठी पैसा खोयेंद ।
  मैंत बोदू भली बात , सोच कदु दिन रात ।
  मुरखू का संग साथ , ज्यान जोख्यूं13 पायेंद ।
  आँखु देखि सुणी जाणी , बटोरों मां माया लाणी ।
  जगत की गालि खाणी , विचारिययुं चाहेंद ।
  लगणु नी वैकी बाणी , जै की होन दुलि काणी ।
  पाछ पड़द खैंचा ताणी , ज्यान जोख्यूं पायेंद ।
  
  जीतू बगडवाल
  जीतू व शोभनू होला , गरीबा का बेटा ,
  माता त सुमेरा छई , दादी फ्यूँली जौसू ।
  दादा जी कुंजर छया , भुली1 शोभनी छई ,
  जाति को पंवार छयो , जीतू अकलि गँवार ,
  बगूड़ी2 जैक भौजी , होंई गैन बगड्वाल
  राज मानशाइन दिने , कमीणा3 को जामो4 ,
  गौ मुंडे5 को सेरी6 दिने , गौ मथे7 को धारो8
  जीतू रये दादू , मादू9 उदभातू10
  राणियों कू रौसिया11 , रये फूल को हौंसिया ।
  अणव्याई12 बेटियों कू , ठाकुरमासो13 खाये ,
  बांजा14 घटू15 को , वैन , भग्वाड़ी16 उगाये ,
  ऊं बांजो17 भैंस्यों को , पालो18 लिने परोठो19 ,
  जीतू रये भैजी , राजौं को मुसद्दी ।
  बगुड़ ऐगे भैंजी , उल्यामुल्या20 मास ,
  तब जितेसिंह राजा , धाविड़ी21 लगौंद
  ओडू़22 नेडू़23 औंदू , मेरा भुला शोभनू
  सोरासरीक भुला , सब सेरा सैंक लैन ,
  कि मलारी को सेरो हमारो
  बाँजो रैगे त , बाँजो मेरा दादू ।
  तू जायौदू भुला24 , जोशी25 का पास ,
  गाड़ीक लऊ , सुदिन सुवार
  सुदिन सुवार लौणा , लुंगला26 को दिन ।
  पातुड़ी की भेंट धरे , सेला चौंल पाथी27 ,
  धुलेंटी28 की भेंट धरे , सोवन29 को टका ।
  चलोगे शोभनू तब , बरमा30 का पास ,
  जाईक माथो नवौन्दो , सेवा लगौंदो
  पैलगु पैलगु मेरा बरमा ।
  चिरंजी जजमान मेरा ।
  भैंर31 गाड़32 बरमा , धुलेटी33 पातुड़ी ,
  धुलेटी पातुड़ी गाड , सुदिन सुवार ।
  गाडी याले बरमान , धुलेटी पातुड़ी ,
  देखद देखद बरमा , मुंडली34 ढगडयोंद35 ,
  तेरी राशि नी जूड़दो जजमान
  तुमारी बतैन्दी बल , वा वैण36 शोभनी ,
  शोभनी क हाथ जूड़े , लुंगला को दिन ।
  लुंगला को दिन , छै गते अषाढ़ ।
  वावैण मेरी रन्दी , कठैत का गाऊं
  चूला कठूड़ तै , बाँका वनगड़ ।
  सोचदू सोचदू तब , घर ऐगे शोभनू
  पौंछीगे37 तब , जीतू का पास
  खरो मानी जदेऊ38 , मेरा जेठापाठा भैजी ,
  तेरी राशि नी जूड़े दिदा39 लुंगला40 को दिन ।
  हमारी बतैंछ41 भैजी , वा वैणा शोभनी
  शोभनी का हात जूँडे , लुंगला को दिन ।
  जीतू भिभड़ैकै42 उठे तब , गए माता के पास ,
  हे मेरी जिया , हमारी राशि नी जूड़े , लुंगला को दिन
  मैं त जाँदू माता , शोभनी बैदौण43 ।
  तू छई जीतू , बावरो44 बेसुवा45 ,
  शोभनी बैदौण जालौ , तेरा भुला शोभनू ।
  भुला शोभनू होलू माता , बालो अलबूद46 ,
  मैं जौलू माता , शोभनी बैदौण ।
  न्यूतीक बुलौलो , पूजीक पठोलो47 ।
  नी जाणू जीतू , त्वैक48 ह्वैगे असगुन ,
  तिला बाखरी तेरी , ठक49 छयू50 दी ।
  नि लाणी जिया51 , त्वैन इनी छुँई52 ,
  घर बोड़ी53 औलो , तिला मारी खोलो ।
  भैर54 दे तू मेरो , गंगाजली जामो55 ,
  मोडुवा56 मुन्डयासो57 दे दूँ , आलमी इजार
  घावड्या बाँसुली दे दूँ , नौसुर मुरुली ।
  न जा मेरा जीतू , कपड़ो तेरो झौली58 ह्वैन मोसी59 ,
  आरस्यो60 को पाग तेरो , ठनठन टूटे ।
  त्वैक तई ह्वैगे , जीतू यो असगुन
  माता की अड़ैती61 जीतू , एक नी माणदू ,
  लैरेन्द62 पैरेन्द तब , कांठो63 मा कोसी सूरीज64 ,
  गाड़ कोसी माछो , सर्प कोसी बच्चा ,
  बाँको वीर छयो , जीतू नामी भड़ ,
  राजौं को माण्यु छयो , रूप् को भर
  
  भानु भौंपेलो
  बार बरस को बाटो , तीन रोज मा काटदो ।
  तख छयो वो माँकाली घोड़ो
  रागसी घोड़ौं की पंगत1 बँधी छई ।
  मांकाली2 घोड़ो मरा सगन्ध3 सूंगद ,
  हे छोरा , कै राज को छई ?
  कै बैरीन भरमाए , घर की नारीन सन्ताये ।
  हे मांकाली घोड़ा , मैं कू मदत दियाल ,
  मैं पर चढ़ीं छ , गुरु ज्ञानचन्द की सेना ,
  त्वै द्योलों , सोवन की जीण ,
  त्वै द्योसों , काँसी का घूँघर ।
  आज घोड़ा तिन भाई होण ।
  तेरा बाबू दादान मैं जांती नी सक्यो ,
  तू कखन मैं जीतण आई ?
  घोढ़ो निकालद , हातहात की जीभ ,
  बैत4 बेत का दाँत ।
  तब गाड़े भानू भौंपेलान , बेतुना5 की छड़ी ,
  साधण लै गए माँकाली घोड़ो ।
  मारी मछुली उलार ,
  ओ जै लग वीं काली बादुली ।
  कनो रैगे नौ दिन , नौ राती अगास मा ।
  एक वेत टूटे , हैको6 निकाले मालन ,
  घोड़ा पर पसीना ऐगे , नीला दाग पड़ी गैन ।
  ये घोड़ा मैं बिना मान्याँ नी छोंड़ौं ,
  मैं छऊँ हिण्डवाणी वंश को जायो ।
  तब बोलदू मांकाली घोड़ो
  अफू जौलूँ अस्वार , अब पाये मैंन ।
  पृथी मा ऐगे तब , घोड़ो मांकाली ।
  हे घोड़ा तिन , सच्चो भाई होण ,
  दुश्मनू की फौज मारी देण ।
  तब राजी ह्वैगे मांकाली घोड़ी ,
  कालूनी कोट मा जाण कू तैं ।
  ज्ञानीचन्द की बरात अड़ी छै
  तुम्हारा शैर7 मा नी जूड़दत ,
  हम अपणा शैर मा जुड़ौला ।
  लड़ीझगड़ीक ऊन तेरां8 रोज ,
  लाडी अमरावती , वेदी मा गाडयाले ।
  आम जसी दाणी छै , दिवा जसी जोत ,
  पूनो जसी चाँद बाँदू9 मा की बाँद ।
  मैन पैले10 बोल्याले ज्ञानचन्द , मैं न छुई :
  मैं राणी छऊँ , भानु भौंपेला की ।
  छै मैंना की माँगी छै , कना बैन वोदे ।
  मैंन पैले बोल्याले ज्ञानचन्द , मैं न छुईं ,
  लम्बीलम्बी टाँगी तेरी मड़ोई तोड़ला ।
  बेदी का अग्वाड़ी11 पिछाड़ी , डाले वींन बरछ्यों को घेर ,
  कै भी अमरा भितर नी औण देंदी ।
  तब उड़ी औंद मांकाली घोड़ो भानू लीक12 ,
  मारदू भानु भौंपेलो , घोड़ी पर चाबुक
  मारयाले वीन माछीसी उछाट ।
  तब का जायान क्या होण ,
  जब ज्ञानचन्द दगड़े , मेरी राणी फेरो फेन्याली ।
  झटपटमा छयो घोड़ो सरपठ चलणू
  अफू तैं समाली13 नीं सक्यों
  पड़ी गये वो बरछियों का घेरा मा ।
  चुभीत बरछी जिकुडी मा ,
  भानु भौंपेलो स्वर्गवास होये ।
  वैको छौ हिरक्यालो14 पराणी ,
  जिन्दगी ज्यान15 ह्वै , तरुणैं को विणास16 ।
  वैकी मिट्टी दुश्मनू कामणे रैगे ,
  रोंदी बराँदी17 तब अमरावती
  कनो देव मैं कू तैं रूठे ?
  तब मलासदी18 वै सेयों19 मुखड़ी वीं का माता
  हे बेटा , मेरो कसूर नीं ,
  विधाता की लेखी मेटो नी सकेंदी
  जाँद तब विधाता चित्रगुप्त पवन रेखा
  जख होला पंचनाम देव , पांच पाण्डव ,
  मामी पार्वती होली जख
  तैको20 पौन21 विधाता की सभा जाँदो
  हे मेरा विधाता मौत सबू की होंदी ,
  पर मेरी मिट्टी दुश्मन का सामणे रैगे
  तब भगवान विष्णु दया औंदी ,
  पाँच पाण्डव पौणा22 पैट्या ,
  कुन्दी दुरपती मंगल्वैन23 पैटी24
  ऐ गैन देवता कालूनी कोट ।
  भानु भौंपेला मा ऊँन शरील धन्याले ,
  तब वो जीतू25 होइगे ,
  इनी26 जीती27 होयान सुणदी28 सभाई ।
  तब माल घोड़ी मांकाला मांकली चढ़ीगे ,
  पकड़े पट पाखुड़ी वैने अमरावती की ,
  ऐंच चाड्याले
  घोड़ा मू मंडल29 वैन वो दलबदल ,
  बैरी को मालन , तब एक नी रखे ,
  मान्या गए सजू कालूनी भी
  तब सासु औन्दी वेका पास
  अपणो भलो करे , मेरो करे बुरो
  अपणी जोड़ी बाँधे , मेरी जोड़ी मारे
  सासू जी बेटा दीक बेटा छऊँ
  मन्याँ को क्वी नी , बच्याँ की दुनिया
  तब सजीगे अमरावती को , औलासरी डोला ,
  राजा की सजी जेबर पालंकी
  बाज्या ढोल दमौंरूं गायेन्दा माँगल ,
  चार दिन पुरुषू को नाम ,
  मालू का पवाड़ा रै गैन ।
  
  गंगा जी को औत (बाजूबन्द गीत)
  गंगा जी की औत
  तराजू मां तोली लेणा , कैकी माया भौत
  तराजू मां तोली लेणा , कैकी माया भौत
  झंगोरा की घांण , झंगोरा की घांण
  जैकी माया घनाघोरा , आंख्यूं मा पछ्याण
  जैकी माया घनाघोरा , आंख्यूं मा पछ्याण
  जैकी माया घनाघोरा हो . . . . .
  सड़का की घूमा , सड़का की घूमा
  सड़का की घूमा , सड़का की घूमा
  सदानि नि रैंदी सुवा , जवानी की धूमा
  सदानि नि रैंदी सुवा , जवानी की धूमा
  सदानि नि रैंदी सुवा हो . . . . . .
  भिरा लीगे भिराक , भिरा लीगे भिराक
  भिरा लीगे भिराक , भिरा लीगे भिराक
  तरुणी उमर सुवा , बथौं सी हराक
  तरुणी उमर सुवा , बथौं सी हराक
  तरुणी उमर सुवा हो . . . . . . . . .
  घुघुती को घोल , घुघुती को घोल
  घुघुती को घोल , घुघुती को घोल
  मनखि माटू ह्वे जांद , रई जांदा बोल
  मनखि माटू ह्वे जांद , रई जांदा बोल
  मनखि माटू ह्वे . . . . . . .
  गौड़ी कू मखन , गौड़ी कू मखन
  गौड़ी कू मखन , गौड़ी कू मखन
  दुनिया न मरि जाण , क्या ल्हिजाण यखन
  दुनिया न मरि जाण , क्या ल्हिजाण यखन
  दुनिया न मरि जाण . . . . .
  
  सिदुवा
  तिन मथुरा मा जनम लीने , विष्णु मेरा करतार ,
  तिन देवकी का गर्भ लीने , मेरा अवतार ।
  तुम द्वारिका का धनी होला , मथुरा का ग्वैर1
  गायों का गोपाल होला , गोप्यों का मोहन ।
  तुम तै प्यारी होली , मधुवन की कुँज स्ये ,
  तुम तैं प्यारा होला , जमुना का त छाला2 ।
  तब सुपिना मा देखे कृष्ण गगू की रमोली ,
  रौंत्याली रमोली3 होलि , तौं ऊँचो डाँडयों4 मा ।
  बाँज की वणीई5 होली , तख होली कुलाई6 ,
  अनमन भाँति का फूल , अनमनभाँति की वासिना7
  दूरू फैल्याँ सौड़8 होला , होलो ऊँचो शतरंज9
  देखे भगवानन बाँकी रमोली लागे मन
  तब इनाबैन बोदा साँवल भगीवान्
  हे गंगू रमोला , मैं तेरी रमोली औंदू ।
  द्वारिका नारैण छौं , मैं तेरो कुलदेव ,
  जगा दियाल मैं , तेरी रमोली लग्यो मन ।
  मैं नी माणदू कै सणी10 , देवता सुण्याल11 ,
  गंगू रमोलो छऊँ मैं , मेरा अग्वाड़ी12 क्वी नी
  समझलू देवता त्वै , नितर रिङ्वा13 ,
  जु रागसीण मारी देलो , सेम छ वींको वासो ।
  मैन हरणाकंस मारे , मैन असुर संहारया ,
  रागसीण मारणी गंगू , मेरा अग्वाड़ी क्या छ ?
  कला पूरा छयो कृष्ण , जसीलो देवता
  मारी दिन रागसीण , चीरे चारी दिशौं मा ।
  तब तई सेम मुखम , तेरा बजदा घाँड ,
  दस घड़ी सजा14 होन्दी , बीस घड़ी की पूजा ।
  सिदुवा लिजाँद डौरूथाली ,
  कृष्ण लिजाँद शंख ।
  चलदऊ सिदुवा जौला15 , पंडौऊ16 की जैन्ती17 ।
  रौड़दादौड़दा गैन , तब खैट की खाल18 ।
  खैट की खाल गैन , चौपता चौराड़ी ।
  चौपता चौराड़ी गेन , कोंकू19 डाली छैलू20 ।
  तब कृष्ण भगीवान , कना बैन बोदान :
  कंूकू डाली नीस सिदुवा , छम धड्याली21 लौला ।
  तब अनमन भाँति की , तौन धड्याली लगाये ।
  खैट की आछरी22 तब देव्यो , कना बैन बोदीन ,
  खैट कीखाल देव्यों , कू होलू धड्याल्या ?
  चला दीदी भुल्यों , धड्याला भू जौला ।
  आज की धड्याली सूणी , मन ह्वैगे मोहित ,
  चित होइगे चंचल ।
  तब निकलीन भैर23 , आछरियों की टोली
  अगास की गैणी छै वो , धरती की चाँदना ।
  रूप की जोत छई , कांठ्यों को उद्यौऊ ।
  धाड थाला मू जैक , देव्यों रास रचीयाले ,
  अनमन भाँति को , लगे रास मंडल ।
  रूप की छलार पड़े , शीशू चमलाणी ।
  सिदुवा बजौंद डौंरू थाली ,
  कृष्ण करद अनमन , भाँति को नाच
  
  पहिलो फेरो फेरे लाड़ी, कन्या च कुमारी
  पहिलो फेरो फेरे लाड़ी , कन्या च कुमारी ,
  दूजो फेरो फेरे लाड़ी , कन्या च माँ की दुलारी ।
  तीजो फेरो फेरे लाड़ी , कन्या च भायों की लड्याली ,
  चौथो फेरो फेरे लाड़ी , मैत1 छोड़याली ।
  पाँचों फेरो फेरे लाड़ी , सैसर2 की च त्यारी ,
  छठो फेरो फेरे लाड़ी , सासु की च ब्वारी3 ,
  सातों फेरो फेरे लाड़ी , कन्या ह्वे चुके तुमारी ।
  
  छैला
  जिकुड़ि1 धड़क धड़क कदी ।
  अपणि नी छ बाणी । ।
  छैला2 की याद करी
  उलरिगे3 पराणी4 । ।
  पखन जखन सरग5 गिड़िके
  स्यां स्यां के बिजुलि सरके
  ढाडु6 पड़ं तड़तड़ के
  रुण झुण के पाणी । ।
  छैला की याद करी
  उलरिगे पराणी । ।
  बीच मुलक देश अहो
  कनु कै जी ज्यू त सहो ।
  की जो क्या ब्यूत7 कहो ।
  छि मैं छवीं8 नि लाणी । ।
  जिकुड़ि धड़क धड़क कदी ।
  अपणि नी छ बाणी । ।
  छैला बणि की उदास ,
  लैंदी दौं गरम स्वास ?
  बणिगे तन को कबास9 ,
  कंदुड़ि10 छन बयाणी11 ।
  छैला की याद करी
  उलरिगे पराणी । ।
  हिरहिर के बथो12 औंद
  क्वी नी पर खबर लौंद
  कनु कै जी शान्त होंद
  पापि यो पराणी ?
  धड़क धड़क जिकुड़ि कदी
  अपणि नी छ बाणी । ।
  झट अब घर जौलो
  इनु इनु वीं भेंट ल्यौलो
  मन हे , तू क्यां कु लोलो
  करदि काचि13 गाणी ?
  छैला की याद करी
  उलरिगे पराणी । ।
  घर की तू जोत छई
  कुल मां उपोत छई
  सुन्दर जनु फुलीं जई
  छै तु दिल कि राणी ।
  जिकुड़ि धड़क धड़क कदी
  अपणि नी छ बाणी । ।
  फ्यूली14 की कली जनी
  क्वां सो स्यो वदन तनी
  औंदो हा याद जनी ,
  तरस दो पराणी ।
  छैला की याद करी
  उलरिगे पराणी । ।
  डांड्यों15 बसदी हिलांस16
  रुकदो दौं किलै स्वांस
  खांदी क्या चुचा , फांस ? . . .
  
  दी देवा बाबा जी, कन्या को दान
  दी देवा बाबा जी , कन्या को दान
  दानू मा दान होलो , कन्या को दान ।
  हीरा दान , मोती दान , सब कोई देला ,
  तुम देला बाबा जी , कन्या को दान ।
  तुम होला बाबा जी , पुण्य का लोभी ,
  दी देवा बाबा जी , कन्या को दान ।
  हेम दान गजदान सब कोई देला ,
  तुम देला बाबा जी , कन्या को दान
  
  आयो आयो चौमासा त्वैक जागी रयो
  आयो आयो चौमासा त्वैक जागी रयो ।
  मैं पापणीं सदा मन भरी रयो ।
  मेरा स्वामी को मन निठुर होयो ।
  घर बार छोड़ीक विदेश रयो ।
  हाई मेरा स्वामी जी मैंने क्या खायो ।
  तुमरी प्रीति से न्यारी होयो ।
  
  चेतावनी
  अलो भायूं क्या छ ? कख तइं पड़यूं घर मां ।
  विदेस्यूं न देखा ? कनि कनि कन्याले जगत मां ।
  करा प्यारों अब त , जतन कुछ अप्णा विषय मां ।
  न खोवा हे चुच्चों , निज दिन अमोला मुफत मां ।
  
  जीतू बगडवाल
  पैठीगे1 तब जीतू , बैणी2 का गऊँ3 ,
  राणी पटूड्या तब , तैकी4 गाली देन्दी ।
  जाँदू होई मेरा स्वामी , औंदू ना होई ,
  स्याली5 का खातर तू , पैटी वैणी बैदोण6
  विदा लिने जीतून , रस्ता लगे वो ,
  चल्दू रै वो ऊँची तौं घैड़ियों7 ,
  ऊँची घैड़ियों चढ़े जीतू गैरी8 त पाख्यों9 ,
  कलबली10 कुलै11 छै वख , देउदार छा स्वाणा ,
  हँया डाँला छा , फूलून जना ढक्याँ
  पौंछी गये जीतू , रैथल12 की थाती ,
  घड़ांदी13 दोफरी छई , तढांदो14 घाम ,
  तड़ांदा घाम मा , जीतू सेल15 बैठोगे ।
  तमाखू पीयाले तैन , साध्यान16 लीयाले ,
  हौंस्यारी17 पराण वेो , उलारिया18 गए ।
  हाथ गाडयाले19 वैन20 , नौसुर21 मुरली ,
  नौसुर मुरली धरे , धावड़या बाँसुली ।
  बावरो छयो जीतू , उलारिया ज्वान22 ,
  मुरली को हौंसिया छयो , रूप् को रौंसिया ।
  घुराये23 मुरली वैन , डाँडी24 बीजीन25 काँठी26 ,
  वणा का मिरगून , चरणू छोड़ी दिने ,
  पंछियोंन छोड़ी दिने , मुख को त गालो ।
  कु होल चुचों स्यो , धावडया27 मुरल्या28 ,
  तैकी मुरली मा क्या , मोहनी होली ।
  बिजी गैन बिजी , खैट की आछरी29 ,
  जीतू की आँख्यों मा , जनो शीशो30 चमलाणी31 ।
  छमछम घूँघर बजीन , जीतू की आँखी मुंजीन32 ,
  क्वी बैणी बैठीन , आँख्यों का स्वर ,
  क्वी बैणी बैठीन , कन्दूड्यों33 का घर ।
  छालो पिने लोई34 , आलो खाये मास पिंड ,
  पन्द्र35 पचीसी जीतू , रैंथल थाती रैगे ।
  अख्हर जवानी जीतू , भुंचण36 नी पायो ।
  तिन नी माणो जीतू , माता की अड़ैती37 ,
  फँसी गए कनो , आछन्यों का घेरा ।
  सुमिरण करदो जीतू बगूड़ी भैंरो38 ,
  कख हैवैली मेरी , कुलदेवी भवानी ?
  आज मैं पर ऐगी , विपदा भारी ,
  बीच बाटा मा कनी होये , मेरी मोल39 की मरास40 ।
  दैणो41 ह्वैगे तब , जीतू को बगूड़ी भैरों ,
  नौ वैणी आछरी तब , छूटी गैन ।
  तब जीतून ऊँ देन्दु , दिन्या धरम42
  आज मैं जाँदू बैणी वैदोण ,
  छै गते आषाढ़ लंगला को दिन ।
  तै दिन तुम मेरी , तैं मोल पुंगड़ी आन ।
  तब मन ह्वैगे उदास , जीतू ,
  चित्त ह्वैगे चंचल ।
  तब पौंछी गए जीतू , बैणी का गऊँ
  मिली गये वीं बैणी शोभनी ।
  तब आये वा , स्याली43 त वरुणा ।
  सेवा मेरी पौंछे , वीं स्याली वरुणा
  सेवा मैं खरी लाँदूँ , भैना44 बगीड्वाल ।
  तेरी खातर छोड़े , स्याली बाँकी बगूड़ी ,
  बांकी बगूड़ी छोड़े , राण्यों की दगूड़ी45 ।
  छतीसू कुटुम्ब छोड्यो , बतीसू परिवार
  घिटुड़ियों46जसो रत्थ47 छोड़े , चकौरू जसी टोली ।
  तेरा बाना48 छौड़े मैन भैना
  दिन को खाणो , रात की सेणो ।
  तेरी माया49 न स्यालीं , जिकूड़ी50 लपेटीं ,
  कोरीकोरी खाँदो , तेरी माया को मुंडारो51 ।
  जिकुड़ी कौ त्वै52 , पिलैक अपणी
  परौसणू53 छौं तेरी , माया की डाली ।
  अब त मरीक ही , मिटलो स्याली ,
  त्वै54 मेंजे को हेत55 ।
  यू डाँड्यूँ मा तेरी , फूल फूलला ,
  झपन्याली होली बुराँस डाली ।
  रितु बौड़ी औली , दाँई जसो56 पेरो ,
  पर तेरी मेरी भेंट स्याली ,
  कु जाणी57 हौंदी कि नी होंदी ?
  बौड़ीक ऐ गए जितू , तैं बाँकी बगूड़ी ,
  ओडूं58 नेडूं ऐगे , लुंगला को दिन ,
  घटू की रिगाई ह्वैगे , सामल59 की पिसाई ।
  चौखम्भ्या तिवारी जितू , होये मंगलाचार ।
  मुड़ायूं60 गुड़ाखू61 पैट्यो62 , घुंघरियालो63 होका64 ,
  पौंछी गए बल्दू की जोड़ी , मलारी65 का सेरा66 ,
  तब जोतेण लैग्या जीतू , का घौला67 त बुल्ला68 ।
  मलारी का सेरा , शुरू होइगे रोपण ,
  सेरू सैंक ऐगे तैं , मोल पुँगड़ी ।
  एक फाट उंडो लीगे , जीतू एक फाट फुंडो ,
  फीकू ह्वै गए ज्यू , जीतू जी को ।
  तबे69 , वीं मोल पुंगड़ी70 छुटे घेंटुडी71 रथ ,
  मलेऊ72 सी भिड़को73 ।
  नौ बैणी आछरी74 ऐन बार वैणी भराड़ी75 ,
  क्वी बैणी बैठीन , कन्दूडयों का घर ,
  क्वी बैणी बैठीन , आंख्यों का स्वर ।
  छालो पिने लोई आलो खाये मासपिण्ड ।
  अगुंडो छयो जीतू , पछिडू फरकी ,
  स्यूँ 76 बल्दू जोड़ी जीतू , डूबी गए ,
  मलारी का सेरा , जीतू खोई गए ।
  अल्हर जवानी जीतू , मुंचण77 नो पाए ,
  लाखडू78 सी ताबू79 होये , पिंडालूसी भाड़
  बत्तीसू कुटुम्ब तेरो , तै मलारी सेरा रैगे ,
  बावरो नी होन्दू जीतू , नी होन्दू विणास80 ।
  
  भटकणू छौं स्वर्ग मां (खुदेड़ गीत)
  भटकणू छौं स्वर्ग मां , बाटू खोज्याणू छौं . . . दिदौं . . .
  भटकणू छौं स्वर्ग मां , बाटू खोज्याणू छौं . . . दिदौं . . .
  बीज छौं मै धरती कू माटू खोज्याणू छौं . . . दिदौं . .
  भटकणू छौं स्वर्ग मां , बाटू खोज्याणू छौं . . . दिदौं . . .
  भटकणू छौं स्वर्ग मां . . . . .
  ग्वाळा पैथर ग्वाया लैकी पौंछी ग्यौं परदेस मां . . . पौंछी ग्यौं परदेस मां . . .
  ग्वाळा पैथर ग्वाया लैकी पौंछी ग्यौं परदेस मां . . . पौंछी ग्यौं परदेस मां . . .
  बीड़ छौ मैं पर्बतूं जांठू खोज्याणू छौं . . . दिदौं . . .
  बीज छौं मै धरती कू माटू खोज्याणू छौं . . . दिदौं . . . भटकणू छौं स्वर्ग मां . . . . .
  कखड़ी मुंगरी खाजा बुखणा अब नि औंदिन गौं बिटी . . . अब नि औंदिन गौं बटी . . .
  कखड़ी मुंगरी खाजा बुखणा अब नि औंदिन गौं बिटी . . . अब नि औंदिन गौं बटी . . .
  मेरु बि हक छौ यूं फरैं बांठू खोज्याणू छौं . . . दिदौं . . .
  बीज छौं मै धरती कू माटू खोज्याणू छौं . . . दिदौं . . . भटकणू छौं स्वर्ग मां . . . . .
  डांडा कांठौं का भट्यौणम , गै त छौ घर बौड़ी की . . . गै त छौ घर बौड़ी की . . .
  डांडा कांठौं का भट्यौणम , गै त छौ घर बौड़ी की . . . गै त छौ घर बौड़ी की . . .
  रीति सूनी तिबार्यूं मां नातू खोज्याणू रौं . . . दिदौं . . .
  भटकणू छौं स्वर्ग मां , बाटू खोज्याणू छौं . . . दिदौं . . .
  बीज छौं मै धरती कू माटू खोज्याणू छौं . . . दिदौं . .
  भटकणू छौं स्वर्ग मां . . . ।
  
  रणू रौत (रावत)
  तेरो आज मेरा द्यूर1 नाश होण ,
  तिन त बोले दिदा माल दूण मरीगे ।
  तब राणी उन्डू2 देखदी फुण्डू3 ,
  झंक्रू सेकुली4 बन्द करील ।
  रणू धाई लगौन्द राणी राणी
  मेरा वास्ता राणी अमल5 भन्याल ।
  मैं छऊँ राणी नौ बेली6 को भूको ,
  मैंक बणौ राणी निरपाणी की खीर ।
  दई दूद जु छयो खैली छौ झंकरुन ,
  तैन छंछेड़ी7 पकैले अर बोले
  आवा स्वामी भोरजन होइगे ।
  रणू रौत देखद छँछेड़ी को थाल ,
  तैका सिर का बाल खड़ा होइ गैन ।
  मैं माल की दूण ही केक8 नी मन्यो ?
  मैंक तई रांड केक पकाए खट्ठो भोजन ?
  रणू रौत न खैंचे शमशेर ,
  आज रांड का टुकड़ा टुकड़ा करदौं ।
  झंकरु तब कम्पण लैगे थरथर
  सेकूली9 को तालो खकटाणा10 लैगे ।
  तब पूछन्द रणू रौत भिमला ,
  सेकुली पर तिन क्या चीज छ धरे ?
  सेकुली पर स्वामी बिराली का बच्चा ।
  भ्वां गाड दौं मेरी राणी , ऊँ दूद भात खलौला ।
  जनो कदों रणू सेकुली पर मार ,
  झंक्रू भायीक ओबरा11 लूकद ।
  ओबरा रन्दी छई राणी अमरावती
  तब झंक्रू नानी का खुटू12 मा पड़द ,
  अलै जांदू13 बलै नानी मैं सनी14 बचौ ।
  राणी अमरावती तब वै लुकौन्दी ।
  बबराँदोखलांदो रणू रौत तब ,
  पौछन्द मां का मास ।
  बतौ मेरी जिया मेरी जनानी को जार ।
  यख नी आये कुई मेरा रणू ,
  त्वैन सुपिनो त नी देखे ।
  देखदौं कनी छन तेरी होई लाल आंखी ,
  केक15 तै तिन या तलवार हात लिने ?
  घर मू लड़नक होन्दो शेर ।
  जा मार खोड़16 की लगोटी17 ,
  अपणी तरवार म्याना पर धर ।
  जनानी का खातिर तू भाई न मार ,
  तेरी पीठ सूनी होली ।
  भाई का खातिर राणी न मार ,
  तेरी सेज सूनी होली
  जु तू इनु छई वीर , मेरा रणू त सूण ,
  तुमारा बाबू की माँगणी बोलीं छै ,
  स्या राणी स्यूंसला ।
  आज तैंको डोला मेघू कलूणी छ लिजाणू ।
  सूण्या जिया18 का बचन ,
  रणू रौत खड़ो होई गए
  तू इनु क्या बोनी मेरी माँ जी ,
  मेघू कलूनी मैं ज्यूंदा19 नी छोड़ौं ।
  तब झंक्रू भी वैका साथ ह्वेगे
  दिवालीखाल सजीं छै बरात ।
  तख तौंन सब बराती मारी दिनेन ।
  मेघू कलूणी लुकी गए बोटगा20 का पेट ।
  झंक्रून बोलेदिदा , तमाखू खाण बैठ्याल ।
  भुला , बिराणो पाणी बैरी , राणी बैरी ,
  विराणो रस्ता बेरी होन्द ।
  हम यख मू तमाखू नी खांदा ,
  हम केकी डर छै दिदा ,
  जु तुमू छ त पीठी मिलैक बैठला , तू उण्डू21 देख , मैं फुण्डू22 ।
  मेघू कलूणी तोंका23 तौं दोबणू24 छौं ,
  तैन लुकीक एक बाण इनु मारे
  जु रणू की छाती घुसे
  झंक्रू की छाती भैर25 आये ।
  पकोड़ा सी दुये छेदेइ गेन ,
  हरीं आंखी ह्वैन तौंकी पिंगला केस ,
  दुयौं का पराण उडी गैन ।
  तब औन्द मेघू स्यूंसला का पास
  मारदो लात वीं का डोला पर ।
  तब स्यूं सला इना बैन बोदी :
  मैंन रन्त26 नी दिने रैबार27 ,
  जना अफू आई छया वो , उना अफू मरि गैन ।
  तुम छन मेरा सिर का भरता
  पर अधर्मा न होयान ।
  यूं दुई मालू की गाति28 करी देवा मुगति ।
  लगाये द्वि मालू को एकी बोज ,
  रवि छाला29 वैन ऊंकी30 चिता रंचे
  देखदी रै हेरदी पैली स्यूंसला ,
  फेर छट उछले चिता बढ़ो गये ,
  द्वि मालू का बीच वा सती होई गये ।
  उण्डु हेरद फुण्डो मेघू कलूणी , यो मैक तैं क्या होये ?
  सेयूं सी जागे वो , चेत आयो ?
  
  त्यरि म्यरि च जोड़ी
  त्यरि म्यरि च जोड़ी कैमा न बिंगै1 दे ,
  सौंजङ्2 यौं कि छ्वीं3 छन तू छ्वीं न लगै दे ।
  इनी छ्वीं लंगौणू मन बोद भारी ,
  बिस बणलो अमरित स्वीसै न करै दे ।
  कैका दिख्याँ मी पर न मारी तु गारी ,
  मी जनई पँथेरम् पाणी न खले दे ।
  धौडाँदि द्वफरी4 मा बँशुली बजौलो ,
  तू मोरि बटि भैने कु मुक न पल दे ।
  कमि आँखि टलपल रर्ग्याट करली ,
  क्वी पूँछलो आँसू आँख्यौं मा लुकै दे ।
  त्यरिइ तरौं भलि स्वाणि5 छन तेरि डाँडी ,
  ज्यू झुरैकी तौकी शोभा न जगै दे ।
  
  पोसतू का छुमा, मेरी भग्यानी बा
  पोसतू1 का छुमा , मेरी भग्यानी बा2 ।
  आज की छोपती , मेरी भग्यानी बौ ।
  रै तुमारा जुमा , मेरी भग्यानी बौ ।
  अखोडू का डोका3 , मेरी भग्यानी बौ ।
  रै तुम्हारा जुमा , मेरी भग्यानी बौ ,
  हम अजाण लोका , मेरी भग्यानी बौ ।
  बाजी त छुड़ीका4 मेरी भग्यानी बौ ,
  इनू देण दुवा5 , मेरी भग्यानी बौ ,
  हींग सा तुड़ीका6 मेरी भग्यानी बौ ।
  काखड़7 की सींगी , मेरी भग्यानी बौ ,
  रातू क सुपिना देखी , मेरी भग्यानी बौ ।
  दिन आँख्यों रींगी , मेरी भग्यानी बौ ,
  बान8 को हरील9 , मेरी भग्यानी बौ ,
  रिंगदों रिंगदो10 , मेरी भग्यानी बौ ,
  त्वै मुंग11 सील12 , मेरी भग्यानी बौ ।
  
  डूंडो
  हिरिरि , हिरिरि बगद गाड
  ढलकणू छ डूंडो ।
  खेलेल्यो क्या धुनार ?
  डांड पड़यूं खूंडो ॥
  बौलि गैने यै छलार
  नीं दिखंद वार पार ।
  कथैं दौं छ छांद धार
  थाति नी छ खूंटो ।
  हिरिरि , हिरिरि बगद गाड
  ढलकण छ डूंडो ।
  उरड़ो उठिगे अथाह ,
  मिटिगे सब धूप छांह ,
  भूलि गैने सभी थाह
  बाड़ , भीत , मूंडो ।
  हिरिरि , हिरिरि बगद गाड
  ढलकणू छ डूंडो ॥
  लोगु की छ कच्चि आस ,
  तू परेख ले सहास
  चलनी नी जुगेती खास
  टुटमणो न टूणो ।
  हिरिरि , हिरिरि बगद गाड
  ढलकणू छ डूंडो ॥
  बढिगे बढिगे नयार
  हे धुनार , कख छ पार ?
  त्वै मू अब क्या छ सर ?
  कनै रहण ज्यूंदो ?
  हिरिरि , हिरिरि बगद गाड
  ढलकणू छ डूंडो ॥
  नीलो हँसण अकाश
  ऐगे यौ औत पास ,
  लगीं जोर की छ ढास
  रींग पड़े डूंडो
  हिरिरि , हिरिरि बगद गाड
  ढलकणू छ डूंडो ॥
  
  पैले न्यूते पैले न्यूते, वेदमुखी बरमा
  पैले1 न्यूते2 पैले न्यूते , वेदमुखी बरमा ,
  आज चैन्द बरमा जी को काज ।
  तब न्यूते , तब न्यूते औजो को बेटा ,
  आज चैन्द बढ़ैं3 को काज ।
  आज न्यूती याले मैन हालदान4 की बाड़ी ,
  आज चैन्द हलदी को काज ,
  आज न्यूती यालेन मैन मंगल्यानी5 नारी ,
  आज चैन्द मांगल को काज ।
  आज न्यूती यालेन मैन साट्यों की सटेड़ी6
  आज चैंद मोतियों को काज ।
  
  कख होली मेरी डाँडी व काँठी
  कख होली मेरी डाँडी व काँठी , कख कुरेड़ी सौण की ,
  रूम झुम बरखा छुम छुम छोया , मैं कू सूझीं छ स्येण की ।
  हालड़ का बीच छानी होली , भैंसी बियाई सौण की ,
  दूद तपाला , खीर पकाला , गोंदगी1 खाला नौंण2 की ।
  बल्दू की घांडी , घस्यारियों का गीत आग लगौंदा ज्यू की ।
  कखड़ी व ग्वदड़ी पाकींगे होली , बग्वाल3 पड़ली छोरू की ,
  मुंगरी की लुंग अजूँ नी चाखी खुद लगीं च दादी की ।
  ध्वीड़ मिर्गू कँ चाँत पियारो , मैं कू प्यारो गढ़वाल छ ,
  डाँड्यों का दर्शन होई जौन , लालसा या ही मन मा छ ।
  चिट्ठी न पतरी कै पापी की भी , याद नी होली सुपिना मा ,
  मुखड़ी देखीक टुकड़ी हौंन्दी प्यार नी होलू कैका दिल मा ।
  
  कैसो च भण्डारी तेरो मलेथ?
  ‘कैसो च भण्डारी तेरो मलेथ ? ’
  ”कैसो च भण्डारी तेरो मलेथ ?
  देखी भलो ऐन सैवो तेरो मलेथ । “
  ”ढलकदी1 कूल2 मेरा मलेथ
  गाँऊ मुड़े को धारो मेरा मलेथ
  पालिंगा3 को बाड़ी मेरा मलेथ
  छोलिंग बिजोरा4 मेरा मलेथ
  गांयियों को गुठधार5 मेरा मलेथ
  भैंस्यों का खरक6 मेरा मलेथ
  बैजूका बांदूका7 लड़का8 मेरा मलेथ
  वैखूका9 डसक10 मेरा मलेथ
  देखी भलो ऐन सैवो मेरा मलेथ । “
  
  आयो मैंना चैत को, हे दीखो हे राम
  आयो मैंना चैत को , हे दीखो1 हे राम ।
  उठिक फुलारी झुसमुस2 , लगी गैना निज काम ॥
  मास आय वैशाख को , सुणली पतिव्रता खास ।
  ग्यूँ जौ का पूलों मुड़े , कमर पड़ी गये झास ॥
  आयो मैना जेठ को , भक्का3 हैगे मौत ।
  स्वामिका नी होणते , समझि रयूं मैं मौत ॥
  मास पैलो बसगाल को , आयो अब आषाढ़ ।
  मैं पापिणि झुरिझुरि , मरो मास रयो न हाड़ ॥
  मास दूसरो गसग्याल को , आयो अब घनघोर ।
  बादल कुयेड़ि झूकिगे , वर्षा लगि झकझौर ॥
  भादों मैना आइक , मन समझा यो भौत ।
  या स्वामी घर आवन , या प्रभु ह्वै जो मौत ॥
  आयो मास असूज को , बादल गैंन दूर ।
  साटी झंगोरे सब पक्यो , निम्बू पाक्याचूर ॥
  आई देवाली कातिकी , चढ़िगे घर घर तैक ।
  यूंदींनू बिन स्वामि को ज्यू क्या लगलो कैक ॥
  आय मास मंगसीर को , हे बहिनो हे राम ।
  पतिदेव की फिक्र मां रयो हाड़ ना चाम ॥
  पूष मास को ठण्ड बड़ी , धर धर काँपद गात ।
  कनि होली भग्यांनसीं , छनपति जौं का साथ ॥
  लाग्यो मैना मांघ को , ठण्ड आबिगे दूर ।
  पति का घर निहोणसे , ज्यू यो ह्वैगे चूर ॥
  फागुन मैना आइगे , हरि भरि गैन सार ।
  सैं पापिण तनि हीरयो यकुला4 बांदर कि चार ॥
  
  गढ़वाल प्यारो
  मेरो हिमवन्त देश गढ़वाल प्यारो
  चारी जाली कूल ,
  हैरी1हैरी डांडी2 मेरी
  रंग बिरंगा फूल । मेरी हिमवन्त .
  पिण्डलू का शोभा ,
  बद्री , केदार नाथ ,
  छै ऋतु की शोभा । मेरो हिमवन्त .
  आरती की थाली ,
  छोटीबड़ी रौली मेरी
  झुकीमुकी डाली । मेरो हिमवन्त .
  भितरी को सीत ,
  ग्वेरु3 की मुरली अर ,
  घसेयों का गीत । मेरो हिमवन्त .
  गीत भरी साज ,
  डाँड्यों म कुयेड़ जख ,
  दूधकोसी गाज ।
  मेरो हिवन्त देश गढ़वाल प्यारो ॥
  
  नागरजा
  सारा गोकुल वासी करद छया
  तै इन्द्र की पूजा ।
  कठा होई गैन तब सब स्ये
  कनो बोद तब इन्द्र को बालक
  केकूँ होलू जाज यो हल्ला ?
  आज गोकुल का लोक ,
  सुण मेरा बाला करदा इन्द्र की पूजा ।
  तब बोलदू कृष्ण भगवानछोड़ा इन्द्र कीपूजा ।
  आज से करला गोवर्धन पूजा ।
  लाया गएपूजा को समान ,
  थालू परात मा मेवा मिष्टान ,
  षट् रस मीठ रस भोजन ,
  बार पकवान , बाबन व्यंजन ।
  घी दूध नैवेद , दीप , धूप , दान ,
  जौ तिल हवन , पिठैं टीका चंदन ।
  तब पूछदू कृष्ण भगवान :
  इन्द्र क्या कभी तुम दरसन भी देंद ?
  तब बोलदा गोकुल का लोक
  नी देन्दू इन्द्र , दर्शन नी देन्दू ।
  तब तुम इन्द्र की पूजा छोड़ा हमेशाक
  करी तब त्वैन लीला इनी कृष्ण
  गोबर्धन फूटी , उपजे नारैण1 ,
  जौंका गात पीताम्बर ,
  भुजा मा मणिबन्ध ,
  सिर मोर मुकुट , हाथ बांसुली ।
  दर्शन देंदू दीनों कू दयाल ,
  मगन होई गैन गोकुल का वासी ।
  तब इन्द्र माराजा इनो वोद :
  ब्रज वासियोंन आज मैं पूजा नी लगाए ।
  जा मेरा मेघो , ब्रज मा जावा , प्रलै मचावा
  तबरी ही गरजीन मेघ घनघोर ,
  बिजली कड़के , सरग गिड़के ,
  बज्र तड़ातड़ तड़केन ।
  कंपी गये नौखंड धरती थर थर
  हा हा मचीगे तै गोकुल मा ,
  हे कृष्ण तिन यो क्या करे ?
  कृष्ण भगीवान् तब बोलदा बैन
  गोकुल का लोगू कायरो नी होणू ।
  तब ऊन गोबर्धन आंगुली मा धरयाले
  गोकुल मा नी पड़े पानी को छीटो ।
  तब सोचदो इन्द्र क्या ह्वै ह्लो आज ?
  क्या तै गोकुल ह्वैगे कृष्ण अवतार
  तब इन्द्र माराजन साथ लिन्या
  तेतीस करोड़ देव , कामधेनु गाई
  चलदा चलदा ऐग्या गोकुल मांज ।
  कृष्ण भगवान गाई चरौंदा छया ,
  बंसी बजौदा छा , पृथी मोहदा छा ।
  कुछ ग्वाल आग छा , कुछ छा पीछ ,
  गौऊन विर्याँ छा , कृष्ण भगीवान ।
  तभी करी इन्द्रन गौ को स्वरूप ,
  बार बार तब परिक्रमा करदू ।
  ज जै कार करदा पंचनाम देव ,
  इना रैन कृष्ण भगवान ,
  गर्वियों गर्व चलैन ,
  छलियों का छल
  
  कै भड़ को आइ होलो, यो दल-बल
  कै भड़1 को आइ होलो , यो दलबल ,
  कै भड़ की आई होली , या पिंगली पालंकी ,
  केक सेन्दो बाबा जी , निंद सुनिंद ,
  ऐ गैन बाबा जी , जनती2 का लोक ,
  नी सेन्दू बेटी मैं , निन्द सुनिंद ।
  तेरी जनीत कांद ओगी लौलू
  बरमा जी करला , गणेश की पूजा ,
  वर तैं लगौलू मंगल पिठाई ।
  
  ब्रह्मकौंल
  तब भाभी मोतीमाला खोसी1 गए मोसी ,
  गात की घाघुरी छोड़े लाज का मारा ।
  तब सजाये वन रघुकण्ठी घोड़ी ,
  चल भाभी मोतीमाला श्रवण2 द्वारिका
  मेरो भैजी कृष्ण त्वै जागणू होलो ।
  बाँठी छई वा भाभी मोतीमाला
  हे लाडला बरमकौंल , मैं वचन बोलदू ,
  विमला रौतेलो होलो , जादव जायो
  जब तू चन्द्रागिरि जालो ।
  मेरी भुली पत्थरमाला ब्याईक3 लालो ।
  तब जैक4 मैं द्वारिका जौलू ,
  नितर5 तू मेरी सात दाँ 6 टाड7 छोरी ।
  बरमकौंल न सूणे त्रिया को आणों8
  त्रिया को आणो ह्वैगे कपाल का मुँडारो9 ।
  माता आणो देन्दी10 मैं खाणो नी खाँदो ,
  बाबा आणो देन्दो , मैं काम नी जाँदो ।
  भाई आणो देन्दो मैं बाँट नी लेन्दो ।
  त्रिया को आणो ह्वैगे जिकुड़ी11 को बाण ।
  तब गैगे बरमी चन्द्रगिरि बीच ,
  तख रंद छयो गैरी नाग एक ।
  नागों मां कोण नाग भूपू नाग छायो ।
  रिंगदी12 अटाली13 छई वेकी , उड़दी14 डंडयाली15 ,
  त्रिकूट का घाँड16 छया लग्याँ काँसी का घूँघर ।
  भौन17 की चारी तरफ सात छई बाड़ी18 ,
  कनों भीतर जौलू सोचदू लाडलो बरमी ।
  ज जैकार करदो , सत करदू याद विमला को ,
  सती होली मेरी माता , साती19 बाड़ी टपी जौलू ।
  तब मारे बरमीन रघुकुंठी घोड़ी थाप ,
  घोड़ी गगन मा चढ़ीगे , साती बाड़ी टपीगे ।
  पौंछी गए तब बरमी पत्थरमाला का भौन ,
  देखी तब वींन मोहनी मूरत साँवल सूरत
  कंकरियालो माथो देखी वींन ढबरियाली पीठ ।
  मायादार20 आंखी देखीन , बुराँस21 को सी फूल ।
  नारी पत्थर माला तब मोहित ह्वै गए ।
  आँसुडी22 गेरदे वा , साँसुड़ी23 भरदे
  कै24 राज25 कू26 होली , कै दसावर27 जालू ?
  यख केक28 आयो वैरी का बदाण ?
  केक पंथ ग भूली , बाटो गै डूली ,
  कै बैरीन भरमायो , साधून सन्तायो ?
  तू अभी देख तेरी सौंली सूरत ,
  मेरो नाग डसी जालो ।
  लाडलो बरमी तब मुलकुल हैंसदो
  सूण29 सूण पत्थरमाला , मैं पंथ नी भूल्यों30 ,
  वैरीन नी भरमायो , साधून नी सन्तायो ।
  आणा31 का ऊपर मेरी ज्वानी को विणास32 ।
  ब्याईक ली जाणी मैन तू पत्थरमाला ।
  जबरेक33 तेरु नाग नागलोक मां छ जायूं ,
  तबरेक34 द्वारिका चली जौला ।
  मुलकुल हैंसदी रानी पत्थरमाला
  यू ही बल लीक यख आयी ?
  कायरो नी होणू बरमी , सूण सूण
  नारी चोरीक नी लि जाणी ।
  ठीक बोले त्वेन , अच्छा , हारी जीतीक जौलू ।
  लाडलो बरमी वींन पलंग बैठाये ,
  बजी गैन तबारे पलंग का घुंघर
  घांडू का स्वर पौंछीन नागलोक
  भिभड़ैक35 उठे भूपू नाग
  सूणा सूणा र नागों , मैं घर जांदो ,
  मेरा गढ़ मा रिपु पैदा ह्वैग ।
  लौट आये तब नाग चन्द्रागिरि गढ़ मा ।
  वेका36 नाक को फुँकार चढ़न लैगे ,
  भादों को सी रवाड़ो37 उस्कारा38 भरण लैगे
  थरथर कंपीगे बरमी , कबूतरसी बच्चा ,
  छिपी गैगे वो टुप39 पलंग मा ।
  हे रानी पत्थरमाला कु छ तेरो छिपायूँ ?
  बतौ झट कैको आयो स्यो काल ?
  हे मेा नाग कैन40 औणा41 साती42 बाड़ी43 टपीक44 ,
  तेरी मति कैन हरे ?
  भौं कुछ45 बोल तू रानी पत्थरमाला ,
  यख मनखी की बास छ औणी ।
  तब नाग आणा देण लैगे
  जु मेरी चन्द्रगिरी मा छिफ्यूं रलू ,
  वैसणी46 मां का सुगन्ध छन
  अइऐ बरमी छेतरी47 को रोष ,
  छेतरी को रोष दूधसी उमाल ।
  नी रै सके छिप्यूँ बरमी , ऐगे भैर48 ,
  देखीक नाग मुलकुल हैंसदो
  हाथी सामणे फ्यूँली को फूल ,
  बोल बोल छोरा , किलै49 तू आई ,
  के रांडो को होये यो कुल को विणास
  सूण सूण नाग , मैन तू साधण50 ,
  साधीक त्वै पत्थरमाला ब्यैक ली जाण ।
  सुणीक बुरा वचन , नाग गुस्सा ऐगे ,
  कनो51 पकड़ीले52 नागन लाडलो स्यो बरमी ।
  बोल बोल छोरा तेरो कु छ बचौण वालो ?
  सूणसूण नाग , मरी जौलू बीती ,
  पर वैरीक मैं बाबू53 नी बोलूँ ।
  दोसरो लपेटो मारी नागन
  बोल बोल कू त्वै बचौण वालो ?
  सूण सूण नाग , मैं बचौण वालो ,
  द्वारिका नारैण छ , कृष्ण भगवान ।
  गाडयाले नागन नागपाँस54 ,
  पड़ीगे भ्वां बरमी गेंडगू55 सी ।
  आंख्यों सेंवल56 सरीगे57 , दांतु मा कौड़ी58 ।
  सुपिनो ह्वैगे कृष्ण द्वारिका नारैण ।
  कमरी कुसाण59 लैगे , दूदो चचड़ाण60
  ओखी फफड़ाण61 लैगीन माता विमला की ।
  आदेशू लगौंदू मैं गुरु गोरख ,
  बचैक लावा मेरा बरमी ।
  तब कृष्णन भौंर भेज्यों वीं रमोली ,
  तख62 रंदू छयो सिदुवा रमोलो ।
  पौछीगे सिदुवा चन्द्रागिरी गढ़ मा ,
  छिपीगे नाग तिमंजल्या कोणी ।
  आदेशू लगौन्दू मैं गुरु सतनाथ ,
  भैर औ नाग आयो तेरो काल ।
  मात की दुहाई त्वै हे नाग ,
  गुरु से निगुरु ना होई ।
  सिदुवा छयो बांको भड़63 ,
  एक ही चोट मा तैन नाग ,
  जती लम्बो तती चौड़ो कर्याले ।
  तब आयो वो बरमी का पास ,
  मारे वैन निल्लाट64 को ताड़ो65 ,
  कांउर की जड़ी लिल्लाट66 थापे ।
  खड़ो उठीगे तब लाडलो बरमी ,
  यनी जीता रया सजन पुरुष , पिरेमी67 भगत ।
  रानी पत्थरमाला तब स्यूंदोला68 गाडदी69 ,
  धौली70 जसो71 फाट72 ।
  वेन्दुली73 रखदी कुमौं74 जसो घट75 ।
  लाडला बरमी की सजीगे रघुकुंठी घोड़ी ,
  बजीन ढोल76 दमों ब्यौ का ।
  चलीगे पत्थरमाला को डोला , बुरांस जनो फूल ,
  मोतीमाला न भी पूरा कन्या बचन ।
  मोतीमाला पत्थरमाला द्वी बेणी ,
  चली ऐन दखिण द्वारिका ।
  मोतीमाला ब्याहेण कृष्णक तैं ,
  बरमीन ब्याहे पत्थरमाला ।
  इना रैन भगवान कला का पूरा ,
  द्वारिका बीच लोग मंगल गांदा ।
  
  बोला-बोला सगुन बोला, बोला-बोला सगुन बोला
  बोलाबोला सगुन बोला , बोलाबोला सगुन बोला ,
  जौ जस देने कूरम देवता , जौ जस देने धरती माता ,
  जौ जस देने खोली का गणेश , जौ जस देने मोरी का नारैण ,
  जौ जस देने भूमि को भूम्याल , जौ जस देने पंचनाम देवता ।
  जौ जस देने पितर देवता ,
  तुमारी थाती मा यो कारीज कीयों , यो कारिज सुफल फलयाना ।
  
  ब्रह्मकौंल
  प्रभो , जौं1 से गंगा पैदा होई ,
  सोई चरण सुमिरण करदौं ।
  जु चरण रैन नन्द का आंगण ,
  जु चरण रैन जसोदा की गोदी ,
  सोई चरण सुमिरण करदौं ।
  प्रभो , एक दां कृष्ण भगवान
  द्वारिका मा बैठीक खेलणा छा पासो2 ।
  छुयौं3 पर छुई ऐन4 , नारद जी न बोले ;
  हिमाचल कांठा5 मा जौलाताल
  राजकुमारी रंदी तख एक मोतीमाला
  सोना का पासा छन वीं मू ,
  चाँदी की छन चौकी ।
  रूप की आछरी6 छ वा दिवा7 जसी8 जोत ,
  रघुकुँठी घोड़ी साजी वैन9 ,
  लाडलो बरमी पौंछे10 कृष्ण पास ।
  बोल बोल दिदा11 , क्या काम होलू मैकू ?
  तब बोलदा कृष्ण भगवान मन की बात
  त्वै12 जाणू होलू13 बरमी हिंवचल काँठा ,
  सोना का पासा लौणन , चांदी कीचौकी
  जौलाताल रैंदा14 बल मोतीमाला ,
  जीतीक लौण भुला15 मोतीमाला मैकू तई ।
  तब चलीगे बरमी हिंवचल काँठा ,
  सत होलू सत विमला रौतेली ,
  सत पीनी होली मैन सहस्त्रधारी ददी ,
  मेरी रगुकुँठी घोड़ी गगन चढ़यान ।
  तब गगन मा चढ़ीगे , अगास उड़ीगे ,
  रघुकुँठी घोड़ी वा वैकी ।
  पौछीगे बरमी हिंवचल कांठा
  जौलाताल मू वो नहेण लैगे ।
  तब जाँदीन चेली16 पाणी भरण ,
  तब आई गए सौंली शारदा
  रूप की प्यासी छै वा मोतीमाला की दासी
  सौंली शारदा तब दृष्टि घुमौंदी ,
  देखीले तन लाडलो बरमी
  साँवली सूरत वैकी , मोहनी मूरत ।
  रौड़दीदौडदी गै17 बल सौंली शारदा ,
  मोतीमाला का त पास
  अंगूठी गैणुवा18 जीं का , बाल काली बादुली19 ।
  चीणा20 जसी चम21 फ्यूँली22 जसो फूल
  नौण23 सी लुटकी24 हिंसर25 सी गुन्दकी ,
  मोतीमाला होली बांदू26 मां की बांद ,
  चांदू मा की चांद होली , कृष्ण त्वई लैख27 ।
  रूप का रसिया छया कृष्ण , फूलू का हौंसिया28 ।
  सीलो ज्यू29 भगवान को रसपैस30 गए ,
  पूछे ऊन एक एक करी सब ज्वान31 ,
  पर वख जाणक कैन हुँगारो32 नी भरे ।
  तब रगड़े कृष्णन बदन अपणो ,
  पैदा होई गए कनी भौंरों की टोली ।
  भेजीन तब भौंरा हिवंचल काँठा ,
  ब्रह्मकोट रंदो छयो लाडलो ब्रह्मकौंल ।
  बथौं सी उड़ीन भौंरा , अगास चढ़ीन ,
  घूमदा घूमदा गैन ब्रह्मकौंल का भौन ।
  बठीन वो देणी भुजा मा बरमी की ,
  जाणीयाले तब वैन बड़ा भाई को रैबार33 आयो ।
  तब तैयार होन्दू द्वारिका जाणक ,
  हे मेरी जिया34 विमला सहस्त्रधारी ,
  मैंन जाण द्वारिका , मैं कू आयूं हुकम छ
  नि जाणू बेटा , दखिण द्वारिका ,
  वीं रतन द्वारिका रंदो कालो नाग ।
  लाडला बरमीन बल एक नी माणी ,
  मरण वचण जिया , मैन द्वारिका जाण ।
  सुण सुण मोती , पीफल चौरी35 देख ,
  सौंली36 सूरत कू कुई चौरी मू बैठ्यूँ छ ।
  रतन्याली37 आँखी छन वेकी , पतन्याली फिली38 ।
  मोतीमाला तब देखी बरमी को रूप :
  जा दू जा दू शारदा वै लाऊ बुलाई ।
  शारदा तब ऐगी बरमी का पास ,
  छेद39 छेदी पूछदी तब वैसे बात ।
  मैं विमला को जायों40 छऊँ , जाति को जादव ,
  मिलण आयूँ मैं भाभी मोतीमाला ।
  मोतीमाला कन्या छ कुँवारी ,
  तीन सौ साठ राजा ऐन आज तैं ,
  कुछ हारी गैन , कुछ मान्या गैन ।
  बोल बोल बरमी , तेरी वा भाभी होई कनाई41 ?
  सौंली शारदा मुलकुल42 हैंसण लैगे :
  केकू43 आई होलू छोरा , वैरी का वदाण44 ,
  वैरी का वदाण आई , काल का डिल्याण ।
  फ्यूँली को फूल देखी वीं दया ऐगे ।
  तब बोलदी शारदाः जिया को लाडलो होलू तू ,
  अगास को गैणो होलू तू , कै दिल को फूल ।
  राणी मोतीमाला छ पांसा की शौकी ,
  तिन45 हारीक बरमी मान्या जाण
  पर जु बचणू चाँदू46 त मेरी बात सुण्याला ,
  जै47 चौकी मा बिठाली , वीं मा न तू बैठी ।
  तब सौली शारदा ली गए वे मौती का भौन ।
  सेवा मानी सेवा , भाभी मेरी मोतीमाला ।
  मोतीमाला न उठीक बैठाये बरमी ,
  बैठीक जिमाये खटरस भोजन ।
  खिलैक पिलैक तब वा बोलण लैग
  सुण्याल बरमी जरा पांसुड़ी48 खेल्याल ।
  गाडीन वींन चाँदी का चौपड़ , सोना की पाँसुड़ी
  अपणी चौकी गाडे49 वींन50 , बैठी गए ,
  बैठैयाले बरमी हैका51 चौकी पर ।
  तब लाडलो बरमी पाँसा दऊ52 देन्द
  पैला दऊ हारिगे बरमी , रघुकुँठी घोड़ी ,
  तब हारीन बरमीन कानू का कुण्डल ,
  तब हारीन बरमीन हाथू का मणिबंध ।
  हाथू का मणिबंध , गात का बस्तर ।
  तब छूटिगे बरमी , खाली मासपिंड ।
  माता की बोलीं तब याद औंदी ।
  कैं घड़ी माँ पैटी53 हालू मैं ये हिंवंचल काँठा ,
  प्रभु ई विपत से मैं आज कू बचालू ?
  याद आये तबारी शारदा बोलीं ,
  बोले बरमीनः भाभी मैं तीस लैगे ।
  जादू मेरी सौंली पाणी लौमोतीन बोले
  तब मुँडली54 ढगड्योंद55 लाडलो बरमी ,
  तू पिलौ भाभी अपणा हाथ पाणी ,
  चेली56 को लायू57 पाणी मैं नी पेन्दो ।
  तब जाँदी मोतीमाला पाणी पन्यारी58 ,
  लाडला बरमी क पाणी लौंदी59 बाँज60 को जड्यों61 कू ।
  बरमीन हार चौकी छोड़े , मोती की चौकी बैठे ।
  मोतीमाला लौटीक देखदी
  मेरी चौकी छोड़ बरमी , पाणी पे तू
  जगा उठा की होण या बैठा की ?
  मैन तब पेण पाणी , जब पांसू खेल्यान ।
  बबराँदी62 छ ककलाँदी63 मोतीमाला ,
  मड़ो64 मन्यान65 तेरो जैन धोका करे ।
  खेलण बेठीन दुई फेर पाँसुड़ी
  बरमीन पैला दाऊ जीतले रघुकुण्ठी घोड़ी ,
  कानू का कुण्डल जीतेन , तब हाथू का मणिबंध ।
  विजोरिया हँसुली जीती , झंझरियाली बेसर ,
  सोवन पाँसुड़ी जीतीले , चाँदी की चौकी ।
  
  नागरजा
  हे बिष्णु तब दूदी पेण लैगे ,
  हे देव जी विष तेरा घिचा पर
  अमृत त बणीगे ।
  पूतना हेरदी रै यशोदा को बालीक ,
  अभी मरदो तभी छ मरदो ।
  निराशे गए वा जब दूद्यौं दूँद नी रयो
  तब बोलदेहे दीदी यशोदा ,
  अपणा बालक तू फुँडो1 गाडीयाल2 ।
  तब विष्णु भगवान वीं की छाती पर चिपटीन
  पूतना को सारो खून चूसयाले
  तब पूतना बणैयाले आम जनी गुठली ,
  बांज जनो बकल
  बराँदी3 तैं तरांदी4 पूतना रागसेण ,
  भगवान वा मारी तिने ।
  छया धेनु का चरैया हे मोहन ,
  ह्वैल्या द्वारिकानन्दन हे मोहन ।
  छया वसुदेव का जाया हे मोहन ,
  ह्वैंल्या देवकी का लाडा हे मोहन ।
  छई दई को दूपकी , हे मोहन ,
  ह्वैल्या दूद की बिराली हे मोहन ।
  त्वैकू बार मास होला हे मोहन ,
  बोण घोर से प्यारा हे मोहन ।
  तेरी नौसुन्या मुरुली हे मोहन ,
  एक भौण5 मा मिलौंद हे मोहन ।
  औदू बाँसुली बजौंदू हे मोहन ।
  यूँ चीडू की बणायों हे मोहन ,
  तेरी बार बीसी धेनु हे मोहन ,
  ओडू नेडू औंदन , हे मोहन ।
  त्वै बिना ग्वैरू की , हे मोहन ,
  सभा नी शोभदी हे मोहन ।
  चला ग्वाल बाल भायों , तुम खेला गेंदुवा6 ,
  सोना को गेन्दुवा मेरो , विष्णु पटन मढ़यूँ छ ।
  सोना को बण्यू छ , चांदी का घुँघर ।
  हे प्रभु सोवन गेन्दुवा तेरो हाथ नी लियेंदू ,
  भ्वां नी धरेन्दू
  तब खेलण जाँा सब कुंज वन मा ,
  कुंज वन मा खिल्या बार भाँति का फूल ।
  अनमन भाँति की औदे फूल की वासिनी ,
  भौंरा छन गुँजणा , मारी7 रूणाणी छन ,
  कि अनमन भाँति की केसर लेला ।
  सारा कुंज वन मा खेल गेन्दुवा ।
  ब्रज की गुजन्यों संग खेल गेन्दुवा
  छट छुटे गेंदुवा जमुना मा गिरिगे ।
  वीं गैरी8 जमुना माछीन9 धूल्याले10 ।
  तब विष्णु भगीवान धावड़ी11 लगौंदा ।
  ग्वाल बाल सब घर बोड़ी ऐन ,
  जिया को बालीक जभुनी छाला छुटिगे ।
  तब जिया जसोमती इना बेन बोदी
  हे प्रभो , मेरो बाला जमुना छाला रैगे ।
  सबूका बाला घर ऐन , मेरो कृष्ण नी आयो ।
  जागदी रै गये त्वै स्या राणी सत्यभामा ।
  काली नाग रंदो तैं गरी जमुना ,
  हे मेरा कृष्ण नाग डसी जालो ।
  कृष्ण भगीवान इना रैन बली ,
  गाडी दिने गेन्दुवा , साधी लिने नाग
  भेंटद भाँटद छन गेन्दुवा कृष्ण भगवान ,
  अनमन भाँति को खेल लाँद गोविन्द ।
  ओडू12 नेडू ऐगे कातिक मास ,
  कातिक मास बगवाली13 ऐन , जोन्याली14 रात
  बग्बाल्यों का खेल मधुवन मा ,
  रचला रास राधिकोंका संग ।
  सात सई15 गुजरी , आठ सई राणी ,
  नौ सई आछरी16 तेरी मोहन
  रूप को रौंसिया छई , फूलू को हौंसिया ।
  राधिकौंका संग खेल बोल ,
  करदो रास पोथल्यों17 को ख्याल
  तब गुजरी बोदीन , मोहन मायादार ,
  हाथी मिलैक खेल लौला ।
  तब मोहन नारेणन मोहन रूप धरे ,
  मोहन रूप धरे गाडे मोहन मुरली
  तब सभी राधिका राम , मोहित होई गैन ,
  कि चित होइगे चंचल देव्यो ,
  मन होइगे उदास ।
  ये मुरल्यान हमारो मन मोहित देव्यो ।
  तब गुजन्यों का साथ हाथी मिलैक ,
  नाचदो मोहन कालिया नाच ।
  जोन्याली रातू मा तब पूरणमासी की
  खिलदी जोन छन कई मधुवन मा ।
  चल दीदी18 भुल्यों , ल्यूला असीनान ,
  कठा होई गैन राम जी की गुजरी ।
  राम जी की गुजरी खट की आछरी ।
  चला दीदी भुल्यों जमुना का छाला19 ,
  तब तउँ देव्योंन शृंगार सजाये ,
  दांतुड़ी मंजैन जई जसो फूल ,
  स्यूंदोली20 गाडीन21 देव्योन धौली22 जसो फाट ,
  हाथ की पौंछी पैरीन , गला की कंठी ,
  रमछम बाजेन देव्यों , खुटौं23 का घूंघर ।
  रमकदी छमकदी गैन वीं नीली जमुना ,
  वीं गैरी जमुना देव्यों , जमुनी छाला ।
  जमुनी का छाला देव्यों , ल्यूला असीनान
  कपड़ी गाड़ीक देव्यों , भुयाँ24 धरी देवा ,
  नंगी ह्वैन गुजरी , जल मा गैन ।
  तबरी ए गैन विष्णु भगवान ,
  नंगी गुजरी देखेन तौन ,
  देो कपड़यों को ढेर जमुनी छाला
  लीला पुरुष छा भगवान ,
  कपड़ी उठैक डाला चढ़ी गैन ।
  मोहन नारेण गाड़े तब मोहन मुरली ,
  तीन ताल मुरली आज सुणौंदा ।
  नंगी गुजरियों सूणे मोहन बांसुली ,
  चकोर की बच्ची सी तपराण25 लै गैन ।
  तब देखे डाला मा तौन नारैण ,
  हे कनो भाग ह्वैलो शरम खांदीन ।
  तब धरे देव्योंन दूद्यों26 मती27 हाती28
  ओ नंगी गुजरी जल मां बैठेन ।
  हाथ जोड़दाा मोहन , माथो नवौंदा ,
  हमारा वस्तरदी द्या , रख्याला लाज ।
  मुलमुल हैंसदा तब मोहन छलिया ,
  रतन्याली आंख्योंन मोहित ह्वैग्या ।
  क्यक गुजन्यों , नंगी गै छई जल मा ?
  आज बटी29 देव्यों नंगी न नह्यान
  
  अंछरयों की राणी
  झूमझमा झम , खुटों का झाँवर रे ,
  अंछर्यो1 की राँणी आई , गीत गान्दरे ।
  नौ सोर मुरली बाजी , मोछंग2 की धुन म
  फूलू की पंखुड़ी , भौंर का गीतू म ।
  . . . . . . . ओजी हो
  धमधमाधम ,
  भौंरों की बरात रे
  अंछर्यों की राँणी आई , फूल फुलान्दी रे ।
  बाँज की डाल्यों म आई , बुराँस का फूलू म ,
  फ्योंलि का फूलू म आई , झमकदा गीतू म ।
  . . . . ओजी हो
  छमछमाछम ,
  खुट्यों का झाँवर ये
  अंछर्यों की राँणी आई , गीत गान्द रे ।
  लंगलंगी डाल्यों म आई , रुमझुम पातु म ,
  छुणक्यलि3 दाथी म आई , घुगति4 की घू घू म ।
  . . . . ओजी हो
  सरसरासर , सर ,
  बथौं का दगड़ रे
  अंछर्यों की राणी आई , मुलमुल हैंसदी रे ।
  हो . . . . हो . . . . . हो
  
  आयो महीनो भादों को
  आयो महीनो भादों को ।
  मन समझादूं1 बौत2 ।
  या मिली जादों स्वामी जी
  या प्रभु देदो मौत ।
  
  बौ का हात भली रसाण
  बौ का हात भली रसाण
  मारी बाखरी , पूज्यो मसाण1 ,
  बौका2 हात , भली रसाण3
  सड़क फुंड बाखरा मेरा ,
  ब्याखनदां4 जाण , बौ का डेरा
  बौ छ मेरी छोटी छौनक5 ,
  बौ का बौंड6 , भली रौनक ।
  उबा बणू बल हिंसरी गोंदा ,
  छोटी बौ बडू छ फोंदा
  पल्यापताला7 वासी त कवा8 ,
  बौ बणीगे , बजारी हवा ।
  बौ च मेरी रिक पठोली9 ,
  बौ की धोती कैन लटोली10 ?
  
  बीजी जावा बीजी, हे खोली का गणेश
  बीजी जावा बीजी1 , हे खोली2 का गणेश
  बीजी जावा बीजी , हे मोरी का नारेण3
  बीजी जावा बीजी , हे खतरी4 का खैंडो5
  बीजी जावा बीजी , हे कूंती का पंडौऊं6
  बीजी जावा बीजी , हे काँठ्यों7 उदंकारों8
  बीजी जावा बीजी , हे नौखंडी9 नरसिंह
  बीजी जावा बीजी , हे संभु भोलेनाथ
  बीजी जावा बीजी , हे रात की चाँदनी
  बीजी जावा बीजी , हे दिन का सूरज
  बीजी जावा बीजी , हे ऐंच का आगास10
  बीजी जावा बीजी , हे नीस11 की धरती
  बीजी जावा बीजी , हे नौ खोली का नागों
  
  हाथ जोड़ौ गुरु जी परणाम
  हाथ जोड़ौ गुरु जी परणाम ,
  पैले1 माया हरि को परणाम ,
  जौन उपजाई सकल संसार ।
  जुवार2 लगोंदू देवी जी पार्वती ,
  जींका सत से होये अनिधि पुराण ।
  जुवार लगोंदू गुरु जी गोरख
  हाथ जोड़िक अरज गुरु जी गोरख ।
  मैंक देण गुरु जी सकल संसार ,
  चँद सूरज देण पौण3 पाणी4
  मैंक देण गुरुजी विधना5 को भार ।
  
  मोछंग
  1 .
  धारमं1 बैठिकी पूर्ण निश्चिन्त हैवे
  आ , सुणौदौं सुणा आज मोछंग कू ।
  साज मां साज ली , राग मां बाजली
  चित्त की क्वो छिपीं आह भी खोलली ।
  2 .
  देश का हर्ष मां , दुख मां , प्रेम मां
  ईश की भक्ति मां , ठाठ से बाजली ।
  ताल मां , तान मां , कान मां गूंजली
  ई सुणी , चित मां चाह भी सूजली
  3 .
  एक ही गूंज से गूंजलो विश्व यो
  देश मां जाग भी , जोश भी फैललो ।
  मातृभाषा भरीं एक या द्वो कड़ी
  भाव शृंगार को रूप भी खोलली ॥
  4 .
  धार ये , गाड़2 वो , डांडि3 मैदान से
  एक ही भौण4 मां ये हुँगारा भरी ।
  ओर से पोर तैं गाजली , गूंजली
  आज मोछंग का गीतसंगीत मां ॥
  5 .
  वार की पार की , जोड़ि की तोड़ि की
  बात द्वी , की गढ़ी ढंग से बोलली ।
  ह्वै सक्यो तो भला रांगसाहित्य मां
  या रँगाली न क्या आपका चित्तकू ?
  6 .
  रोपिकी आश को तार आकाश मां
  भाव का झूलना मां झुलाली अभी ।
  मस्त होली अफ्वी , आपकू तैं रिझै
  कल्पनाभावनाका नया राग मां ?
  7 .
  ई सुणी जागलो आपका ख्याल मां
  जाति को प्यार , औ देश सेवा अभी ।
  जागला आप ही रोंगटा गात मां
  चित्त मां ज्ञान की जोत भी भासली ॥
  
  हे लठ्याली तू कैकी बौराण छ?
  हे लठ्याली1 तू कैकी बौराण छ ?
  धुँवाँसी धुपली2 , पाणी सी पतली ,
  केलासी गलखी , नौण3सी गुँदगी ,
  दिवा जसी जोत , कैकी बौराण छ ?
  इनी मेरी होंदी जिकुड़ी4 मा सेंदी5 ।
  बादल सी झड़ी , दूबला6 सी लड़ी ,
  भीमल सी सेटकी7 लाबू8 सीठेलकी ,
  फ्यूँली9 कीसी कली , कैकी बौराण छ ?
  नाक मा छ तोता , जीभ मा क्वील ,
  आँख्यों माआग , गालू मा गुलाब ।
  हुड़कीसी कमर , कैकी बौराण छ ?
  इनी मेरी होंदी , हथगुली मा10 सेन्दी ।
  बाँदू11 मा की बाँद चाँदू मा की चाँद ।
  चीणा12 जसी झम13 , पालिंगा14 सी डाली ।
  हिंसर कीसी डाली , कैकी बौराण छ ?
  घास काटद काटद , बणी छ गितांग15
  हे लठ्याली दादू , कैकी बौराण छ ?
  
  जुनख्यालि रात च छोरी
  जुनख्यालि1 रात च छोरी ।
  कनै हैंसि तू ?
  गाड2 पाणि अफ नि पेंदि
  फल नि खाँदा डाला
  अन्न तैं भि भूख लगद
  तीस मेघमाला ।
  हर फूल जो स्वाणो3
  स्वाणे ही नि होंदो
  बात को अन्ताज होंद
  निस्तुको नि होंदो ।
  छूँ लगाई लाख , मगर
  छपछपि छू लगद क्वी
  औखियों मा दुनिया बसद
  दिल भितर बसद क्वी
  गाड द्यखण पड़द पैले
  स्वाँ कु मरद फाल4
  भक्क कख मरेंद भौं5 कै
  बाँद6 पर अँग्वाल7 ।
  भूको ब्वद वलि गदनी
  अधणो ब्वद पलि गदनी ।
  अपणा दिलै मी जणदू
  त्यरि जिकुड़ो8 कन च कनी ।
  
  दगड़ू नि रैणू सदानि दगड़्या (खुदेड़ गीत)
  तेरु भाग त्वे दगड़ि , मेरु भाग मै दगड़ि
  तेरु बाटू तेरा अगाड़ि , मेरु बाटू मेरा अगाड़ि
  कख ल्हिजालू कुज्याणी दगड़्या , कख ल्हिजालू कुज्याणी दगड़्या
  दगड़ू नि रैणू सदानि . . . दगड़्या . . . दगड़ू नि रैणू सदानि
  तेरु भाग त्वे दगड़ि , मेरु भाग मै दगड़ि
  सुख मां दुख मां मिली जुली , दिन जू गैनी वी अपड़ा
  सुख मां दुख मां मिली जुली , दिन जू गैनी वी अपड़ा
  मेरी उंठड़्यूं मां हैंसी तेरी , तेरु दरद मेरा जिकुड़ा . . .
  तेरु दरद मेरा जिकुड़ा . . .
  अपणू परायू नि जाणि दगड़्या , अपणू परायू नि जाणि दगड़्या
  दगड़ू नि रैणू सदानि . . . दगड़्या . . . . दगड़ू नि रैणू सदानि . . .
  तेरु भाग त्वे दगड़ि , मेरु भाग मै दगड़ि
  कांडा लग्यां ईं उमर उंद , नरकै कि गाई बिराणी सी
  कांडा लग्यां ईं उमर उंद , नरकै कि गाई बिराणी सी
  बगत नि रुकि हथ जोड़ी जोड़ी , बगदू राई पाणी सी . . .
  बगदू राई पाणी सी . . .
  पौणू सि आई या ज्वानि दगड़्या , पौणू सि आई या ज्वानि दगड़्या ,
  दगड़ू नि रैणू सदानि . . . दगड़्या . . . . दगड़ू नि रैणू सदानि . . .
  तेरु भाग त्वे दगड़ि , मेरु भाग मै दगड़ि
  रईं सईं बि कटि जाऊ जू , यनि समळौण देजा आज
  रईं सईं बि कटि जाऊ जू , यनि समळौण देजा आज
  दगड़्या भोळ कख तू कख मी , आखिरी बेर भ्येंटे जा आज
  आखिरी बेर भ्येंटे जा आज . . .
  बगण दे आंख्यूं कू पाणि . . . दगड़्या . . . बगण दे आंख्यूं कू पाणि . . . दगड़्या
  दगड़ू नि रैणू सदानि . . . दगड़्या . . . . दगड़ू नि रैणू सदानि . . .
  तेरु भाग त्वे दगड़ि , मेरु भाग मै दगड़ि
  बोझ हिया कू भुयां बिसैजा , भूलीं बिसरीं छ्वीं बत लैजा
  बोझ हिया कू भुयां बिसैजा , भूलीं बिसरीं छ्वीं बत लैजा
  औ दगड़्या सुख दुख बांटि ल्योला , जिकुड़ी अदला बदली कैजा
  जिकुड़ी अदला बदली कैजा . . .
  दुख से हार नि मानि दगड़्या . . . दुख से हार नि मानि दगड़्या . . .
  दगड़ू नि रैणू सदानि . . . दगड़्या . . . . दगड़ू नि रैणू सदानि . . .
  तेरु भाग त्वे दगड़ि , मेरु भाग मै दगड़ि ।
  
  भानु भौंपेलो
  हिंडवाणी कोट मा रन्दो1 छयो2 हंसा हिंडवाण ,
  वो त होलो अनमातो3 धनमातो4
  जैकी बार5 छन तिवारी , बत्तीस नीमदरी6 ,
  मट्टी जसो अन्न होलो , ढुंग्यों7 जसो धन ,
  बार छन बेटा जैका , अठार छन नाती ।
  तब हिण्डवाणी कोट मा पड़े , बार बरस को अकाल ,
  देखा बड़ा पेड़ा , न लायान भूक ,
  छोटा न पड्यान दूख ।
  हिण्डवाणी कोट मा , कनी तराइ8 मचीगे ,
  रोन्दा छन , बराँदा9 भूखन नौना ,
  देखीदेखीक , जिकुड़ी चिरेन्दी ।
  बत्तीसू कुटूम तैकू , भूखन चचलाण10 लैगे ,
  बड़ो आदमी छयो , हंसा हिण्डवाण ,
  वैकू शरम ऐगे , अपणा आँसू पीगे ।
  कै मू अपणी , विपता कया लाण ,
  कै मू मैंन अब , मांगणक जाण ?
  विता का दिनू , अपणा भी होंदा पराया ।
  गाडे़11 वैन तब , खोड12 की लगोठी13 ,
  मिठो जैर14 डाली , दिने बत्तीस कुटुम ।
  तब बत्तीसों कुटुम , वैको स्वर्गवास ह्वैगे ,
  अफू भी ढकी गै राजा , तिवारी का अडासा15 ।
  वे को बैटा भानू , मामाकोट छयो जायँ
  तब लौटी आये , हिण्डवाणी कोट मा ,
  सूनो चौक देखे वैन , सूनकार तिवारी ,
  घूमद ऊं बार तिवारियों , बाईस निमदारियों ,
  तब देखीन वैन , अपणू बत्तीसों कुटम
  जागू16 जागू मू मरियूं ।
  तब चाखुड़ी17 सी रीटदो18 , भानू भौपेलो ,
  रौंदू छ बराँदू , कपाल फोड़ीफोड़ी ।
  कै मा नी सुणाँद , बदनामी की डर ,
  लोक बोलला , रजा की कुटमदारी , भूखन मरी गए ।
  शरम को मारो छौ वो , विपता को हारो ,
  बत्तीस कुटम को वैन , एकू भारो लगाये ,
  तब लीगे ऊं रविछाला19 मुंग ।
  चिता बणाई वैन , अपणी जिकुड़ी
  सल मा जगदी देखे फूकेन्दी ।
  तब चिता कों राखो लीक , भानु भौपेलो ,
  ऐगे हिण्डवाणी कोट माँग
  सूनी तिवारी वै , तब खाण औन्दीन ,
  तब बोल्द वो , भानू भौंपेलो :
  मैंन यख रैक , क्या त करण ?
  तब उतान्याँ वैन , राजों का कपड़ा ,
  बणाये मालू20 की झगली , मालू की टोपली21 ,
  छोड़याली तब वैन , हिण्डवाणी कोट ।
  तब राजपाट छोड़ीक , शैरू 22 शैरू घूमद ,
  एक शैर छोड़ी राजा , दूसरा शैर जान्द
  दूसरा शेर छोड़ी , तीसरा चौथा शेर जान्द ।
  छठा शेर मा जाँद , कालूनी कोट मा ,
  कालूनी कोट मा , रन्दो छयो सजू कलूनी ।
  तब सजु कलूनी मा , भानू जदेऊ23 लगौद ,
  रजा तेरी बलया जौलू , मैं छऊँ गरीब छोरा ,
  गरीब छोरा छऊँ , मैं नौकर धन्याल ।
  छारा , नौकर धरलू , तिन तनखा क्या लेण ?
  गरीब छोरा छऊँ , रोटी दियान कपड़ा ।
  तउ सोचदू सजू , अछू नौकर मिले ,
  त्वई लैख24 काम , डाँडू की मरूडी25 हमारी ,
  डाँडों की करूड़ी , घास काटण की नौकरी ।
  तब फेंक्याले वैन , मालू की झूली टोपली ,
  सजून दिन्या , फट्यांपुराणा बस्तर ।
  तब सामल पांजायाले , बतैले डाँडा को बाटो ,
  वे डाँडा मरूड़ी बैठा , घास काटण ।
  तब भानु भौपेलो गैगे , वीं डाँडा मरोड़ी ,
  सजू कलूनी की छई , एक नोनी अमरावती ,
  नोनी अमरावती , छई सुघर तरुणी ।
  वींन देखे , छोरा एक औन्द , तब बोदे :
  मैंन पैले बोल्याले , छोरा आँगण छूत न करी ।
  मैं तेरा ब्वई26 बुवान27 , नौकर भेजेऊँ ,
  ई डाँडा मरूड़ी , मैन घास काटण ।
  तू अबी लोटी जा , धसेर छोरा ,
  यख मर्द का नौं28 , माखो29 नी औन्दी ।
  वा ज्योंज्यों ना करदी , छोरा अगाड़ी औन्दो ,
  तब अमरावती , भौत गुस्सा ऐगे ;
  न औ न औ छोरा , मैं आज
  चाँदू30 बेन्दू31 बेलों32 मू , तेरी श्किार खेलौण ।
  वा ज्योंज्यों ना करदी , छोरा अगाड़ी औन्दो
  कैको होलो यो , निरभागी छोरा ,
  कै अभागी माँ की , होली कोख सूनी ?
  तब चढ़े वीं , सिंहणी को रोष
  खोल्या वींन , चाँदू बेन्दू बेला ।
  लम्बालम्बा सिंग छा ऊँका , बड़ा बड़ा आँखा ,
  पड़ी गेन वो , वैकी धाद33 ।
  दौड़दो छ दौड़दो छोरा , विपता को मारो ,
  तब एक बिरछ , मारदो अंग्वाल ।
  इना छया , चाँदू बेन्दू बेला
  वै बिरछ सणी , जड़ उखाड़ कर्ण लैग्या ।
  तब छोरा तै चढ़ी , छैत्री को जोश ,
  सची होलू मैं हिंडवाण वंश को जायो ,
  एक ही मुठीन चाँदू बेन्दू फोत34 होई जान ।
  तब एक एक , मुठ्यों मा ही
  वैन चाँदू बेन्दू , चित्त करीया लौन ।
  हकदक रैगे तब , अमरावती रौतेली ,
  यो छोरा होलू , मालू35 मा को माल ।
  तब पूछदी वा , नौं गौं छोरा को ,
  हे छोरी मैं छऊँ , हिंडवाणी कोट को रौतेलो ,
  हंसा हिण्डवाड को बेटा , छऊँ मैं भानु भौपेलो ।
  किस्मत को मारो छऊँ , बिता को हारो ,
  आज बण्यू छऊँ , तेरो घास काटदारो ।
  तब बोदे राणी अमरावती
  राजों कू रोतूलू होलू तू , पर मैं
  
  मंगलाचार मंगलाचार बड़ा सरकार बड़ा दरबार
  मंगलाचार मंगलाचार बड़ा सरकार बड़ा दरबार ।
  राज मुहल्ली राज मुसद्दी , जुगजुग जीवै राजाधिराज ।
  माराज बोलाँदा बद्रीनाथ जै जै कार जै जै कार
  पूरबी पच्छिम घाट को राज बड़े ,
  उत्तरी दक्षिणी घाट को राज बढ़े ,
  बेटी बेटान को राज बढ़े नाती पूतान को राज बढ़े ,
  कुल का दिव्वा सब पर नेह करे ,
  दाता धाता गुण से भरपूर करे ,
  ग्यानी पंडित सदा गरीब रये , छत्री का हथ रच्छा को सस्त्र रये ,
  मूसा1 घाँड2 पैरावै दुलाँ3 बैठे , कागा घाँड पैरावे देस फिरे ,
  घुंड घुंडौ4 की दाल , कमर कमर5 को भात ,
  चक्खल चक्खल6 जागिर माँ ,
  जै सिरी7 ठाकरो जै जै कार सामन्या8 ठाकरो सामन्या सा ।
  
  तिलू रौतेली
  ओ काँडा1 को कौतिक2 उन्यो3 ,
  ओ तिलू कौतिक जौला4 ।
  धका धैं धैं तिलू रौतेली धका धैं धैं ।
  द्वी वीर मेरा रणशूर ह्वेन ,
  भगतू5 पतर को बदलो लेक कौतिक खेलला ,
  धका धैं धैं तिलू रौतेली धका धैं धैं ।
  अहो रणशूर बाजा बजी गेन रौतेली धका धैं धैं ।
  बोइयों को दूध तुम रणखेतू बतावा धका धैं . . . ।
  तीलू रौंतेली ब्वादा रणसाज सजावा धका . . . ।
  ईजा6 मैंण यू बीरु टीका लगावा , साज सजावा धका . . . ।
  मैं तीलू बोलूद जौंका भाई होला , जौकी बैण होला ,
  ओ रणखेतू जाला धका धैं धैं ।
  बल्लू7 पहरी तू मुल्क जाईक धाई लगादे धका . . . ।
  वीरौं की भ्रकुटी तनीगे धका . . . ।
  तील रौतेली धका धैं धैं ।
  ओ अब बढ़ो सलाण नाचण लाग धका . . . ।
  अब नई ज्वानी आइगे धका . . . ।
  बेलू देवकी द्वी संग चलीगै धका . . . ।
  ओ खैरागढ़ मा जुद्ध लगी गै धका . . . ।
  खडकू रौत तख मरीगे धका धैं धैं ।
  तोलू रौतेली धका धैं धैं ।
  ओ काँडा को कौतिक उरो धका . . . ।
  तिलू रौतेली तुम पुराण हथियार पुजावा धका . . . ।
  अपनी ढाल कटार तलवार सजावा धका . . . ।
  घमडू की हुड़की बजणी बैठे धका . . . ।
  ओ रणशूरसाज सजीक आगे तीतू रौतेली धका . . . ।
  दीवा को उस्टानकर याल धका . . . ।
  रण जीति घर आइक गाडूलो छत्तर रे ।
  धका धैं धैं तोलू रौतेली धका धैं धैं ।
  पहुँची गैतीलू8 टकोली भौन धका . . . ।
  यख विद्वा कत्यूरो मारियल धका . . . ।
  तब तीलू पहुँचीगै सल्ड महादेव ।
  ओ सिगनी शार्दुला धका . . . ।
  शार्दुला तीलु अब बढ़ीगै भिलण भौन ।
  धका धैं धैं तीलू रौतेलो धका . . . ।
  यख कख मारी कै की बढ़ोगै चौखटिया9 देघाट10 धका . . . ।
  विजय मिल पर तीलू घिरीधै धकाः ,
  बेल्लू देवकी रणखेतूमा यखी काम ऐन ।
  इतना माँ शिब्बू पोखरियाल मदद लेक आइग धका . . . ।
  जब शार्दुला लड़द लड़द पहुँची कालिंका खाल
  सराईखेत आइगै घमसाण युद्ध धका . . . ।
  सार्दुला की मार से कत्यूरा रण छोडी भागीगे धका . . . ।
  यू कत्यरौं क खन से तर्पण देईक कौंतिक खेललो धका . . . ।
  रणभूत पितरों को कख तर्पण दिऊला धका . . . ।
  यख शीब पोखरियाल तर्पण देण लग्ये धका . . . ।
  सराईखेत नाम तभी से पड़ा धका . . .
  यो कौतिग तलवारियों को हालो धका . . . ।
  ये ताई खेलल मर्दाना मस्ताना रणबांकुर ज्वान धका . . . ।
  सरदार चला तुम रणखेत चला तुम धका . . . ।
  धका धैं धैं तिलू रौतेली धका . . . ।
  ओ रणसिघा रणभेरी , नगाड़ा बजीगै धका . . . ।
  ओ शिबू ब्वाडा तर्पण करण खैरागढ़ धका . . . ।
  अब शार्दुला पहुँची गै खैरागढ़ धका ।
  यह जीत कत्यूरा मारी राजुला जैरौतेली आगे बढ़ोगे . . . ।
  रणजीति सिंघनी दुबाटा मा नाणलग्ये धका . . . ।
  रामू रजवार घात पाइगै धका . . . ।
  राजूला त रणचण्डी छई अपणो काम कैकी नाम धरीगे ।
  कौतिका जाईक खेलणों छयो खेली याल ,
  याद तौं की जुग जुग रहली धका धैं धैं ।
  तू साक्षी रैली खाटली की देवी ,
  ओ तू साक्षी रैलो पंच पाल देव ।
  कालिका की देवी , लंगूरिया भैरो ,
  तड़ासर देव , अमर तीलु सिंगनी शार्दुला ,
  जब तक भूमि , सूरज आसमान ,
  तीलू रौतेली की तब तक याद रैली ,
  धका धैं धैं तीलू रौतेली धका धैं धैं ।
  
  विरह
  आयो चैतर मास , सुणा दौं मेरी ले सास
  वणवणूडें1 सबी मौली2 गैन , चीटें3 मौली गैन घास
  स्वामी मेरो परदेस गै तो , द्वी तीन होई गैन मास
  अज्यूं4 तई5 कुछ सुणी6 निमणी , ज्यूं7 को ह्वेगे उत्पास8
  जौंका स्वामी घरू छन , तौंको होयुं छ विलास
  रंगविरंगे चादरे ओढ़ीओढ़ी , अड़ोसपड़ौस सुहास ।
  
  ऐजा अगनी मेरा मातलोक
  ऐजा अगनी1 मेरा मातलोक2 , मेरा मातलोक
  त्वै बिना , अगनी , ब्रह्मा , भूखो रैगे , ब्रह्मा भूखे रैगे
  कनु3 कैकि औंलू , कनु कैकि ओलू , तेरा मातलोक
  तेरा मातलोक यो बुरो अत्याचार , यो बुरो अत्याचार
  क्या होलो अगनी बड़ो अत्याचार , बुरो अत्याचार
  मायाधीया4 मायाधीया ऊजोपैंछों5
  बेटाबाबू को लेखोजोखो6
  ब्वारी7 ह्वै की सासू अड़ाली8
  नौनो9 ह्वै का बाबू पढ़ालो
  नगरी का लोको10 नगरी का लोको तै मातलोक ।
  मी11 तैं लत्याला12 थक थूकाला ,
  कनु कैकि औलो , कनु कैकि ओलो ते मातलोक ?
  तुमारा लोक मा बढ़ो अत्याचार
  तुमारा लोक को तुमारा लोक को खोटो चलण13 ।
  ऐजा अगनी ऐजा अगनो मेरा मातलोक ,
  त्वै बिना अगनी ब्रह्मा भूखो रैगे ।
  
  मुखड़ी को रंग कनो!
  सिर धौंपेली1 लटकाई कनी ,
  काला सर्प की केंचुली जनौ
  सिन्दूर से भरी माँग कनी ,
  नथूली मा गड़ी नगीना जनी ।
  सी आँखी सरमीली कनी ,
  डाँडू मा खिली बुराँसी जनी ।
  मुखड़ी को रंग कनो ?
  बाला सूरज को रंग जनो
  ओंठू का बीच दाँतुड़ी कनी ,
  गठ्यांई2 भोत्यों माल जनी
  स्वर मा मिठास कनी ?
  डाँड्यो वासदी हिलाँस3 जनी
  
  सदेई
  जाड़ो तसिगे1 प्रकृति बिजिगे2 ,
  पशु वा पंछी सभी जी गयेन ।
  जाड़ान जो सुन्न न होई गै तो ,
  स्यो बौड़ि3 गे ल्वै रस सार प्राण ।
  डाली व बोटी वण व वणोंदी ,
  निर्लज्ज जाड़ान करेति नांगी ।
  अनेक पैरया ालेन अब रंग की ,
  बसन्त का स्वागत कत साड़ी ।
  गाड4 गधेरा5 अर पंछी पौन ,
  छया जो जाड़न सुन्न होया ।
  कर्ण बसे कोलाहल लगि गैन ,
  खुशी बसन्त की मनौण लैन ।
  शरीरो कलेजा पहुँचौंण रायावायु ,
  स्या घैंत स्वाणी6 अब लागदे छ ।
  सुगन्ध फूल7 दगड़े मिलीक ,
  अमृत पिलाई पुलकौंद पौन ।
  सफेद रत्ता8 , पिंगला व नीला ,
  भांति व भांति छन फल फूल्या ।
  समीन्न यून प्रकृति पुरुष सी ,
  सजाई दीने रति रंग भूमि ।
  कुलूड़ि भि फूलि अर फ्यू ली फूली ,
  गयेन फूली वण वो वणोंदी ।
  गुलाब फूल्यों अर कूजों फूल्यो ,
  फूली गयेन लगुले9 व झाड़ी ।
  आरु , घिंघार अर आम डाले ,
  निम्बू नारंगी भित फूलि गैन ।
  चम्पाभि , पाईभि चमेलि फूलि ,
  बुरांस घारूँ मंग अंचि फूल्यों ।
  सिलंग फली सब ठौर फूली ,
  गईन फूटि कलि कोंपलें भी ।
  क्या घर क्या बोण10 सभी जगौं मां ,
  सिलंग की बास सुवास फैली च ।
  छन रंग नया ताजा अर रंग नाना ,
  सुवास नाचा अर गीत नाना ।
  अनेक नाना विधि का न स्येन ,
  वि दिखेंद , सूंघेंद , सुणोंद जा ना ।
  गीतु सुरिला छन पंछी गाणा ,
  वीं कोकिला की पर प्यारि थक ।
  सुणोंद चारू दिशि दूरुदूरु ,
  दुखौंद ज्यू कू सहदेई कोछ ।
  पंछी तु गाला छई मास ओरे ,
  चेड़ो11 कफू12 बासलो चैत मास
  सिलंग डाली पर फ्यूँलि गाली ,
  ना पास केकु ज्युकड़ी13 झुरौंद ।
  हल्या रयों मां छन मस्त रौंकणा ,
  पाख्यों घस्यारे छन गीत गाणी ।
  लगादू भौणे छन गीतू मांगे ,
  स्वालू जवाब हुह्रौंण लागी ।
  रैबार14 रै पार हिलांस15 प्यारी ,
  कूकू करी कूकद लवि कूकू ।
  झणन्यालि गैरीछ गदरियों मां ,
  स्या म्योलड़ी भी कना गीत गाणी ।
  भौंरा छया जो सुनसान ब्याले ,
  स्ये आज फुलूफुल मांन गुजराण ।
  यैं फुल की केशरी फुल वै मां ,
  लिजाण लाग्यां छन स्वार्थि भौंरा
  इनी निराली अर भांति भांति ,
  छ काम होणु प्रकृति पुरुष को ।
  सृष्टि छ सारी उत्सौव मनोणी ,
  खुशी मनौणी खिलखील हंसणी ।
  बसन्त ए मा रज तालबात ,
  आयुँ छ गर्भाषय वीजु मांगे ।
  जणन कु जन्तुजननी जनक को ,
  छ जगजोड्यूँ जजग मांग गां तां ।
  सिलंग नीस16 सहदेई बैठी ,
  सुणणी छ देखणी बण की बहार ।
  सैं मैलि डाली मुं सदानि औंदे ,
  खुदेड़ सैदी खुद बिसरौण ।
  सैदी कु औदे जब याद मैतै ,
  दगड्17 याणियों की भि छ याद औंदा ।
  वणू वणोंडो कि भि याद औंद ,
  धारू व गाडू कि भि याद औंदा ।
  चौंरी18 माँ बेठी च खुदेड़ सैदी ,
  बौली सी होई खुद से सदेई ।
  चड़ी सी रोटी भोर भरि ज्यू स्या रोंदे ,
  इना इना वैन सुबैन बोदे ।
  हे ऊँचि डांडयों19 तू नीसी20 आवा ,
  धणी कुलांयों21 तु छांटि जावा ।
  मैं ते दगीं छ खुद22 , मैतुड़ा23 की ,
  बाबाजी को देखण देश देवा ।
  मैतअकि मेरी तु पौन24 प्यारी ,
  सुणों त रैबार25 तु मां को मेरी ।
  गाडूगदअन्यों26 व हिलांस27 कफ्फू ,
  मेतअका मेरा तुम गीत गावा ।
  वारअ ऋतु बौड़लि28 बार मास ,
  आली व जाली जनि दाई29 फेरो ।
  आई निजाई निरभाग मैं कू ,
  क्वी मी नि आई ऋतु मेरी दात30 ।
  बसन्त मैना ासब का त माई ,
  मेटेंण आला वहिण्यों कु अपणी ।
  दीदीभुलीमिलीक गीत गालो ,
  गला लगाली खुद विसराली ।
  मैत्यों कि भेजी कपड़ों की छाल ,
  पैलीं विसाली कनु से मिजाज ।
  लड्यालि31 मेरो कुई माई होंदो ,
  कलेऊ लौंदो व दुरौंदो पैणा32 ।
  लठ्यालि होलो निरमाग मै त ,
  पीठी नि की होयन माईवैणा ।
  करीं पछिंण्डि छऊँ धौलि33 पार ,
  गाऊ विदेशी , अर दूर देश ।
  जवान ह्वै गयूं , लड़कालि34 भी गयूं ,
  मेरी करी नी कैन खबर न सार ।
  मैतअकि देवी छऊँ , झालीमाली ,
  मेरी सुणियाल विपत्ति भारी ।
  दियाल मैंकु इक भाई प्यारो ,
  देखीक जैकु खुद बिसरौं में ।
  भाई की मुखड़ी जब देखि लेंदो ,
  होंदो सुफल जीवन यो त मेरो ।
  मैं कूत नी छ कुछ और इच्छा ,
  समान भाई नोछ , और नी छ की भी ।
  देली तु जो यो वर आज मैंकू ,
  मैं देउलो त्वै सरवाच देवी ।
  जो भाई होलो तो अठ्वाड़ धूलो ,
  पंडौङ नचौलो अर जात धू लो ।
  खोंदू अभी नितर प्राण अपणों ,
  सहाय ह्वै जा दुर्गाभवानी ।
  देवी भवानी जननी जगत की ,
  प्रसन्न होंदे वर तैंकु देंदे ।
  होलो सदेउ इक भाई तेरो ,
  बड़ो प्रतापी मिललो वो त्वैकू ।
  आकाशवाणी इन वीं न सुणी ,
  सुपनों छ यो या भरमौंणु की मैं ।
  या मेरी होली कुल इष्ट देवी ,
  दन्दौल35 नाना बिधि कर्दी मनमां ।
  गई सदेई जब सांझ होये ,
  सिलंग डालि सणी भेंट देण ।
  धर्दी छ वा धीरज शांत होंदें ,
  लगदे छ धन्धें पर स्थान धरका ।
  
  गौं गौं पंचायत करा, अर सुधारा पाणी जी
  गौं गौं पंचायत करा , अर सुधारा पाणी जी ,
  सुख से उठलीबठली , राणीबौराणी जी ।
  न करा मुकदमा भायों , करा आपस मा मेल जी ,
  कोर्ट माँ पड्यां रला , बेचला लोणतेल जी ।
  अच्छो काम करा भायों , नी खेलणू जुवा जी ,
  गलीगल्यों पड्यां रला , बोलला बोई बुबा जी ।
  पंचू मा जैक बोला , घूस जरा नी खाणी जी ,
  सहीसही निसाब कर्णू , बालबच्चों जाणी जी ।
  अपणी छ खेती , अपणू छ राज जी ,
  मेल से रणो भाई , आजाद आज जी ।
  डाली बोटी लगावा , वणा बग्वान जी ,
  जागू जागू मोटर पौंछा , देवा श्रमदान जी ।
  
  तुम द्यावता
  तुम द्यावता मीं दासी ,
  तुम रोज रोज सोदा1 होन्दा ,
  मी होन्दी जान्दी बासी ।
  तुम राली मां घाँडी
  तुम दिप्प हिरेन्दो जै मुखनी
  मी काँचे च्ची हाँडी ।
  तुम स्वाती मीं चोली ,
  तुम पूर्ण रूप छाँ भंडारा ,
  मीं रोज तिसाली लोली ।
  तुम पराण मी काया ,
  तुम योगी छा उच्च विरागी ,
  मीं धूल भरा छौं माया ।
  तुम डाली मीं दाणी ,
  तुम जीवन का , नव अंकुरा ,
  मीं छौं रस वालो पाणी
  तुम गौं स्वरूप मीं तैलो
  तुम अपराध्यूँ की छिमा छयाँ
  मीं बगत बगत को गैलो ।
  
  आई गैन रितु बौड़ी, दाँई जसो फेरो
  आई गैन रितु बौड़ी , दाँई1 जसो फेरो2 ,
  फूली गैन बण बीच , ग्वीराल बुराँस
  झपन्याली3 डाल्यों मा , घूघती4 धूरली ,
  गैरीगैरी5 मा , म्योलड़ी बोलली
  उचि उचि डाँड्यों मा , कफू वासलो ।
  मौलली भाँति भाँति की फुलेर डाले
  गेऊँजौ की सारी6 , सैरीं7 पिंगली ह्वैन ,
  राडा की रडवाड़ियों मा , मारी रुणाली
  डाँडी काँठी गूँज , ग्वेरू की मुरल्योंन8 ,
  गौं की नौनी स्ये , गीत वसंती गाली ।
  जौं की ब्वई9 होली , मैतुड़ा10 बुलाली ,
  मेरी जिकुड़ी मा ब्वै , कुयेड़ीसी लौंकी ।
  
  सूरज कौंल (सूरज कुँवर)
  एक दिन कुंवर त्वैक1 , राति का बीखैमा2 ,
  नागू का सूरजू बाला , सुपीनो ह्वै गये ।
  राति हैवै थोड़ा त्वीन , स्वोंणो जम्पे भौत ,
  पौछिगे सूरजू , जैकी ताता लूहागढ़ ।
  सुपीना मा देखे तिन राणी जोत माला ,
  देख्याले सूरजू तिन , राणी को बंगला ।
  जै राणी को होलो आज ठैठाई को रंग ,
  सुतरी3 पलंग जैं को नेलू झमकार ।
  कवासुली4 सेज जैंको धावणिया घांड ,
  हिया च सुरीज5 जैंको पीठी चंदरमा ।
  कमरी दिखेंद जैंकी कुमाली सी ठांणा ,
  बिणोटी दिखेंद जैंकी डांडा सी चुडीणा ।
  सिंदोली6 दिखेंद जैकि धौली7 जैसो फाट8 ,
  फिलीरी दिखेद जैकि धोबी सी मुंदरी ,
  नाकुणी दिखेंद जैंकि खडक सी धार ,
  ओठणी दिखेंद जैकि दालिमा सी फूल ,
  दांतुणी दिखेंदी जैकि जाई जैसी कली ।
  बैठायो को रंग तै को कोठायँ टूटद ,
  सोवन9 सिन्वाणी10 जैकी रूपा11 की पैद्धाणी12 ।
  रांड की जोतरा देंदा जलमू की बोली ,
  तु हवेलू कुंवर सांचू सिंहणी सपूत ,
  तू ऐल्यो कंवर मेरा ताता लूहा गढ़ ।
  सिंहणी को ह्वैलो ऐलो ये बांका भोटंत ,
  स्यालणी13 को ह्वेलो रैल्यो भीमली बजार ।
  नौ दिन नौ राति बाला गिजनारै गये ,
  नौ लाख कैतुरी कौल धाम झअल एगे ।
  धाम झअल येगे बेटा सभा सुन्न रैगे ,
  चचड़ैकी14 उठीकौल बवरैकी15 बीज ।
  जाग दो ह्वे जांदी हे नाग सुरीज ।
  जागदो ह्वे गये बाला कांटो को सुरीज ।
  तेरि जिया16 नागीण बाला धावड़ी17 लगौंदा ।
  किलैकी सुरजू बेटा कछड़ी नी औन्दो ,
  किलैकी सूरजू आज ठउ नी जिमदो ।
  नौ दिन ह्वेगैना मैंन सूरजू नि देख्यो ,
  कागई सूरजू मेरा यकुला येकन्तू ।
  त्वी बिना कुंवर तेरी भीमली सुन्न ह्वेगी ।
  तेरी भुली सूरजी त्वे धावड़ी लगौंदा ,
  त्वीकुणी सूरज कनी उनिन्दा पड़ी च ।
  घाम झअल यैगे बेटा , सभा सुन्न ह्वेगे ।
  चचडैकि उठी कौल बवरैकि बीजे ।
  ऐगये सूरजू कौल नौरंगी तिवारी ।
  मैं सणी जिया ब्वै आज सुपीनो ह्वेगे ,
  सुपीन मा देखे मैंन राणी जोतमाला
  मैंन जाणा इजा वे ताता लूहागढ़ ।
  रांड की जोतरा देंदा , जलमू की बोली ,
  सिहणीं को ह्वेली ऐली ताता लूहागढ़ ।
  स्यालणी को ह्वैलो रैलो भिमली बाजार ।
  क्वी सोरो18 जांचदो वैकू बांटबांटी देन्दो ।
  क्वी बैरी जांचदो मीकू हत्यारा भीड़ देन्दू ।
  तिरया को जांचणो मीकू मारणो ह्वे गयी ।
  मोरणो ह्वे जाना जिया जोतरा का बाना ।
  भौंकुछ ह्वे जाना मैंन जाणा लूहागढ़
  कित19 लेलो जोतरा इजा किन रौलो नाटो20 ,
  ह्वेगैना जिया ब्वे मेरा बांही का बचन ।
  त्वेतई जिया ब्वै बाला , बुझौणी बुझौंद ,
  नि जाणों कुंवर मेरा बैरा का भकौंणा ,
  निल्हौणो सूरजू तिन जोतरा को भामों ।
  नि जाणो सूरजू बाला ताता लूहागढ़ ।
  तू छई कुंवर मेरो इकलो यकन्तो
  तु छई कुंवर मेरो कांठा सि सूरज ।
  तू छई कुंवर मेरो चन्दन सि गेंद ,
  तू छई कुंवर बाला पालिंगा सि गेंद ।
  तू ह्वेलू सूरजू मेरा धार्णिया सि ठुंसू ।
  तेरो बाबू गैछो21 बेटा घर बौड़ी22 नि होये ,
  तेरो दादो गैछो बेटा बौड़ी कि निआयो ,
  जो गैना भोटन्त बेटा बौड़ी23 की नि आयो ,
  तेरो दिदा24 बरमी रैगे बरमी डुग्यूँ पर ।
  तेरी तिल्लू25 बाखारि26 बेटा छटपट छ्यूंदा27 ,
  मान्याल कुंवर त्वेकु असगुन ह्वेगे ।
  हून्दी मऊ कु बेटा कांदली नि हून्दी ,
  
  हिलाँसी
  आज हिलाँसी1 बड़ी सबेरी ,
  कख2 से तु उड़िकी चलि आई ?
  बाटु3 भुलीं या मेरा घर से ,
  रैबारू4 बणिकी तैं आई
  औन्दी5 छै चुप कैकी औन्दी ,
  किलै6 सुणाई अपणी बोली ?
  आज अणमणो7 छौं दिनभर मैं ,
  लगीं छ मन पर भारी गोली ।
  2 .
  भुलन बैठि छौं जब सब कुछ ,
  मैं बिसराई खुद8 तिन बौड़ाये9 ।
  बच्चौं की प्यारा सजनू की
  तरफ किलै सुरता10 दौड़ाये ?
  बोलबोल प्यारा पहाड़ से
  क्याक्या खबर अरी तू लाई ?
  एकएक करिकी तैं सुणऊ
  वख11 की सब बातैं मैं थाई12 ।
  3 .
  अजौं13 रयों14 छौ कि सूखिगे
  गदनौं15 को सेल्वाणी16 पाणी ?
  डालीबुटली17 मौलि18 गैन क्या
  कतनि19 होइने आमू की दाणी20 ?
  दुफरा21 मा अब बजौन्द की ना
  अलगोजा क्वी उलारु22 पराणी23 ?
  ग्वैर24 गोरु माल्ही जाँदान क्या
  तुमड़ों25 पर लटकैकी पाणी ?
  4 .
  हौर26 सुणो तू मेरा घर पर आई
  छै क्या कुछ बिपता27 सी ?
  म्यरी28 सैंजड्ा29 देखि होली तिन30
  छाई ह्वली जैं31 परैं उदासी ।
  रोज लोगु की नजर बचैकी
  ह्वली बगौणी32 ज्वा33 द्वी आँसू ।
  जाणदू छौं म्यरी हिलाँसी
  प्राण च वीं34 को भारी क्वाँसू35 ।
  5 .
  हाल बतैकी झटपट उड़िजा ,
  बात बतैदे सारा घर की ।
  निर्दय छन यख पकड़ि लेन्दान ,
  ये बात होईं या भारी डर की ।
  उड़ जा तू अपणी डाँड्यूँ36 मा ,
  पे गंगा को ठंडो पाणी ।
  फेर37 ना ऐ38 यख ना तू बोली ,
  होण दे मेरो निठुरो पराणी ।
  6 .
  यख को क्या रैबार39 ल्हि जैली ,
  कैदी छौं कुछ बोलि नि सकदू ।
  बन्धन से ज्यादा दुनियाँ मा ,
  हैको40 कुछ दुख होइ नि सकदू ।
  ये बन्धन तोड़णू कू तैं ही ,
  ये सब दुख सन41 मैं सहणू छौं ।
  भूखप्यास गर्मीसर्दी को ,
  कष्ट भूलि की भी रहणू छौं ।
  7 .
  पर जरूर तू इथगा42 बोली ,
  बड़ो सुखी छौं याद ना कैने ।
  औलो43औलो ईं आशा पर ,
  अपणा मन ब्यलमाई44 रैने ।
  घबड़ाई की कुछ नी होन्दो ,
  कटदी जाला यख का ये दिन ।
  जनु कुछ भी हँसदो रोन्दो ।
  
  निरंकार
  ओंकारं सतगुरू प्रसाद ,
  प्रथमे ओंकार , ओंकार से फोंकार ,
  फोंकार से वायु , वायु से विषंदरी1 ,
  विषंदरी से पाणी , पाणी से कमल ,
  कमल से ब्रह्मा पैदा होइगे ।
  गुसैं2 को तब देव ध्यान लैगे ,
  जल का सागरू मा तब गुसैं जी न ,
  सृष्टि रच्याले ।
  तब देन्दो गुसैं ब्रह्मा का पास
  चार वेद चौद शास्तर , अठार पुराण ,
  चौबीस गायत्री ।
  सुबेर पढद बरमा , स्याम भूली जांद ।
  अठासी हजार वर्ष तब ब्रह्मा ,
  नाभि कमल मारैक वेद पढ़दो ।
  तब चारवेद , अठार पुराण , चौबीस गायत्री
  वैका कंठ मा आइ गैन ।
  वे ब्रह्मज्ञानी तब गर्व बढ़ी गये
  वेद शास्त्रों को धनी होईग्यूं ,
  मेरा अग्वाड़ी कैन होण ?
  मैं छऊँ ब्रह्मा सृष्टि को धनी ।
  तब चले ब्रह्मा गरुड़ का रस्ता ,
  पंचनाम देवतो की गरूड़3 मा सभा लगीं होली
  बूढ़ा4 केदार की जगा बीरीं होली ।
  सबूक न्यूतो दियो वैन गसांई नी न्यतो ।
  वे जोगी कू हमन जम्मानी न्यूतण ,
  स्यो त डोमाणा5 खै औंद , स्यो त कनो जोगी होलो
  तब पूछदो ब्रह्माकु होलो भगत ।
  नारद करद छयो गंगा माई की सेवा ।
  पैलो भगत होलू कबीर कमाल तब को भगत होलू
  तब को भगत होलू रैदास चमार
  बार वर्ष की धुनी वैकी पूरी ह्वै गए ।
  तब पैटदू ब्रह्मा गंगा माई का पास
  तुम जाणा छया ब्रह्मा , गंगा माई का दरसन
  मेरी भेंट भी लिजावा , माई कू देण
  एक पैसा दिन्यो वेन ब्रह्मा का पास ,
  तब झिझड़ांद ब्रह्मायो रेदास चमार
  कनकैक6 लिजौजू7 ये की भेंट ?
  तब बोलदो रैदास भगत
  मेरी भेट कू ब्रह्मा , गंगा माई हाथ पसारली ,
  मेरी भेंट कू ब्रह्मा , गंगा माई वाच8 गाडली9
  चली गये ब्रह्मा तब गंगा माई का पास ,
  नहायेधोये ब्रह्मा , छाला10 खड़ो होई गये :
  धावू11 मारे वैन , गंगा न वाच12 नी गाड़ी ।
  तब उदास ह्वैगे ब्रह्मा , घर बौड़ीक13 आए ,
  रैदास की भेंट वो भूली गए
  अथवाट आये ब्रह्मा ओखा फूटी गैन ,
  गंगा माई जयें देखद , आंखा खुली जांदन
  तब याद आये ब्रह्मा रैदास की भेंट
  धौबी तब धों गया माई का छाला
  रैदास की भेट छ दीनी या माई ।
  रैदास को नौ सूणीक तब ,
  गंगा माई न वाच दियाले ।
  रैदास होलो मेरो पियांरो भगत
  एक शोभनी14 कंकण गंगा माईन गाडयो
  ब्रह्मा मेरी ई समूण15 तू रैदास देई
  ब्रह्मा कामन कपट ऐगे , लोभ धमीरो ,
  यो शोभनी कंकण होलू मेरी नौनी16 जुगन17
  तब रैदास का घर का घाटा
  ब्रह्मा लौटीक नी औंदो
  पर जै भी बाटा जाँद रैदास खड़ो ह्वै जांद
  ब्रह्मा गंगा माई की मैं सम्पूण दीईं होली
  त्वैकू बोल्यूँ रैदास
  व्याखुनी18 दां मैंन तेरा घर औण ।
  सुणदो रैदास तब परफूल19 ह्वैगे ,
  सुबेरी बिटे20 गौंत21 छिड़कंदो ,
  घसदो छ भितरी , लीपदो छ पाली22 ।
  आज मेरा डेरा गंगा माई न औण ।
  वैकू चेला होलू जल कुँडीहीत ,
  जादू मेरा हीत बद्री का बाड़ा , केदार की कोण्यों ,
  ली आवो मैकू अखंड बभूत
  देवतों न सूणे रैदास की बात ,
  जोगी हीत तब पिंजड़ा बन्द करयालें
  इन होलो सत जत को पूरो ,
  जोगी पाखुड़ी23 बणी उड़ी जांदो
  
  देव खितरपाल घड़ी-घड़ी का विघ्न टाल
  देव खितरपाल1 घड़ीघड़ी का विघ्न टाल
  माता महाकाली का जाया2 चंड भैरों3 खितरपाल
  प्रचंड भैरों खितरपाल , काल भैरों खितरपाल
  माता महाकाली का जाया , बूढ़ा महारुद्र का जाया
  
  उठा गढ़वालियों
  उठा गढ़बालियों , अब त समय यो सेण1 को नीछ ।
  तजा यीं मोहनिद्रा कू अजौं तैं जो पड़ीं ही छ ।
  अलो अपणा मुलक की यीं छुटावा दीर्घ निद्रा कु ,
  सिरा का तुम इनी गेहरी खड़ा मां जींन गेर याल्यें ।
  अहो तुम मेर2 त देखा , कभी से लोग जाग्यां छन ,
  जरा सी आंखत खोला कनो अब धाम चमक्यूं छ ।
  पुराणा वीर , व ऋषियों का भला वृतान्त कू देखा ,
  छपाई ऊँ बड़ीं की ही सभी सन्तान तुम भी त ।
  स्वदेशी गीत कू एक दम् गुंजावा स्वर्ग तैं भायों ,
  भला डौंरू कसालू3 की कभी तुम कू कभी नी छ ।
  बजावा ढोलसणसिंघा , सजावा थौल4 कू सारा
  दिखावा देशवीरत्व भरीपूरी सभा बीच ।
  उठाला देश का देवतौं सणी , बांका भडू कू भी ।
  पुकारा जोर से भायों घणा मंडाण5 की बीच ।
  करा प्यारों । करा कुछ त लगा उद्योग मां भायों ,
  किलै तुम सुस्त सा बैठ्यां छया ई और क्या नी छ ?
  करा संकल्प कू सच्चा , भरा अब जोश दिल् मां तुम ,
  अखाड़ा मां वणा तु सिंह गर्जा देश का बीच ।
  प्रचारा धर्म विद्या कू , उड़ावा झूट छल सारा
  फुरावा सर्व गुण शक्त् यों , करा ज्यांमा बड़ाई छ ।
  बजावा सत्य कौ डंका सबू का द्वार पर जैक
  भगावा दुःख दारिण करा शिक्षा भली जोछ ।
  
  तेरो रंग बदल्यूँ च है रे जमाना!
  तेरो रंग बदल्यूँ च है रे जमाना
  दुनिया का देख ढंग , चड्यूँ च कच्चो रंग ।
  भेद भौ कुछ नी च , सब एक समाना
  छै रुप्या को कोट सिलैले तब चलदो बाँगो ,
  जेब मा वेका धेला नी च चुफ्लो वे को नाँगो
  कली होक्का साँदी रख्या , बीड़ी पेन्दा ज्यादा ,
  कोणा पर बीड़ी सुलगै , रजै फुंके आदा
  नौना को भैंसो ब्यायूँ , बुड्या लग्यूँ च सास ,
  ब्वारी करदी सैर फैर , सासू काटदी घास
  सासू कर्दी कूटणी पीसणी ब्वारी ह्वैगे सयाणी ,
  नौनों मू चा को गिलास , बुड्या मू पंज्वाणी ।
  जोंखी मूंडी फुंडू धोली , चिफ्ली करी दाड़ी ,
  घर की जनानीक धोती नी , रंडीक लौंदा साड़ी
  हात पर बीड़ि लीले , गिच्चा पर पान ,
  बुड्या बुड्योंन जोंखी मूंडी , हम भी होन्दा ज्वान
  
  सलौ
  सलौ1 डारि2 ऐ गैना , डालि बोटो खै गैना ।
  फसल पात खै गना , बाजरो खाणो कै गैना ।
  सलौ डारि डाँड्यूं मा बैठी गैन खाड्यूं मा ।
  हात झींकड़ा लीन , सलौ हांकि दीन ।
  काकी पकाली पलेऊ , काला हकाल मलेऊ ।
  भैजी हकालू टोपीन , बौ हटाली धोतीन ।
  उड़द गथ खै गैना , छड़ी सारी कै गैना ।
  भैर देखा बिजोपट , फसल देखा सफाचट ।
  पड़ीं च बाल बच्चों की कनी रोवा रो ,
  हे नौंनों का बुबा जी , सलौ ऐन सलौ ।
  
  आई गेन ॠतु बौड़ी दाईं जनो फेरो, झुमैलो
  आई गेन ऋतु बौड़ी दाई जनो फेरो , झुमैलो
  ऊबा देसी ऊबा जाला , ऊंदा देसी ऊंदा , झुमैलो
  लम्बीलम्बी पुगड़्यों माँ र . . र . शब्द होलो , झुमैलो
  गेहूँ की जौ की सारी पिंग्ली होई गैने , झुमैलो
  गाला गीत वसन्ती गौं का छोरा ही छोरी , झुमैलो
  डांडी काँठी गूँजी ग्येन ग्वैरू को गितूना , झुमैलो
  छोटी नौनानौनी मिलि देल्यूँ फूल चढ़ाला , झुमैलो
  जौं का भाई रला देला टालु की अँगूड़ी , झुमैलो
  मैतु बैण्युँ कु अप्णी बोलौला चेत मैना , झुमैलो
  भावार्थ
  ' वसन्त ऋतु लौट आई , फसल माँड़ते समय बैलों के चक्कर के समान , झुमैलो
  ऊपर देश वाले ऊपर जाएंगे , नीचे देश वाले नीचे , झुमैलो
  लम्बीलम्बी क्यारियों में किसानों की र . . र . ध्वनि होगी , झुमैलो
  गेहूँ और जौ के सादे खेत पीले हो गए हैं , झुमैलो
  वसन्ती गीत गाएंगे , गाँव के लड़केलड़कियाँ , झुमैलो
  छोटीबड़ी पहाड़ियाँ गूँज उठी हैं ग्वालों के गीतों से , झुमैलो
  छोटे बालकबालिकाएँ मिलकर दहलीजों पर फूल चढ़ाएंगे , झुमैलो
  जिसके भाई होगा , अंगिया और ओढ़नी का उपहार देगा , झुमैला
  और मायके बुलाएगा बहिन को चैत्र माह में , झुमैलो '
  
  मालू राजुला
  रंगीली वैराट1 मा , रन्दो छयो रंगीलो दोलाशा2
  छौ राजा दोलाशाही , रंगीली को राजा
  रंगीली दोलाशाही , ह्वैगे असी को विरबै3
  बुडयांदी4 बगत लगी , तीजा जसी5 जोन6 ।
  दोलाशाही राजा की , राणी पंवारी बतैं छै
  वीं रांणी को विधाता गर्भ रई गए
  एको दूजो मास लैगे , तीजो चौथो मास ,
  पाँचों सातों मास लैगे , आठों नवों मास ,
  दसाँ मास राणी , वैदन7 लगी गए
  बुड्याँदी बगत हे राजा , कनो गरण8 लैगे ।
  विधाता की लेख9 छई , राजा को बेटा ह्वैगे
  गया का बरमा10 बुलौंद राजा , काशी का पण्डित ,
  देखा मेरा बरमा , ये को राशभाग
  तब बरमा , पातुड़ी देखदा ;
  राजा इनोजरम , यो भौंपति भौंपाल
  रंगीली को राजा जरमे , मालूशाही नाम होलो येको
  हे राजा , गया को बरमौन कुछ अलप11 बतैले ,
  हे राजा , मालशाही को पंचुला ब्यौ करण
  नितर12 तुम पर पाप लगण
  सौक्यानी देश मा , सौक्यानी सोनूशाही ,
  सोनूशाही की नौनी , नौरंगी राजुला
  तब गैन गया का बरमा13 , सौक्यानी देश मा ,
  सौक्यानी देस मा , माँगल छा गायेणा
  राजा सोनशाही की , जरमी14 , नौरंगी राजुला
  आनन्द बड़ई बजदी , सौक्यानो कोट मा
  तब बोलदा गया का बरमा
  हे राजा सोनूशाही , तेरी नौनी जरमे ,
  हमारा राजा दोलाशाही को , नौनो होलो मालूशाही ,
  अपणी नौनी की तू , जबान15 दी दे ।
  नौरंग राजुला होलो , दसरंग मालूशाही ।
  तब सोनूशाहीन , राजुला की जबान
  दीयाले वीं , रंगीली वैराट ।
  पंचुला की नौनी छै , पंजुला को नौनो ,
  जौ जबान ह्वैगे , माँग जाग ।
  मँगल पिठाई लगे , ढोल दमौं जज्या ।
  पर राजुला को छौ , बल नाड़ी वेद16 ,
  ससुरा तैं तब वो पिड़ाये
  राजा दोलाशाही , स्वर्गवास ह्वैगे ।
  मन्त्री तन्त्रियोंन , इनो मन्त्र करे
  ई निरभागी ब्वारी17 का मांगण से
  ससुरा मरी गए ।
  या ब्वारी हमून , कतई18 नी ल्यौण ।
  मालूशाही छोटू छ , तै मा नी सुपौणा
  कि राजुला की करीं छै जुवान ।
  हे जी , बरसू19 बीती गैन20 तब ,
  पंचुला की नौनी , राजुला अक रंगीली ,
  सुघर21 तरुणी ह्वैगे ।
  बुराँस22 कोसी फूल , फूली गए राजुला ।
  रूप् की छलार23 आँख्यों मा वीं का ,
  जवानी भरेणी , पाणी कोसी ताल ।
  राजुला होली , राजों की बेटी ,
  देवी कोसी रूप होलो ,
  सूरज कोसी झल्यारो24 ।
  होई गए राजुला , ब्यौवोणा का लैख25 ,
  पर हे जी रंगीली का राज की
  औणी26 नी छ जाणी27 ।
  पंचुला की नौनी माँगी छई ,
  तब बिटी28 करे , नी कैन29 खबर सार ।
  राजुला माँगण तब , औंदा दुरुदुरुन राजा ,
  राजुला होली भली बाँद30 , व्यवैक ल्यौण ।
  राजा सोनूशाही पर , भौत खरी31 ऐगे ,
  धरम को बाँध्यूं छौ , शरम की मान्यूँ ।
  रंगीली राजान हमारो , कनो नाक कटाये ,
  ई बेटीन कनी दशा कराये ।
  बड़ाबड़ा राजा ऐन , टालदो रैन ऊंतैं32 ।
  पर जलन्धर देश मा , रन्द छा विधनी विजैपाल ,
  राजुला की चारजोइ , सूणी तब तौन ,
  घूमदाघूमदा आई गैन , सौकानी देशमा ,
  सेवा मानी , सेवा मानी , राजा सोनूशाही ,
  राजुला को डोला हमन , जलन्धर देश पौंछोण ।
  देन्दी छै ससुरा त , कट दे जुबान ।
  नितर33 तेरो सौकानी राजा , बाँजा34 डाली द्योला ।
  अपणा नौ35 का , विघनी छौं हम , विजैपाल छाँ ।
  डर का मारा सोनू शाहीन , ना किलै36 बोलणू छौ ?
  राजुला की जुवान , वैन ऊं दियाले ।
  आठवाँ ऐत्वार37 , औली हमारी बरात ,
  तब विघ्नी विजेपाल , अपणा जलन्धर गैन ।
  रूवसी राजुला छई , आम जसी फाँक ,
  कनी तकदीर फूटे , गई जलन्धर देस ?
  तब बोदी वा राजुला , चल चाची छमुना ,
  सारा जाँद अपणो देस देखाइयाल ,
  वण देखाइयाल वासो ।
  उच्च पर्वत बिटी38 , सारी दुनिया देखदी
  हे चाची , शैरू 39 मा , के कु शैर पियारो ?
  राजों मा कु राजा पियारो ?
  मेरी तकदीर फूटे , गये जलन्धर देस ।
  तेरी तकदीर फूटे , बेटी गई जलन्धर देस ,
  ओ रंगीली बैराट मा , तेरी जुबान दियेणी छै
  रंगीली को राजा छयो , नौरंग मालूशाही ,
  नौरंगू मालूशाही , दसरँगी राजुला ।
  ओ कख छ रंगीलो बैराट हे चाची ।
  ऊँचा पंवाली काँठा40 देख तै राजुला ।
  अच्छुत मैं जांदूं छमुना चाची , वै रंगीलीकोट मा ,
  हात धरे टालखी41 राजुला न ,
  वैराट42 पैटी गए राणी ।
  हाँ , सु कनो सोनशाही को , छयी इस्टदेव भैरव ,
  भैरव का कानू मा , खबर पौंछी गए ।
  विधनी विजैपाल , सोनगढ़ तोड़ी जाला
  वो राजुला की , कनी43 मति44 हरे ।
  डेढ़ हात भैरों , जान्द राजुला की ढूँड ,
  वैराट को राजा , स्यो रंगीली मालूशाही ,
  मालू शाही का होला , रौल्या45 ओल्या46 घट ।
  तौं घटू मू पौंछीगे , तब रंगाली राजुला ,
  हे जी भैरव न , तब टाड47 कैले बाड
  घर त त्वई राजुला , औणू होल
  में सोनूशाही को , डेड हात भैरव
  तेरो मड़ो48 मरयान , कुलदेव भैरव ,
  किलै49 रस्ता रोकदी , मैं जाण दे
  छट छोड़े भैरव न , रस्ता राजुला भागी ,
  रूबसी राजुला पौंछीगे , रंगीला बैराट
  राजुला से भी पैले , पौंछीगे भैरव ,
  मालूशाही क तैं , निन्दरा50 जाप51 ह्वेगे ,
  बार बरस की वे निन्दरा पड़ोगे
  दस रंग राजुली को , हिया भरी औन्द ,
  हे मेरा भैरव , कनो करे त्वैन मैकू ?
  तेरी जोई52 भैरव , जू राँड होयान ।
  लपटौन्दी53 झपटौदी54 मालूशाही नी बीज55 ,
  रूबसी राजुला , तब कागली लेखदो
  मैं पंचुला की कन्या मालूशाही ,
  माँगणी56 कबूल कै छई ।
  विधनी विजैपाल लिजाणा छन मंई57 ,
  त्वे बियाणी58 मंई त ,
  ऐ जाणू जलन्धर देस मा ।
  हीरा की गुण्ठी चढ़ाये वैका हात ,
  रोन्दीबराँदी राजुला , सौकानी देस मा ऐ गए ।
  तब डेढ़ हात भैरवन मालूशाही को
  जाप59 खोली याले ।
  हीरा की गुण्ठी60 देखे , वैन अपणा हात ,
  तब राजा को , हिया भरी औंद ,
  राजुला मेरी राणी , होली मेरो पराणी ।
  हे राम , वा कतना , दुख सैणी होली ,
  आँसू छोड़दी होली , पथेणा61 नेतर ।
  हे राजा , तब धरे , जोगी को रूप ,
  कनो छोड़े रंगीलो वैराट ,
  माता जी छोड़ दी , वैका पथेणा नेतर ,
  कख गई होली , मालूशाही मेरो लाडो62 ।
  तब सूणदी माता , रंगीली बैराट को राजा
  गै63 गुरू गोरख की थली64
  गुरू जी गोरख तब , वै सणी देन्दा विद्या ।
  बोदा तब गुरू गोरखनाथ
  जा मेरा चेला , तू मां कर घर ,
  भोजन करी अऊ ।
  तब औन्द मालूशाही रंगीली वैराट
  माता को शरीर तब भरी ओन्द
  कनो65 दिखेन्दी66 मेरा मालूशाही की चार67 ।
  मेरो मालूशाही भी इनी ही छौ ।
  हे माता , एक सरूप् का कना कना होण्दान ,
  हे माता , तू मैं आशिर्वाद दे
  आज भोरजन तेरा घर मा होलू ।
  पकौंदी भोजन तब बुडढ़ी माता ,
  हे जी माता को शरीर धीरज धरद
  मेरो मालूशाही छयो पंचगास्या ज्वान ।
  यो पंचग्रासी हालो त मेरो मालू ही छ ।
  तब बुलाये वींन जोगी भोरजन जिमौणा
  एक गास धरे जोगीन गाई का नौऊ68 ,
  
  आई रितु़ड़ी रे सुणमुणया रे
  आई रितु़ड़ी1 रे सुणमुणया2 रे
  आई गयो बालो3 वसन्त रे ।
  फूलण लैगी गाडू4 की फ्योंलड़ी5
  सेरा6 की मींडोली7 नैं डाली पैंया8 जामी ।
  कूली9 का ढीसोली10 , नैं डाली पैंया जामी ।
  चला दीदि भुलेऊँ , नैं डाली पैंया जामी ।
  क्वी मीटी काट्यौला , नैं डाली पैंया जामी ।
  क्वी दुंगा11 चाड़ यौला , नैं डाली पैयां जामी ।
  दूपत्ति12 ह्वे गये , नैं डाली पैंया जामी ।
  द्यू करा धूपाणों , नैं डाली पैंया जामी ।
  क्वी दूद चार्यौंला , नैं डाली पैंया जामी ।
  चौपत्ति ह्वे गये , नैं डाली पैंया जामी ।
  द्यवतों का सत्तन , नैं डाली पैंया जामी ।
  दूफौंकी ह्वे गये , नैं डाली पैंया जामी ।
  झपन्याली13 ह्वे गये , नैं डाली पैंया जामी ।
  चला छैलू14 बैठ्यौला , नैं डाली पैंया जामी ।
  धौली15 का किनारा , यो फूल के को16 ?
  अनमन17 भांति को , यो फूल के को ?
  सैरो18 बोण19 मोयेणे20 यो फूल के को ?
  सैरो धौली धुमैली21 , यो फूल के को ?
  देवतों सरोख्या22 , यो फूल के को ?
  टोपी मा धर23 लेणू , यो फूल के को ?
  धौली का किनारा , यो फूल के को ?
  
  प्रेमी पथिक
  चंदा आधा सरग1 पर थै2 सर्कणी बादल्यूँ मा ,
  काँसी की सी थकुलि3 रड़नी खत्खली4 खूल्यूँ मा ।
  निन्यारे5 थे निजन बण का नौवत्या गीत गाणी ,
  शर्दे रातै शरदि लगणी , शीतली पौन पाणी ।
  बस्ती धोरा6 कखि मि थइ नी गैर भी जंगली थौ ,
  डालौं7 परथौ बथौं8 लगणू होंद सुँस्याटसी थौ ।
  धुधू धूधू धुरकि पुरको धुर्कणूसी जनू थौ ,
  नेडू औणू धमकि धमकी धम्कदो भारि स्यूँ थौ ।
  हे हे बृन्दा गजब कनि ह्वै बज्र पड़नू सफा धो , 9 ,
  तेरो निर्णै कुछ भित निह्वै दुख सबसे बड़ो यो ।
  सच्ची सादी चतुर गहिरो सत्य संकल्प वाली ,
  हिर्दै सौंपे मइ मु तिन जो ओ कनो कष्ट पाली ।
  कदों कदों मनहिं मन मा याद बृन्दा कि सारी ।
  देख्णो साम्णे बिसरि पड़गे स्यू कि भैंभी तवारी ।
  क्या दौं जाणे डुकरि भागेगे शेर तो फाल10 काटी ,
  नन्दू चल्लै फिरभि बणिगे एकदौ संग भाटी ।
  मन्मा मुखैनी मुख मा मनै नी ,
  तू पूरि कन्कै मइं बोलु त्वेम्बी ,
  ताँचै त देवी सब बात मेरी ,
  मन्मा टटोली तरखि छाणि ल्हे ली ।
  जो कत्कली की खुद11 कल्वलीसी ,
  लग्णी च वा बोलिहि नी सकेंदी ।
  कथ्णा हि गौंक्रा करु पर्त ज्यू को ,
  गुंडी त वा खोलिहि नी सकेंदी ।
  गोरोसी मुख सुर्जकान्तमणिसी किर्णून थौ12 चस्कणू ,
  जां की झूलन फुलवाडि परथौ पीलो उद्यो13 दम्कण ।
  लम्बा लोलक दिप्प था कंदुड़14 का मोती जड्या झूलणा
  दर्पन सी गलवाड़ियों15 पर थमा दुद्वी बण्या सूझणा ।
  थै बाँई नकदोड़ि मा चमकणो फूली सुहाणी कनी ,
  हीरा की कणि ठोंठ मा यकतरैं तोता कि थामी जनी ।
  छोटी लाल पिठाई की टुपुकि सी बेंदी थई भालकी ,
  सोना का जनि जंत्र या सजदि थै टीकी धरीं लालकी ।
  जाँखे थे मृग बालि बीसि रिगणी16 पाणी न गैथै मर्ये ,
  हब्रे17 सूरज देखणी हबरि18 वा थै सोचणी प्राण मा ,
  कीदौ उभ्र गर्जन का च किचदौं ब्रह्माण्ड का ध्यान मा ।
  दुद्वी चूड़ि बरीक हाथु पर थै सोना कि सादी कनी ,
  लच्छे रेशम की मृणालु पर छै फूलू पिछाड़ी जनी ।
  बायाँ हाथ की अंगुली पर छई भिन्ना भई मुंदरी ,
  खोद्यूँ थौ नउँ हिन्दि मा टकटकी वृन्दावती सुंदरी ।
  दैणा हाथ न चौंठि मा कलम की मुख्ड़ी छुआई उड़ैं ,
  बायाँ हाथ न दाबि कागज धर्यू अर्दोन धारी फुडैं ।
  कूर्ती पैरियूं आसमानि अलगीं छाती तई दीखणी ,
  देची ही जनि दिव्य मन्दिर बिटे संसार पलींखणी ।
  पोंछे सूरज धार19 का पिछनई बृन्दा खड़ीकीखड़ी ,
  देख्दी सामणि म्वाँ फंडो नजर तो फुंल्वाड़ि दी परपडी ।
  को दौं यो , कनु धूर्त बैठिक तई पुछ्याँ ही बिना ,
  मनमा सोचदि ह्वैक तैं पिरपिरी20 यो चोर होलो किना ।
  
  गंगा माई, गाडू रिंग्या ओद
  गंगा माई , गाडू1 रिंग्या2 ओद ,
  गंगा माई , इनी मातमी माई ,
  त्वैन उत्पइ लिने , हिमालै का गोद ।
  गंगा जी , रीटी जाली काई ,
  विष्णु चरण से छूटी , शिव जटा समाई ।
  गंगा माई , इनी मातमी माई , शिव जटा समाई
  गंगा जी , रीटी जाली काई ,
  शिव जटान छूटे , मृत्यु मंडल आई
  गंगा माई , इनी मातमी माई , मृत्यु मंडल आई
  गंगा जी , तराजू का झोका ,
  तेरी जातरा3 औंदा , देसूदेसू का लोका ।
  गंगा जी , अखोडू की साई ,
  सोवन की जटा माता , मोती भरी ले बाँही
  गंगा माई , इनी मातमी माई , मोत्यों भरी ले बांही ।
  आँगड़ा की तणी , गंगा जी ,
  आगआग चले माता , पीछपीछ हीरों की कणी ।
  गंगा जी , लमडाई लोड़ी ,
  आग आग चले माता , पीछपीछ गौ की जोड़ी ।
  गंगा माई , इनी मातमी माई , पीछ गौ की जोड़
  गंगा जी मँडवा की माणी ,
  चाँदी सी चलक माता , सुहागसी स्वाणी ।
  गंगा माई इनी मातमी माई , सुहाग सी स्वाणी
  गंगा जी , कागजू की स्याई ,
  भगतू का खातर माता , मृत्यु मंडल आई ।
  गंगा जी , औंलू को अचार ,
  पंचनाम देव माता , करदा जैजैकार ।
  गंगा माई , इनी मातमी माई , करदा जैजैकार ।
  
  रच्छा करी बटुकनाथ भैरों
  रच्छा करी बटुकनाथ भैरों ,
  चौड़िया नारसिंह , वीर नौरतिया नारसिंह ।
  ढौंढिया नारसिंह , चौरंगी नारसिंह ।
  फोर मंत्र ईश्वरो वाच ।
  ऊं नमो आदेश , गुरु कौं आदेश
  प्रथम सुमिरौं नादबुद1 भैरों ,
  द्वितीय सुमिरौं ब्रह्मा भैरों ,
  तृतीय सुमिरों मछेन्द्रनाथ भैरों ,
  मच्छ रूप धरी ल्यायो ।
  चतुर्थ सुमिरौं चौरंगी नाथ ,
  विंधा उत्तीर्ण करी ल्यायों ।
  पंचमें सुमिरों पिंगला देवी ,
  षष्ठे सुमिरौं श्री गुरु गोरख साई ,
  सप्तमे सुमिरौं चंडिका देवी
  या पिंडा2 को छल करी , छिद्र करी ,
  भूत , प्रेत हर ले स्वामी
  प्रचंड बाण मारि ले स्वामी
  सप्रेम सुमिरौ नादबुद भैरों ,
  तेरा इस पिंडा को ध्यान छोड़ादे
  इस पिंडा को भूत , प्रेत , ज्वर उखेल3 दे स्वामी
  फिर सुमिरौं दहिका देवी ,
  इस पिंडा को दग्ध बाण उषेल दे स्वामी
  अब मैं सुमिरौं कालिपुत्र कलुबा वीर ,
  द्यू लो तोई स्वामी गूगल को धूप ,
  कलुवा वीर आग रख पीछ रख
  सवा कोस मू रख , पाताल मू रख
  फीली फेफ्नी को मास रख ,
  मुंड को मुंडारो उखेल ,
  मुंड को जर उखेल
  पीठी को सलको उखेल ,
  कोरवी की धमाक उखेल ,
  बार बिथा , छत्तीस बलई4 तू उखेल , रे बाबा
  मेरी भक्ति , गुरु की शक्ति , सब साचा
  पिंडा राचा , चालो मंत्र , ईश्वरो वाच
  फोर मंत्र , फट् स्वाहा ,
  या बिक्षा नी आन दूसरी बार ।
  
  गढ़वाली ठाट
  ”गुन्दरू का नाम बिटे 1 सिंगाणा2 की धारी छोड़िक
  वे को कुख वे की झगुली इत्यादि सब मेंला छन , गणेशू की सिपर्फ सिंगाणा की
  धारी छ पर हौरी चीज सब साफ छन । यां को कारण , गुन्दरू कि मां अल
  गसी3 , खलचट4 और लमडेर5 छ । मित्तर देखादों बोलेंद यख बखरा6 , रंहदा
  होला , मेलो7 खणेक धुलपट होयू छ , मितर तब की क्वी चीज इर्थे क्वी चीज
  उथैं । सांरा मितर तब मार घिचर पिचर होई रये । अपणी अपणी जगा हर
  क्वी चीज नी । मांडाकूंडा ठोकरियूं मां लमडण रंदन , पाणी का भाडज्ञें तक
  तलें देखा दों , धूल को क्या गद्दो जम्यू छ । यूं का मितर पाणी पेंण को भी
  मन नी चांदो । नाज पाणी की खत फोल , एक माणी पकोण कू तिकालन त
  द्वी माणी खतेई जांदन , अर जु कै डूम8डोकला , मिखलोई सणी देणां कू
  बोला त हे राम यां को नौ नी’ । “
  
  लामणु लान्दरिय किति लामण जाणे
  लामणु लान्दरिय1 किति2 लामण जाणे ,
  डोडी3 के भित्तर किती फीमेर दाणे4 ।
  लाऊँ5 लामण , लाऊँ देवोरा बुंगा ,
  कोई शुण टीर कोई शुण वाडवा तुंगा ।
  लाऊँ लामण जाण कीणई जाला
  
  मनख्या बाघ
  लोगूँ कु खेती कु काम नी होये पूरू1 ,
  यो निभागी बाघ होईगे शुरू
  एकी2 जागान3 बल हैकी4 जागा जाँद ,
  जनानी चोरीक नौनोऊँ छ खाँद
  कनो निरभागी यो बाग गीजी5 ,
  हमारी आँखी आँसुन भीजी
  एकी जनानी वैन मारे धाड़ो ,
  मैं कू बाड़ी पकौण को करे भाड़ो ।
  तैं को मालिक बवराँदो6 भौत ,
  ये पापी बागक कब औली मौत ?
  तै डाँडा का ऐंच दुगड़ी गौऊँ ,
  तख बुडड़ी मारे वैन गौं का सौऊँ
  तै बागन पकड़े बुडड़ी की गली ,
  ब्वारी की पकड़ी छै वीं की नली
  खाण दे बुडड़ी की ऐगे खैर ,
  हम बाग की डर नी औंदा भैर7
  तौं द्वारू तैं अब झट लावा ,
  घमछंदे भायों रोटी खावा
  ऐंसू का साल नी कैकी खैर ,
  हम बाग की डर नी औंदा भैर
  डरदामरदा औंदान वो घर ,
  विरालों देखीक लगदी छ डर
  रुमसूम्या8 बगत जु कुकर भूक्या ,
  इना नामी वंधू जु ओबरा9 लूक्या
  ओबरा लूक्या रऊसी10 माछा ,
  पोटगा मा डर का नरसिंह नाच्या
  
  काला डांडा पीछ बाबा जी
  काला डांडा पीछ बाबा जी
  काली च कुएड़ी
  बाबाजी , एकुली मैं लगड़ी च ड . . र
  एकुलीएकुली मैं कनु कैकी जौलो
  भावार्थ
  ' काले पहाड़ के पीछे , पिताजी
  काला कुहरा छा रहा है ।
  पिताजी , मुझे अकेले में डर लगता है ।
  अकेलेअकेले मैं ससुराल कैसे जाऊंगी ? '
  
  मालू राजुला
  हैको गास छोड़े विरालीक1 तई ।
  तीसरो गास छोड़े अगनी का नऊ ।
  चौथो गास वो अफू भोरजन कर्द ।
  छोड़ याले तब साई न माता को थाल ,
  मालूशाही की माता झप2 अंगवाल3 मारदे ।
  तू जोगी नी छई तू छई बेटा मेरो ।
  किलै4 छोड़ी बेटा , सात राणी बौराणी ?
  किलै छोड़ी राजा अपणी रैत5 मैत ?
  नि छऊ माई मैं तेरो मालूशाही ,
  न मेरी राणी छई न मेरो राज ।
  मालूशाही माता दणमण6 रोन्दे :
  तू बोल न बोल बेटा , तू मेरो मालू छई ।
  कनो7 निरमोही होई तु
  कै8 पापीन भरमाई9 ।
  कंचन काया छै तेरी उजली आतमा ,
  केक बेटा त्वैन यो राखो रमाई ?
  मैं नी छऊँ मेरी माता , तेरो जायो10 ,
  मैं छऊं माता गुरू गोरख को चेलो ।
  तब गाडे जोगीन बोकसाड़ी11 विद्या ,
  वैई12 बगत13 मा वो अन्तर्ध्यान ह्वैगे
  छोड़ तब्री रंगीली वैराट ,
  चली गए वो जलन्धर देस मा
  जलन्धर देस मा विषल्या का शैर14 ।
  वै शैर मा रन्दी छई वा राणी विषल्या ,
  जै राणी की छई विष की मगरी15 ,
  ऊ मगरियों मा विष चारियूं छयो ,
  जु तें पाणी पेंद छौं , विष खै मरी जांद छयो ,
  मालशाही जोगी पौंछीगे दोफरी का धाम ,
  विष की मगरी पाणी पीयाले ।
  जोगी तई तब विष लगो गए
  ढली गये वो चन्दनसी गेंडो16 ।
  राणी विसल्या तब पाणी भरण ऐगे ,
  देखे वैन जोगी पड्यूं
  हात हात भर की जटा बेत17 बेत भर का नंग18 ,
  पर मुखड़ी पर वैकी बाला19 सुरज की उद्यों20 छौं
  वीं स्वाणी21 सूरत भोली मूरत देखी ,
  वीं दया ऐगे ।
  लक22 लगाये वींन , विष गाडीयाले ,
  जीतो23 होई गए मरयूं मालूशाही
  तनी24 जीती25 रयान सुणली26 सभाई ।
  तब बोलदी विषल्या रौतेली
  तुम मेरा नाथ साई , मैं तुम्हारी जोगीणा ।
  विसल्या मैं जाग जलन्धर देस ,
  जब घर औलू त्व विवै ल्यौलू ।
  रंगीली को राजा छऊँ , मैं रंगीली मालूशाही ।
  तिन मेरा पराण बचाया ,
  त्वै मैं विषल्या , भुलण्या नी विसरण्या ।
  हे जी , तब जांदू मालूशाही जलन्धर देस मा ,
  विघनी विजैपाल छा घट27 मू ,
  तब मिली गैन विधनी विजैपाल ।
  चार गारा मन्त्रीन साई न ,
  देखा दूं तब तौंका घटा बन्द होई गैन ,
  तब औंदन जोगी मू कये बिघनी विजैपाल ,
  हे भायों , केव घट बन्द होइन ?
  हे भाई , तू छई मातमी28 जोगी ,
  हमारा घट बन्ध्या गैन ।
  तु कुछ तन्त्र जाणनी त
  हमारो कारज साधी ले ।
  अहा , ई किसम को साधू हम नी मिलणो ?
  तब बोलदो जोगीहे विघनी विजैपाल ,
  राजुला न व्यायान , तुमन मारीइ जाण ।
  जोगी पौंछीगे तब राजुला का पास ,
  राजुलीन देखे रूपवन्तो साई ,
  कनू देखेन्द यो मालूशाही की तरौं ।
  मालूशाही बोल्दराजुला रौतेली ,
  तेरा नौं को जोगी छौ , तेरा रूप को भोगी ।
  भौ29 कुछ होइ जान , मैन तू बेवैक ल्याणी ।
  तेरा बाना30 छोड़ी राजुला रंगीली बैराट ,
  तेरा बाना छोड़ी राजुला , राण्यों का भौन ।
  तेरा बाना छोड़ें राजुला , माता की माया ,
  तेरा बाना धरे जोगी को ध्यान ।
  आई गैन तबारे विघनी विजैपाल ,
  राजुला हमारी होली , तू जोगी कखन31 आयो ?
  विघनी विजैपाल छा बांका भड़ ,
  ऊँ देखी पड़32 कम्पदा छा , डाल्यों33 का जड़ला34 ।
  ऊँन तब जुद्ध शुरू करीयाले ।
  मालूशाही होलो बोक्सा35 को चेला ,
  कनी खोली वैन बगसाड़ी36 विद्या
  इना भैरव तब पैदा ह्वैन
  जौन विघनी विजैपालू का कलेजा
  कोरीकोरी खैन ।
  एक नी ऊँन छोड़ीन विघनी विजैपाल ,
  गाबा37 सी काटीक , निमो38 मी निचोड़ीन39 ।
  तब प्रफूल ह्वैगे राजुला राणी ,
  तुम होला स्वामी मेरा पूर्वला40 का सांगाती41 ,
  मैं तुमारी छऊँ , तुम मेरा छतर42 ।
  तब सिंगार करदी राजुला रंगीली ,
  आँख्यों गाजल43 चढौंदी , माथा वेंदी
  भली गाड़दी44 स्यू45 द पाटी , फूलून सजैक ।
  तब सजीगे वींको औला46 सरी47 डोला ,
  नौरंग मालूशाही छौ दस रँगी राजुला ।
  रंगीलो मालूशाही औंद रंगीली वैराट ,
  रंगीली वैराट मा जै जै होंद
  
  माता गांधी बड़ों भागी छ
  माता गांधी बड़ों भागी छ ,
  देश सेवा को अनुरागी छ ।
  बकरी को दूद सी खाँदू छ ।
  खादी को लाणू वो लाँदू छ ,
  पन्द्रह अगस्त हमू दिलेगी बो ,
  अंग्रेज सणी भगेगी बो ,
  आजादी हमू दिलेगी , बो ।
  राजू किसाणू दिलेगी , बो ।
  ”ह्वे जाणो मेंबर सची , प्यारा कांग्रेस मा ,
  तिरंगो सो झंडा देखे , भायो बाजारु मा । “
  क्रांतिकारियों को आता देखकर किसान कह उठता है
  चला भाई देखि ओला , गांधी की पलटन दा ।
  अगणे गांधी सूबेदार , पिछने जबाहीर दा ।
  पेलि तिरंगो झंडा उठे , लन्दन का बची दा ।
  जौन तिरंगो झंडा छीने , अंग्रेजों को मोरी दा ।
  मोतीलाल को वीर जवाहर , भारत को राजा दा ॥
  
  देववण को वर्णन
  आजकल् छौं मैं बिचारण लग्यूं देवतों का वणूमां ।
  आकाश् लव्योणक1 कर खड़ा पर्व्वत का सिरौंमां । ।
  ठंडी हल्की तलती’ र सफा वायु का और सीतल् ।
  निर्मल् उज्ज्वल , सरस जल की उत्पती की जगींमां । ।
  जादा नत्दीक् रहण पर भी तेजवान् सूर्यदेव ।
  कड़ी दृष्टिन् कविमि यश नी देखदो तापकारी । ।
  और्नारोंदा , कृपण , टुकड्या , सख्त बुन्दून्यखेद ।
  वर्षा कर्दो पर बरफ का नर्म , हंस्दासि फूलून । ।
  ये तोहोंदन् अब फटिक या चांदि का ये पहाड़ ।
  नीला आकाश् निस तब हर्यां देवदारु विशाल । ।
  पौंदन् शोभा कतिनि , सूर्यचन्द्रप्रभा से ।
  क्या की देव्ता निछन यख यीं रम्यता भोगदारा ?
  . . . . उड़दो मेरो मन यखन पर , फिनी अपणा गंगाड़2 ,
  प्यारा मैक् छन् फिरमि अपणा सारि3 सेरा4 व सौड़ । ।
  जोड़दा हात में यखन अपणी मां सि भागीरथी कू ।
  ई का गोदस्थित हि अपणा जन्म का गोदि गौंक ।
  
  यूँ को राज रखो देवता
  यूँ को राज रखो देवता ,
  माथा भाग दे देवता
  यूँ का बेटाबेटी रखो देवता ,
  यूँ का कुल की जोत जगौ देवता ।
  यूँ का खाना जश दे ,
  माथा भाग दे देवता
  यूँ की डाँडो काँठ्यों1 मा ,
  फूँलीं रौ फ्योंली2 डंड्यौली
  यूँ कि साग सवाड़ी ,
  रौन रोज कलबली3 ।
  धरती माता सोनो बरखाओ ,
  नाजा4 का कौठारा5 दे ,
  धन का भंडारा दे ।
  
  कद्रू-बनिता
  कदू्र कानाग ह्वैन , बनिता का गरुड़
  कदू्र बनिता , दुई1 होली सौत ,
  सौति डाह छै , तौं मा ।
  कद्रू बोलदी तब
  हे भुली बनिता , तेरो बेटा भानपँखी ,
  रंद सूर्य कालोक माँग2
  सूर्य भगवान को रथ चलौंद ।
  बोलदऊँ हे भुली ,
  सूर्य को रथ , कै रंग को होलो ?
  तब बनिता बोलदे ,
  सूर्य को स्वेत रथ होलो ।
  तब नागूना3 की माता कना बैन बोदे
  आज भुली बनिता , तेरा मेरा बीच ,
  कौल4 होई जाला
  मैं सणी तू भुली , धरम दीयाल ।
  सूर्य को सफेद रथ होलो ,
  तब मैं , तेरीदासी होई जौलो ।
  अर कालो रथ होलो तब तू ,
  मेरी दासी , बणी जालो ।
  तब कौलकरार , करीगे नागू की माता ,
  रोंदड़ा5 लगौंदी6 तब , छुँयेड़ा7 चारदे ,
  मन मारीक अपणा , कालागिरि नाग ।
  याद करके वा , ध्यान धरदे ।
  तब औंद कद्रू को , कालागिरी नाग
  अपनी माता का , चरणू मा गिर्दु8
  क्या हालू माता , मैं कू तै हुकूम ,
  केक याद करयूँ , त्वैन मैंई ।
  माता तब बाच9 , नी गाड़दी10 ।
  कालागिरि तब , सोच मा पड़ीगे
  क्या ह्वै माता , इनी होणी होन्यार ।
  तब कदू्र बोलदे , क्या होण बेटा ,
  आज बिटे मैं , गरूड़ की माँ की दासी छऊँ ।
  कालागिरी पूदक्या कारण होलो ?
  कदू्र न बोलेमेरा अर बनिता का बीच ,
  बचन होई गैन
  गरुड़ की माँन बोले , सफेद रथ सूर्य को ,
  मैंन बोले सूर्य को काली रथ होलो ।
  सफेद रथ सूर्य को सची होलो
  तब मेरा लाडा11 , भोल12 बिटे13
  मैन गरुड़ की माँ की , दासी होई जाण ।
  बनिता होली कनी स्या डैणा14 ,
  वीं की दासी , कनु होण बेटा , मैन ?
  कालागिरि बोद : हे मेरी माता ,
  नागू की माता छई तू ,
  बनिता तेरी मैंदासी बणौलू ।
  मैं अभी अपणा , सभी नागू बोलदौं
  ऊँ सणी स्वर्ग लोक भेजदौं ।
  उदंकारी15 काँठा माँग16 ,
  जै वक्त सूर्य को , रथ औलू ,
  वै वक्त सब , अपणा नागू ।
  सूर्य का अग्वाड़ी पिछाड़ी , खड़ा करी द्यू लो
  नागू का छैल17 से , सूर्य को रथ ,
  कालो होई जालो ।
  तब मेरी माता , बनिता देखली ,
  सूर्य को रथ , कालो ही कालो ?
  कालागिरि नाग , तब नागू लीक ,
  उदंकारी काँठा , पौंछी गए ?
  उदैकाल माँ नागून ,
  सूर्य को रथ घेरयाले ?
  गौ सरूप पृथी , सूती बिजीगे
  पृथी मा सूर्य को , झलकरो ऐगे ?
  अँध्यारी पृथी , उयंकार होइगे ,
  तब निकलदे भैर18 , नागू की माता ,
  सूर्य की तरफ देखण लगदी
  सूर्य का रथ की काली छाया ,
  तब देखेण लगदी ।
  तब लौंदी धावड़ी19 , कदू्र खुशी माँग
  औ भुलि बनिता , देख सूर्य को रथ
  कालो रथ छ त , तू मेरी दासी ह्वैजा ,
  सफेद रथ छ त , मैं तेरी दासी ह्वै जौलू ।
  तब गरुड़ की माता , देखदे सूर्य को रथ ।
  सूर्य कारथ तैन , काली छाया देखे
  तब बोलदे बनिता
  आज बिटी दीदी कदू्र मैं , तेरी दासी बणीग्यूँ ।
  तब ह्वैगे बनिता , नागू की दासी ।
  तब दणमण20 रोंदे , पथेणा नेत्र धोलदे ।
  जना कना21 बेटऊँ , चुली22 तनी रणू भलो ।
  मेरा बेटा भानपंखीन मेरो अपमान कराये ।
  मैं मँूग23 त बोले सफेद रथ सूर्य को ,
  अैर दखा त कालो रथ देखंद ।
  मैं कौल24 हारी करेऊं , दासी बणायूं ।
  तब गरुड़ की माता ,
  मन मारी , जी हारी , नखारो सांस लेंदे ।
  तब वीं को बेटा मिश्री गरुड़ ,
  रंद देवलोक मा भगवान मा बोद :
  मैं घर जाँदू मेरी माँ पर क्वी कष्ट आई गए ।
  रौंड़दो दौड़ो औंद माँ का पास ।
  वै की मान औंदो दखी ,
  तब वीन पीठ फरकाई दीने ।
  मिश्री गरूण माँ का चरणू मा गिर्द ।
  कद्रू माता दणमण रोंदे
  इनो बेटा नी होंदो मेरो ,
  तब त मैं खूब रदी
  तब मिश्री गरुड़ बोद
  क्या होई माता होणी होन्यार ?
  तब माता बोदे : तेरा भाई भानपंखीन
  मई माक झूठ बोले
  कि सूर्य को रथ सफेद होंद
  मैन नागू की माता दगड़े कौल करीन
  आज ऊँकी दासी बणी गयूं ।
  तब मिश्री गरुड़ बोलदो
  धीरज धर माता , मैं अपणो जायो25 नी बोली ,
  जू मैन त्वै छुड़ायो नी ।
  तब रौड़दौदौड़दो वो जांद
  कालागिरी नाग का पास
  हो कालागिरी नाग , तिन कपट करी
  मेरी मां दासी किलै बणाये ?
  तब कालागिरी नाग इनो बोलदो
  हे मिश्री गरुड़ तू देवलोक मां रंदी
  बख बिटी अमिर्त को घड़ो लैक हमू दियाल ,
  तेरी माता सणी हम छोड़ी दिऊला ।
  मिश्री गरुड़ होलो दिल को भोलो ,
  तब अमृत ल्याईक गरुड़ नाग देन्द ।
  तब कालागिरि नागन सब नाग बोलैन
  नहेकधुयेक औला , अमृत प्यूला ।
  तब नाग नहेण धुयेण जांदन ,
  भगवान सुँणदन , दौडदादौड़दा ऐग्या
  गरुड़ , तिन यो क्या करे ?
  जनो कपट ऊन त्वैक करे ,
  तनो कपट तू भी ऊँक कर
  जबारेक वो नहेक औंदन ,
  तबारेक अमृत देवलोक धरी हौऊ ।
  तब मिश्री गरुड़ अमृत उठैक ,
  सुकीं26 देवलोक मां धरी आयें
  तब औंदन नाग ऐन , ऊन अमिर्त नी पायो ।
  तब कालागिरी मिश्री गरुड़ मू औंद ।
  तब मिश्री गरुड़ का साथ माँज ,
  कालागिरी नाग जुद्ध करण लै गये ।
  मिश्री गरुड़न तब नाग मारयालीन ,
  तब कालागिरी नाग अकेलु रै गये :
  तब कालागिरी नाग गरुड़ की डर ,
  मिश्रीदऊ मा घुसीगे ।
  तब माछी बणीक वो छाला आई गये ,
  तब मिश्री गरूड़न वा माछी मारी आले ,
  वख एक रिषी तप कदो छयो ,
  वीं माछी को खून वे रिषी का अंग पड़ीगे
  वै रिषीन गरूड़ सराप दियाले
  जनो तिन मेरो तप भंग करे ,
  तनी तेरी ये कुंड माज27 छाया पड़न से मृत्यु होई जान
  जनो रिषीन सराप दिने गरुड़ सणी ,
  तनी भगवान मालूम होई गये ।
  भगवानन तब गरूड़ को कुंड मा ,
  घूमणो बद करी दीने
  तब भगवान जी कालानाग नाथीक ,
  भैर ली ऐन
  तुम भाई भाई छया गरुड़ो नागो ,
  अपस मा मेल से रवा ।
  तब मिश्री गरूड़क भगवान न बोले :
  तू सिर्फ मैना28 राक एक नाग खाई ।
  
  भूली
  औ भुली1 तू आज मिलिले , मैं छ जाणू दूर तेरो ,
  ऐ2 नि सकदो यख कभी , फिर छोड़ियाले आज डेरो ।
  ऐ गये मौका इनू यो , एक पल भी टल नि सकदो ,
  रुकण को भी क्वी बहानो , द्वी घड़ी को चल नि सकदो ।
  2 .
  पीठि को फाडो3 तेरो यो , दूर त्वै4 से आज ह्वैगे ,
  मोहममता छोड़िकी तैं , जाणकू तैयार ह्वैगे ।
  भेंटिले कुछ बोलिले , जो कुछ छ मन की बात तेरी ,
  रै5 जाली कुछ ही दिनूँ मा , आखिरी या याद मेरी ।
  3 .
  हौर6 छै छन भै7 त्यरा भुलि , मैं सनैं8 तू भूलि जाई ,
  याद कै9 कै की बणू मा , ना खुदै10 की गीत गाई ।
  भै औला त्वै मू सदा ही , रीत भी त्वै सन जणाला ,
  मैत11 को बाटो बताला , सब तरह त्वै सन12 मनाला ।
  4 .
  ये भयादूजी कु13 तैं तू , ल्हे फुलों माला बणैकी ,
  भेटदे सब भाइयों सन , सैंद्वाणी14 अपणी बणैकी ।
  राखड़ी त्योहार आलो , अब आली होलीदीवाली ,
  औन्दु रै तू मैत अपणा , जाण ना दे बार खाली ।
  5 .
  हौर सब मैं भूलि जाला , माँ त नी सकदी भुलाई ,
  माँ सणै15 तू भूलि की भी , याद ना मेरी दिलाई ।
  ह्वै सको धीरज बँधाई , प्राण सन वीं का बुझाई ,
  बात करदी वक्त रोकी मन , ना तू आँसू बगाई ।
  
  फूली जालो काँस ब्बै, फूली जालो काँस
  फूली जालो काँस1 ब्बै , फूली जालो काँस ,
  म्योलड़ी2 बासदी ब्बै , फूलदा बुराँस
  हिंसर की काँडी ब्वै , हिंसर की काँडी ,
  मौली3 गैन डाली ब्बै , हरी ह्वैन डाँडी4 ।
  गौड़ी देली दूद ब्बै , गौड़ी देली दूद ,
  मेरी जिकूड़ी5 लगी ब्बै , तेरी खूद6 ।
  काखड़ी को रैतू ब्वै , काखड़ी को रैतू ,
  मैं खूद लगी ब्बै , तू बुलाई मैतू7 ।
  दाथुड़ी को नोक ब्बै , दाथुड़ी की नौक ,
  वासलो कफू ब्बै , मैत्यों8का चौक
  सूपा भरी देण ब्बै , सूपा भरी देण ,
  आग भमराली ब्बै , भैजो9 भेजी लेण10 ।
  टोपी धोई छोई ब्बै टोपी धोई छोई ,
  मैत्या डाँड देखी ब्बै , मैं आँदो रोई
  झंगोरा की बाल ब्बै , झंगोरा की बाल ,
  मैत को बाटो देखी ब्बै , आँखी ह्वैन लाल
  
  जसी
  झपन्याली डाली का छैल देखे वींन ,
  पदमू रौत छौ बैठ्यूँ जख मांज ।
  नजीक जांदी जसी , सेवा लगौन्दो
  मुलमुल1 हैसदो पदमू रौत ।
  मुख मोड़ी जसीन , शरमैंन आंखी ,
  गोरी गल्वाड़ी2 वीं की भरेन ज्वानी का ल्वेन ।
  देखदो रै गए पदमू वीं रूप की जोत ,
  जसीन हात पकड़ीक वो भ्वां बैठाये ।
  पदमू सणी जनू सेयां मा होश आये ,
  काख3 गाडे4 वेन वा , धौंपेली5 मलासे ,
  वखी मू फुल्याँ वण का फूलून
  वा डांडू6 की आछरी7 जनी सजाये ।
  दीदी की छुई8 लगीन दीदी का नौनों की ,
  मैत9 खबर सार सुणाई , सैसर10 की भी ।
  तब भेना11 का खुटो12 मा सेवा लैक ,
  घर को पयाणो , तैन कैले ।
  चौक का छोड़ जब जसी आये ,
  चट नजर रौल13 की लैंगे ,
  ब्वारी14 की देखे वींन फूलू भरी स्यूंद15 पाटी ,
  सासू की जिकुड़ी16 जनी किरमोलीन काटी ।
  सुबेरी बिटी17 तू पद्यारा18 रै बेगणी ,
  दुनिया दुखैण्णी तू ब्वारी क्यूं च ।
  एतरीं19 बगत20 तू क्या करदी रई ,
  बुवा21 छौं आयों तेरो वख या बई22 ,
  भाई छौ आयों या मामा तेरो ?
  ना बोला सासु जी तु यनी बात ,
  दिन की न बणावा यनी रात ।
  विराणा बैख23 वैबाबु का सामान ।
  पदमू रौत होन्द मेरो भेना24 ,
  पंद्यारा मिले वो बीच बाट
  दिदी की खूश खबर पूछे मैंन ।
  ना लावा ठणा25 मैं विष खोलों ,
  गंगा फाल26 द्यूलो , अबि मरी जौलों ।
  सासू बुडड़ी छै बुवारी की बैरी ,
  वींन ब्वारी को मुख गबदाये
  लबार27 , पातर28 छै तू दारी29 ,
  बार30 पार लैक मेरा नौना बमौन्दी31 ।
  ढाटी32 जिकुड़ो तेरी बाघ खालो ,
  दाग33 लगेक ज्वानी पर यख आई केक ?
  देख त्वै आज मैं ज्यूंदा34 न छोड़ों ।
  बुडड़ीन तब कटार मारे , खून की धार बगे ।
  धार की गेंडकी35 सी रूड़े36 जसी ,
  निमो37 का बग्वान38 दिने धोली ।
  भण्डारी तब सुपिनो ह्वै गए बुरो ,
  बाटा लग्यूं छौ वो घर पौंछीगे ।
  इथैं देखद उथैं जसी भैर39 नी आई ।
  तब भट्यांद40 भण्डज्ञरी वीरूवा
  भैर औदू , भैर जसी मेरी राणी ।
  बाटा को थक्यूं छौं , घाम को सुक्यू ,
  गंगा जी को सेलो41 पाणी दी जा ।
  भैर आये तब जिया42 वेकी पावती ,
  मुख झोसो43 छौ पड़यूं वींका मोसो44
  पूछद तब भण्डारी , वैं जसी का च ?
  आँख्यों मा जिया का रात पड़ी गए ।
  न ले मेरा वीं पातर को नऊँ45 ,
  पदमू रौत आई छौ वीं को भेना46 ,
  पाणी पंद्यारा वा पाप करीक आए ।
  अपणा पापन बेटा , वींन मौत अपणी अफी बुलाए ।
  हकदक47 रै गए भण्डारी भारी
  हा , त्वैन मेरी जोड़ी को मलेऊ48 फँट्याए49 ?
  कख जैक पौणा मैन जसी जसी नार ?
  तब रोन्दू बबरान्दू भण्डारी जांदू निमौं का बग्वान ।
  वींकी पिंगूली मुखुड़ी देखद , कौडी सरीं दाँतुड़ी ।
  हा , जसी तू मैं छोड़ी कै का घर गई ?
  कै देवन हरे तेरी या अल्हर ज्वानी ।
  फफड़ँद50 छ वीरूवा लफरांद51 छ ,
  कना कना कारणा कर्द ।
  अंग्बाल52 मारीक वीं बेहोश ह्वै जाँद ।
  तब वैका सुपिना मा औन्दन मादेव पारबती ।
  धीरज धरौन्दन , जतन करौन्दन ।
  तब वीरूवा गंगाजल को लगोंद छीटो ,
  सते53 होली तू दुयो54 की जाई55 , एक की जोई56 ,
  त उठी जा सैयाँ की चार ।
  जु त्वैन नी करे हो पाप , मन रै हो साफ57 ,
  जु कैक खोटी नी बोली , पराई नी ताकी होली ,
  त तू खड़ी होई जा जसी मेरी नार ,
  बिंजी58 जा बिंजी , हे सेयाँ की चार ।
  प्रभु की माया देखासतियों को सत
  जसी कबलाण59 लैगे , आँख्योंन टपराण60 लैगे ,
  बीरु न वा साँका61 लैले , हरचीं62 जनी पैले63 ।
  
  खुलपित
  मेरी विचारी तिन जीवन मा
  खैरी ही खैरी खैने ॥
  रात नि खुल्दी घास पाणि कै , तू पुगड़ों1 मा जान्दी
  भूखीतीसीथकींपितीं , दवफरम घौरउ आन्दी ,
  रुखा सूखा द्वी गफ्रा2 खाया , बोणूं फिर चली जान्दी ,
  घासैबिठगी , लखड़ा गडोली , ढै ढै मण की लान्दी ,
  उकलि3उन्दारी4 कटदीनपदी
  जीवन का दिन गैने ॥
  जीबन घिसिगे माटे दगड़ी , भाग बिदेसू ही रैगे ,
  जौंकि कुयेड़ी सैरी मंथा , सौंण बाखदो ऐगे ,
  ओल पचैन तिन रुड़यूं5 का , पूसौ देखे फालो ,
  दिनद्वफरा भी गैंणा गणन , उज्यलो बेखी कालो ,
  रैगे लौंकी जिकुड़ि कुयेड़ी ,
  आंखि भ्वरीं ही रैने ॥
  कागा बसदा , ब्बल्दी आला , लोलि6 आग भी भभरान्दी ,
  रोज ससेंई मौन बुथ्योन्दी , चिट्ठी ही ऊंकी आन्दी ,
  भुंचे गई तू सोच फिकरमा , जीवन का दिन कम होन्दा ,
  मोरि नि सकदी , बिग्चि नि सकदी , आख्यूं का खुलदनच्यूंदा ,
  सौंजड़या तेरी क्वी परदेसू
  क्वी अपड़ा मैतू ऐने ॥
  
  धरणी रीटे साँपीण
  धरणी रीटे साँपीण ,
  अगाश रीटली शीणी ,
  मणछ मगार लाणदो ,
  विपता भगवान दीणी ।
  हसा खाण , बांठी बुलाण ,
  कोया न बाटुड़ लाणो ।
  चार दिन मानछड़ो
  मरेय न अंयागौर जाणो ।
  कूण कियो बांठो को मरीणो ,
  कूणी दुबड़िया लायो रीण ।
  पापी अपरादी ज्योंरा मेरा ,
  न माणदो कसी की गीण ।
  
  तू कति चूमण छै!
  तू कति चूमण छै
  सर बियाँरा1 क्या धरे बौ2 हे ।
  त्यरा दादू3 क रोटी धरे ।
  खंडकि4 तोड़िक मैं दियाल वौ हे
  छीः तू कति मंगणया छै ।
  छीः तु कति चूमण5 छै ।
  सर बियांरा क्या धरे बौ हे
  तेरा दादूक बुखणा , धरेन
  एक खौंकाल6 मैं दियाल बौ हे
  छीः तू कति मंगण्या छै
  छीः तू कति निदऊ7 छै
  सर जटोली8 क्या करे बौ हे
  तेरा दादून नर्यूल दे तो
  टुकड़ा तोड़िइ में दियाल बौ हें ।
  
  रैबार
  पौन तू प्राण मेरी , दासि छौमें भि तेरी ।
  जैं दिशा भौंर1 मेरो , तैं दिशा भारी फेरो ।
  देखि स्वामी को डेरो , बोलि रैबार2 मेरो ।
  भौंर तू प्राण मेरो , केशरू को रसिया ।
  बागों को तू कसिया , फूलु को छू हसिया ।
  कै3 विराणी हि जाई4 , देखिकी तू ना भूल ।
  भौर अलसीगे5 तेरो , यो गुलाबी सी फूल ।
  भौर की आश धरी , फूली गुलाब कली ।
  भौर विदेशु रम्यों , नी छ या बात भली ।
  खूब मैदान बड़ा , बाटामां त्वै मिलला ।
  हौंसिया6 लोग रंदा7 , सेठुका गांऊ भला ।
  सेरो8 चोसरसी बिछयूं , चौकोण्यों चारि गाउ ।
  नैर सीं कूल भली , पट्टि चौरास नाऊं ।
  नौर नोट्याल9 रहंदा , खूब ज्यूंदीको सेरो ।
  नैणिकी कूल भली , जा गड्यालू10 को डेरो ।
  किलकिलेश्वर छै तखी11 मैति12 मादेव मेरो ।
  ‘महन्तयोगीन्द्र’ पूरी राखला ध्यान तेरो ।
  
  प्रभात को परब जाग, गो सरूप पृथ्वी जाग
  प्रभात को परब1 जाग , गो सरूप पृथ्वी जाग
  धर्म सरुपी अगास2 जाग , उदयंकारी काँठा3 जाग ।
  भानुपँखी गरड़ जाग , सत लोक जाग ।
  मेघलोक जाग , इन्द्रलोक जाग ।
  सूर्यलोक जाग , चन्द्रलोक जाग ,
  तारालोक जाग , पवनलोक जाग ।
  ब्रह्मा का वेद जाग , गौरी का गणेश जाग ।
  हरो भरो संसार जाग , जन्तु जीवन जाग ,
  कीड़ीमकोड़ी जाग , पशुपक्षी जाग ।
  नरनारैण जाग , मरदऔरत जाग ,
  दिन अर रात जाग , जमीनआसमान जाग ।
  शेष समुद्र जाग , खारी समुन्द्र जाग ,
  दूदी समुद्र जाग , खैराणी समुद्र जाग ।
  घोर समुद्र जाग , अघोर समुद्र जाग ,
  प्रचंड समुद्र जाग , श्वेतबंध रामेसुर जाग ।
  ह्यूँ हिंवालू4 जाग पयालू5 पाणी जाग ,
  गोवर्धन पर्वत जाग , राधाकुंड जाग ।
  बाला बैजनाथ जाग , धौली दिप्रियाग जाग ,
  हरि हरद्वार , काशी विश्वनाथ जाग ।
  बूढ़ा केदार जाग , भोला शम्भूनाथ जाग ,
  कालसी कुमौंऊ जाग , चोपड़ा चौथान जाग ।
  फटिंग का लिंग जाग , सोवन की गादी जाग ।
  
  